އިސްލާމީ ޝަރީޢަތުގައި ވަރި ޝަރުޢުކުރެއްވުން 1 – DhiSalafiyyah\nއިސްލާމީ ޝަރީޢަތުގައި ވަރި ޝަރުޢުކުރެއްވުން 1\n23/01/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nوَالْمُطَلَّقَاتُ يَتَرَبَّصْنَ بِأَنْفُسِهِنَّ ثَلَاثَةَ قُرُوءٍ وَلَا يَحِلُّ لَهُنَّ أَنْ يَكْتُمْنَ مَا خَلَقَ اللَّهُ فِي أَرْحَامِهِنَّ إِنْ كُنَّ يُؤْمِنَّ بِاللَّهِ وَالْيَوْمِ الْآخِرِ وَبُعُولَتُهُنَّ أَحَقُّ بِرَدِّهِنَّ فِي ذَلِكَ إِنْ أَرَادُوا إِصْلَاحًا وَلَهُنَّ مِثْلُ الَّذِي عَلَيْهِنَّ بِالْمَعْرُوفِ وَلِلرِّجَالِ عَلَيْهِنَّ دَرَجَةٌ وَاللَّهُ عَزِيزٌ حَكِيمٌ (228) الطَّلَاقُ مَرَّتَانِ فَإِمْسَاكٌ بِمَعْرُوفٍ أَوْ تَسْرِيحٌ بِإِحْسَانٍ وَلَا يَحِلُّ لَكُمْ أَنْ تَأْخُذُوا مِمَّا آتَيْتُمُوهُنَّ شَيْئًا إِلَّا أَنْ يَخَافَا أَلَّا يُقِيمَا حُدُودَ اللَّهِ فَإِنْ خِفْتُمْ أَلَّا يُقِيمَا حُدُودَ اللَّهِ فَلَا جُنَاحَ عَلَيْهِمَا فِيمَا افْتَدَتْ بِهِ تِلْكَ حُدُودُ اللَّهِ فَلَا تَعْتَدُوهَا وَمَنْ يَتَعَدَّ حُدُودَ اللَّهِ فَأُولَئِكَ هُمُ الظَّالِمُونَ (229) فَإِنْ طَلَّقَهَا فَلَا تَحِلُّ لَهُ مِنْ بَعْدُ حَتَّى تَنْكِحَ زَوْجًا غَيْرَهُ فَإِنْ طَلَّقَهَا فَلَا جُنَاحَ عَلَيْهِمَا أَنْ يَتَرَاجَعَا إِنْ ظَنَّا أَنْ يُقِيمَا حُدُودَ اللَّهِ وَتِلْكَ حُدُودُ اللَّهِ يُبَيِّنُهَا لِقَوْمٍ يَعْلَمُونَ (230) وَإِذَا طَلَّقْتُمُ النِّسَاءَ فَبَلَغْنَ أَجَلَهُنَّ فَأَمْسِكُوهُنَّ بِمَعْرُوفٍ أَوْ سَرِّحُوهُنَّ بِمَعْرُوفٍ وَلَا تُمْسِكُوهُنَّ ضِرَارًا لِتَعْتَدُوا وَمَنْ يَفْعَلْ ذَلِكَ فَقَدْ ظَلَمَ نَفْسَهُ وَلَا تَتَّخِذُوا آيَاتِ اللَّهِ هُزُوًا وَاذْكُرُوا نِعْمَتَ اللَّهِ عَلَيْكُمْ وَمَا أَنْزَلَ عَلَيْكُمْ مِنَ الْكِتَابِ وَالْحِكْمَةِ يَعِظُكُمْ بِهِ وَاتَّقُوا اللَّهَ وَاعْلَمُوا أَنَّ اللَّهَ بِكُلِّ شَيْءٍ عَلِيمٌ (231) وَإِذَا طَلَّقْتُمُ النِّسَاءَ فَبَلَغْنَ أَجَلَهُنَّ فَلَا تَعْضُلُوهُنَّ أَنْ يَنْكِحْنَ أَزْوَاجَهُنَّ إِذَا تَرَاضَوْا بَيْنَهُمْ بِالْمَعْرُوفِ ذَلِكَ يُوعَظُ بِهِ مَنْ كَانَ مِنْكُمْ يُؤْمِنُ بِاللَّهِ وَالْيَوْمِ الْآخِرِ ذَلِكُمْ أَزْكَى لَكُمْ وَأَطْهَرُ وَاللَّهُ يَعْلَمُ وَأَنْتُمْ لَا تَعْلَمُونَ (232)\nقرواء: “قرواء” އަކީ “قُرء” ގެ ޖަމްޢުއެވެ. އަރަބި ބަހުގައި “قرواء” އަކީ ޙައިޟު ނުވަތަ ޠުހުރު އެވެ. القاموسގައި ވެއެވެ. “”قرواء” އަކީ ޙައިޟު އަދި ޠުހުރު އަދި ވަގުތެވެ. طهر ގެ ޖަމްޢުއަކީ “قرواء” އެވެ. އަދި حيض ގެ ޖަމްޢުއަކީ “أقراء” އެވެ.”\n“އަންހެނާ ޙައިޟުގައި އިންނަނަމަ މިފަދައިން ބުނެއެވެ. ‘قرأت'” ރަސޫލުﷲ ޞައްލަﷲ ޢަލައިހި ވަސައްލަމަ فاطمة بنت أبي حبيش އަށް މިފަދައިން ޙަދީޘްކުރެއްވިއެވެ.\n((دعي الصلاة أيام أقرائك))\nމާނައީ: “ކަމަނާ أقرائ ގައިވާ ދުވަސްތަކުގައި ނަމާދު ދޫކޮށްލާށެވެ” މިތާ أيام أقرائك އަކީ أيام حيضك އެވެ. އެއީ ކަމަނާ ޙައިޟުގެ ދުވަސްތަކެވެ.\nوَبُعُولَتُهُنَّ: “وَبُعُولَتُهُنَّ” ގެ މާނައަކީ އެކަނބަލުންގެ ފިރިންނެވެ. “بُعُولَ” އަކީ “بعل” ގެ ޖަމްޢުއެވެ. “بعل” އަކީ ފިރިމީހާއެވެ. މާތްﷲ ވަޙީކުރެއްވިއެވެ.\n(قَالَتْ يَا وَيْلَتَىٰ أَأَلِدُ وَأَنَا عَجُوزٌ وَهَـٰذَا بَعْلِي شَيْخًا إِنَّ هَـٰذَا لَشَيْءٌ عَجِيبٌ) (هود : 72 )\nމާނައީ: “އެކަމަނާ ވިދާޅުވިއެވެ. އޭހުރި ހަލާކެއްގެ ބޮޑުކަމާއެވެ! ތިމަންނާ މުސްކުޅިޔަކު ކަމުގައިވާއިރުވެސް، ތިމަން ވިހާނޭ ހެއްޔެވެ؟ އަދި ތިމަންގެ ފިރިކަލުން މިހުންނެވީ މުސްކުޅިވެފައެވެ. ހަމަކަށަވަރުން، މިއީ عجائب ވެގެންވާ ކަމެކެވެ.”\nدَرَجَةٌ: އަރަބި ބަހުގައި “دَرَجَةٌ” އަކީ އުފުލިގެންވާ މަންޒިލުތަކެވެ. ނުވަތަ ދިވެހިބަހުން އުފުލިގެންވާ ދަރަޖަތަކޭވެސް ބުނެވިދާނެއެވެ. ޤުރުއާނުގައި ﷲ ތަޢާލާ ވަޙީކުރައްވާފައިވެއެވެ.\n(هُمْ درجات عِندَ الله) ( آل عمران: 163)\nމާނައީ: “ﷲ ގެ ޙަޟުރަތުގައި އެބައިމީހުންނަށް މަތިވެރިވެގެންވާ ދަރަޖަތައްވެއެވެ.”\nالطلاق: “الطلاق” އަކީ ކައިވެނީގެ ޢަޤުދުގެ ގޮށް މޮހުމެވެ.\nتَسْرِيحٌ: “التسريح”އެއީ އެއްޗެއް ދޫކޮށްލުމެވެ. އޭގެތެރޭގައި ބޮލުގެ އިސްތަށިގަނޑު އެއްއިސްތައްޓާ ވަކިކޮށް ދޫކޮލުން ހިމެނެއެވެ. އަދި ހުއިހައްޕާމީހުން އެމީހުންގެ ޖަނަވާރުތައް އޭތި އަމިއްލައަށް ގަސްގަހުގައިހުންނަ މޭވާތައް ކެއުމައްޓަކައި ދޫކޮލުން ހިމެނެވެ.\nفَبَلَغْنَ أَجَلَهُنَّ: “فَبَلَغْنَ” އެއީ ޢިއްދާގެ ދުވަސްތައް ހަމަވުމާ ކައިރިވުމެވެ. އެހެނީ ޢިއްދަ ހަމަވުމަށްފަހު އަނބިމީހާގެ މައްޗަށް ފިރިމީހާއަކަށް އެއްވެސް ބާރެއްނުވާނެއެވެ. ޢަރަބިން، އެބައިމީހުން ދަތުރުކުރަމުން އައިސް ރަށާ ހަމަވުމުން، بلغ البلد (ރަށާ ކައިރިވެއްޖެއެވެ.) މިފަދައިން ބުނެއެވެ.\n“”البلوغ إلى الشيء” މީގެ ޙަޤީޤީ މާނައަކީ، ކަމަކާއި ހަމައަށް ވާޞިލުވުމެވެ. އަދި މިފަދައިން މަޖާޒީގޮތުން މެނުވީ ކަމަކާ ކައިރިވުމަށް ބޭނުމެއް ނުކުރެއެވެ. އެހެނީ އަންހެނާ އޭނާ ޢިއްދާ ހަމަވެއްޖެނަމަ ފިރިމީހާގެ މައްޗަށް ބާރެއް ނޯންނާއެވެ.”\nضِرَاراً: “ضِرَاراً” ގެ އަޞްލަކީ “الإضرار” އެވެ. “الإضرار” އަކީ ގެއްލުންދިނުމެވެ. މާތް ﷲ ވަޙީކުރެއްވިއެވެ.\n(والذين اتخذوا مَسْجِداً ضِرَاراً)(التوبة:107)\nމާނައީ: “އަދި އެބައިމީހުން (މުއުމިނުންނަށް) ގެއްލުންދިނުމައްޓަކައި މިސްކިއްތަކެއް ހަދައި އުޅުނެވެ.”\nتَعْضُلُوهُنَّ: “تَعْضُلُو” ނެގިފައިވަނީ “العضل” މިބަހުންނެވެ. އޭގެ މާނައަކީ، ކަމެއް މަނާކުރުމެވެ. އަދި ކަމަކަށް ދަތިކުރުމެވެ. އަންހެނުންވެސް އަދި ޖަނަވާރުވެސް ވިހެއުމުގައި ދަތިކަމާއެއްކޮށް ދަރިފުޅު ވިހާނަމަ މިފަދައިން ބުނެވެއެވެ. އަދި ކުކުޅު ދަތިކަމާއެއްކޮށް ބިސްއަޅާނަމަ މިފަދައިން ބުނެއެވެ. މިތަނުގައި އެވާ تَعْضُلُوهُنَّ އަކީ އަންހެނުން، އެކަނބަލުންގެ ޢިއްދަ ހަމަވުމުން އެކަނބަލުން ކައިވެނިކުރަން ބޭނުންވެއްޖެނަ އެކަންމަނާ ނުކުރުމެވެ.\nأزكى لَكُمْ: “زكى” އެއީ އިތުރުވުމެވެ. އަދި ފައިދާކުރުމުވެ. ގަސްގަހުގައި މޭވާ ގިނަވާންފެށުމުން ޢަރަބިން މިފަދައިން ބުނެއެވެ. “زكا الزرع”\nوَأَطْهَرُ: “وَأَطْهَرُ” އެއީ ނަޖިސްކަމުން ދުރުވެގަތުމެވެ. ނުވަތަ ތާހިރުކުރުމެވެ. އަދި ފާފަތަކުންނާ ނުބައި ކަންކަމުން ދުރުވެގަތުމެވެ.\n القاموس المحيط, وانظر الصحاح, وتهذيب اللغة ولسان العرب مادة / قرو


Dheranuvaathi, muhahmadhu rasooluﷲ prograam genesdheyne!\nދެރަވާނެ ކަމެއްނެތް، މުހައްމަދު ރަސުލުﷲ ޕްރޮގްރާމް ގެނެސްދޭނެ!\nމުހައްމަދު ރަސޫލުﷲ ޕްރޮގްރާމްގެ މަންޒަރެއް\nކޮންމެ އަހަރަކު ރަމަޟާން މަހު ޓީވީއެމް އިން ގެނެސްދެމުން އަންނަ "މުހައްމަދު ރަސޫލުﷲ" ސީރީޒް މި ރަމަޟާން މަހުވެސް ގެނެސްދޭނެ ކަމަށް ޕީއެސްއެމްގެ ޑެޕިއުޓީ މެނޭޖިން ޑިރެކްޓަރު މުހައްމަދު އިކްރާމް ވިދާޅުވެއްޖެ އެވެ.\nއަވަސްއަށް މައުލޫމާތުދެމުން އިކްރާމް ވިދާޅުވީ، މުހައްމަދު ރަސޫލުﷲ ސީރީޒް މިއަހަރު ނުގެނެސްދޭ ކަމަށް ބުނެ ޝޯޝަލް މީޑިއާގައި ފަތުރަމުންދާ ވާހަކައަކީ ދޮގު ވާހަކައެއް ކަމަށެވެ. ޝޯޝަލް މީޑިއާގައި ގިނަ ބަޔަކު އަންނަނީ މިއަހަރު މި ސީރީޒް ޓީވީއެމް ނުގެނެސްދެން ނިންމާފައިވާ ކަމަށް ބުނެ ކަންބޮޑުވުން ފާޅު ކުރަމުންނެވެ. ގިނަ ބަޔަކު ވަނީ ސީރީޒް ދެއްކުމަށްވެސް އެދިފަ އެވެ.\nއިކްރާމް މިހެން ވިދާޅުވިއިރު، މީގެ ކުރިން ޕީއެސްއެމް އިން ހިންގަމުން އަންނަ މުންނާރު ޗެނަލްގެ ކޮންޓެންޓް މުއްސަނދި ކުރުމުގެ ގޮތުން މެލޭޝިއާގެ ގްލޯބަލް މީޑިއާއާއެކު އެއްބަސްވުމެއްގައި ސޮއިކުރުމަށް ބޭއްވި ހަފްލާއެއްގައި އިސްލާމިކް މިނިސްޓަރު ޑރ. ޒިޔާދު ބާގިރު ވަނީ މި ސީރީޒް މި ރަމަޟާން މަހު ނުގެނެސްދޭނެ ކަމަށް ވިދާޅުވެފަ އެވެ.\nމިނިސްޓަރު ވިދާޅުވީ މުހައްމަދު ރަސޫލުﷲގެ ބަދަލުގައި މި އަހަރު ގެނެސްދޭނީ ސޮލާހުއްދާން އައްޔޫބީގެ ހަޔާތްޕުޅާ ގުޅޭގޮތުން ކުޅެފައިވާ ސީރީޒެއް ކަމަށެވެ. ސޮލާހުއްދީން އައްޔޫބީއަކީ 1174 އަހަރު އޮތް ވެރިކަންކުރި މުސްލިމު ރަސްކަލެކެވެ. އޭނާ މަޝްހޫރުވެފައި ވަނީ ސޮލީބީންނާއި ދެކޮޅަށް ހަނގުރާމަކޮށް ގުދުސް ފަތަހަކުރި ބަތޮލެއްގެ ގޮތުގަ އެވެ.\nމި ސީރީޒްވެސް ގެނެސްދިނުމުގެ މަސައްކަތް ކުރަމުން އަންނަ ކަމަށް އިކްރާމް ވިދާޅުވި އެވެ. ރަމަޟާން މަހުގެ ފުރަތަމަ ހަފްތާ ތެރޭގައި މި ސީރީޒް ދައްކަން ފަށާނެ އެވެ.\nމުހައްމަދު ރަސޫލުﷲ އަކީ ރަސޫލުންގެ ހަޔާތްޕުޅާއި ގުޅޭގޮތުން ތައްޔާރުކޮށްފައިވާ މިސްރުގެ ސީރީޒްއެކެވެ. މި ސީރީޒްއަކީ ޓީވީއެމުން ވަރަށް ގިނަ ދުވަސްތަކެއް ވަންދެން ކޮންމެ ރޯދަމަހަކު ދައްކަމުން އަންނަ ޕްރޮގްރާމެކެވެ. މި ސީރީސް ގެނެސްދެނީ ދިވެހި ބަހުން އަޑުއަޅައިގެންނެވެ.\nޕީއެސްއެމް "ސިޔާސީ"ވުމުން ހަފްސީ އިސްތިއުފާ ދީފި


Cigarette, energy drinks ge duty bodu koffi | Mihaaru\nސިނގިރޭޓް ވިއްކާ ފިހާރައެއްގައި ބޭރުގައި، ސިނގިރޭޓް ގަންނަން މިއަދު ގޮސް ތިބި ބަޔަކު ކިއޫގައި މަޑުކޮށްލައިގެން.--- ފޮޓޯ: ނިޝާން އަލީ/މިހާރު\n02 މާޗް 2017 - 14:59 47 comments\nސިނގިރެޓް ފޮށްޓަކުން 20ރ. އަދި އެނަޖީ ޑްރިންކް ދަޅަކުން 8ރ. ބޮޑުވާ ގޮތަށް ގެނައި އެ އިސްލާހު ތަސްދީގު ކުރެއްވުމާ އެކު މިއަދުން ފެށިގެން އެ ދެ ބާވަތުން ޑިއުޓީ ބޮޑުވާނެ އެވެ. އެ އިސްލާހު ބުނާ ގޮތުން އިސްލާހު ތަސްދީގު ކުރާ ދުވަހުން ފެށިގެން އެ އަށް އަމަލުކުރަން ޖެހޭނެ އެވެ.\nއެ އިސްލާހު ބުނާ ގޮތުން ކޮންމެ ސިނގިރެޓަކުން ޑިއުޓީގެ ގޮތުގައި ދެ ރުފިޔާ ނަގައި، ދުންފަތުގެ ކޮންމެ ބާވަތެއްގެ އިންވޮއިސްއެއްގެ 25 ޕަސެންޓް ޑިއުޓީގެ ގޮތުގައި ނަގަންޖެހޭނެ އެވެ. އެހެންވެ، ދެން ސިނގިރެޓެއް ވިއްކާނީ 3.50ރ. އާއި 4.00ރ. އާ ދެމެދުގެ އަގެއްގަ އެވެ.\nކުޑަހުވަދޫ ދާއިރާގެ މެމްބަރު އަހުމަދު އާމިރު ހުށަހެޅުއްވި އެ ބިލް މަޖިލީހަށް ހުށަހެޅިއިރު އޮތީ ސޮފްޓް ޑްރިންކާއި އެނަޖީ ޑްރިންކުން ވެސް ލީޓަރަކަށް 4.60ރ. ނަގާ ގޮތަށެވެ. އެކަމަކު ކޮމެޓީން ބިލަށް ބަދަލު ގެނެސް ނިންމީ އެނަޖީ ޑްރިންކުގެ ކޮންމެ ލީޓަރަކުން 33.64ރ. ޑިއުޓީގެ ގޮތުގައި ނެގުމަށެވެ.\nމީގެ އިތުރުން ބޯ ފެނުން 15 ޕަސެންޓުގެ ޑިއުޓީއެއް ވެސް ނަގަން މަޖިލިހުން ފާސްކޮށް މިއަދުން ފެށިގެން އެއަށް އަމަލުކުރާނެ އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން އިމްޕޯޓް ޑިއުޓީ އެނަޖީ ޑްރިންކް ސިނގިރޭޓް ރައީސް އަބްދުﷲ ޔާމީން


ވެލިދޫ ދޮންޢަލި މުޙައްމަދު – ޑިމޮކްރަސީގެ ބަޠަލެއް\n18 ޖެނުއަރީ މުަހައްމަދު އަބުދުއްﷲ ސަފީގު\nރައީސް މައުމޫނުގެ ވެރިކަމުގެ ދިގުތާރީޚުގައި ރައްޔިތުންދޭ ވޯޓްގެ ޞައްޙަކަމާމެދު އަބަދުވެސް ރައްޔިތުންއައީ ސުވާލު އުފައްދަމުންނެވެ. ރައީސް މައުމޫނު ވެރިކަމުގައި ހުންނަށް ނުފެންނަކަމަށްބުނެ، ރަސްގެޖަހައި، ރަށުގެ ވޯޓު ފޮއްޓަށްވައްޓާލާ ވޯޓަށް ވާގޮތެއްނޭނގެއެވެ. ނަތީޖާ އިޢުލާންކުރެވޭއިރު ރަށުގެ ވޯޓް ފޮށީގެ ނަތީޖާ ހަމަ ސައްތައިން ސައްތަ ރައީސް މައުމޫނަށް ތާއީދުކުރާ ކަމަށްވެއެވެ.\nރާއްޖޭގެ މާޟީގައި ޑިމޮކްރަސީގެ ކުލަނެތަސް އެދުވަސްވަރުއުފެދުނު ހިތްވަރުގަދަ ބަޠަލުންނަކީ ފާހަގަކޮށްލަންޖެހޭ ބައެކެވެ. ދިވެހީންގެ ޙަޔާތް ފުރާފުރިހަމަވެ، ޑިމޮކްރަސީގެ މަގުން ކަންކުރުމުގެ ފުރުޞަތުތައް ހުޅުވެމުންދާއިރު އެފަދަ ބަޠަލުންގެ ހަނދާން އާކޮށްލުމަކީވެސް ހަމައެންމެ ރަނގަޅުކަމަކަށް ނުވާނެތޯއެވެ؟\nއަޅުގަނޑުމެންގެ މިލޮބުވެތި ރަށުގައި، ނ. ވެލިދޫގައި އުފެދުނު ދޮންޢަލި މުޙައްމަދަކީ މިދެންނެވި ހިތްވަރުގަދަ މަދުބޭފުޅުންގެ ތެރެއިންވެސް ނާދިރު މިސާލެކެވެ. 1983 ވަނަ އަހަރުއޮތް ރިޔާސީއިންތިޚާބުގައި ނެގި ފެންނަ ނުފެންނަ ވޯޓުގައި ދޮންޢަލި މުޙައްމަދު ޖެއްސެވީ ރަސްގެއެވެ. ހަމައެކަން އެނގުމާއެކު ދޮންޢަލި މުޙައްމަދުގެ ވޯޓަށް ކަތީބު ހުރަސްއެޅިއެވެ. އެވޯޓު ނުލެވޭނޭ ކަމަށް ބުންޏެވެ. އެހެންނަމަވެސް ދޮންޢަލި މުޙައްމަދު އޭރުވެސް ވިދާޅުވަމުން ގެންދެވީ އޭނާއަށް ފެންނަގޮތަށް ވޯޓް ދިނުމަކީ އޭނާއަށް ލިބިގެންވާ ޙައްޤެއްކަމަށާއި އެކަމަށް ހުރަސްއެޅޭނެ ހަމައެކަކުވެސް ނުހުންނާނެކަމަށެވެ. އަދި މާތްﷲ ފިޔަވައި ބިރުގަންނަ އެހެންއެއްވެސް ފަރާތެއްނުވާކަމަށާއި ހުރަގޭގައި އަނދަގޮޑީގައި އޮވެކަށިފުރޭނިގެންދިޔައަސް އޭނާއަށް ލިބިލައްވާފައިވާ ޙައްޤުގެ އެންމެތަންފުކެއްވެސް ދޫކޮށްނުލައްވާނޭ ކަމަށެވެ. އަދި ދެފަރާތުގެ ބަޙުސް ހޫނެވެ، އެންމެފަހުން ކަތީބު ދޮންޢަލި މުޙައްމަދުގެ އަތްޕުޅުގައި އޮތް ވޯޓްކަރުދާސްކޮޅު އަތުލަން އުޅުމުން އެވޯޓްކަރުދާސްކޮޅު ދޮންޢަލި މުޙައްމަދުގެ އަނގަޔަށް ލެއްވިއެވެ. ހާދަހިތްވަރުފުޅުގަދަ ޢަމަލެކެވެ. ރައީސް މައުމޫނުގެ ވެރިކަމުގެ އެންމެ ރަންޒަމާނުގައި މިނިވަންކަމުގެ ޝުޢޫރު ފާޅުކުރައްވަން ދޮންޢަލި މުޙައްމަދަށް ކެރިވަޑައިގަތްކަންއެއީ، އޭނާ ޤައުމަށްޓަކައި، ޑިމޮކްރަސީއަށްޓަކައި ވެވަޑައިގެންނެވި ހާދަމަތިވެރި ޤުރުބާނީއެކެވެ. ހުރަގޭގައި ބަންދުކޮށް އަނިޔާކުރިއެވެ. އަދި އެންމެފަހުން އޭނާގެ މައްޗަށް ދަޢުވާކޮށް އަރުވާވެސް ލެއްވިއެވެ. ނަމަވެސް މިއަދުވެސް އޭނާ ފެންނަނީ ވަރަށްސާބިތު ބޭފުޅެއްގެ ގޮތުގައެވެ. އެކަން މިއަދުވެސް ދޮންޢަލި މުޙައްމަދު ފެންނަ ކޮންމެ ހިނދެއްގައި އަޅުގަނޑުގެ ހިތުގައި އާލާވެގެންދެއެވެ. (މިހާރު ދޮންއަލި މުޙައްމަދުބެ ވަނީ ނިޔާވެފައެވެ. އެމަރުޙޫމަށް ސުވަރުގޭގެ ދާއިމީ ނިޢުމަތް ލައްވާށިއެވެ\nރާއްޖޭގެ ރައްޔިތުންނަށް ލިބިފައިވާ ޙައްޤުތަކަކީ ސަރުކާރުން ހައިޖެކްކޮށް ވަރަށްބޮޑަށް ހިފަހައްޓަމުންއައިސްފައިވާ ހައްޤުތަކެކެވެ. އެޙައްޤުތަކުން ކިރިޔާވެސް މިންވަރެއް ލިބިފައިހުރި މީހަކުހުރިނަމަ އެމީހަކީ ސަރުކާރާއި ގުޅުންބޮޑު މީހެކެވެ\nދިވެހިރާއްޖެއަށް މިއައި ހެޔޮބަދަލުތަކާއި އިޞްލާހުތަކަކީ އެތެރޭގައިތިބި ބަޔަކުކުރިކަމަކުން ޙާޞިލުވިކަމެއްނޫނެވެ. އަދި ކިއެއްތަމިއީ ސަރުކާރުން ރައްޔިތުންނަށް ދެއްވި ވެދުމެއްވެސް ނޫނެވެ. މިއީ، ރައްޔިތުން މަގުމައްޗަށް ނިކުމެ އެމީހުން އަމިއްލައަށްހޯދި ޙައްޤުތަކެކެވެ. ރައްޔިތުންގެ މާލާއި ޖާނުންވީ ޤުރުބާނީއެއްގެ އަގެވެ. މިއަގު އެންމެހެޔޮގޮތުގައި އަދާކުރެވޭނީ ނަފްސަށް އިޚްލާޞްތެރިވެގެންނެވެ. ޖީބަށް ނުވިކި، ބިރަށް ނުސިހި ވެލިދޫ ދޮންޢަލި މުޙައްމަދު ފަދައިން ސާބިތުވެ ހުރެގެންނެވެ


5 aharaai 11 aharaa dhemedhuge kudhinnah Pfizer vaccine jahan Pfizer/BioNTech in hudhdha ah edhenee - vNews.mv\n5 އަހަރާއި 11 އަހަރާ ދެމެދުގެ ކުދިންނަށް ފައިޒަރ ވެކްސިން ޖަހަން ހުއްދައަށް އެދެނީ\nސައިފް އަޒްހަރު 20 September 2021, 19:10\nފައިޒަރ ކޮވިޑް ވެކްސިނަކީ އުމުރުން5އަހަރާއި 11 އަހަރާ ދެމެދުގެ އުމުރުގެ ކުދިންނަށްވެސް ރައްކާތެރި ވެކްސިނެއް ކަމަށް، މި ވެކްސިން ތަރައްގީކޮށް އުފެއްދި ދެ ކުންފުނި ކަމަށްވާ ފައިޒަރ/ބަޔޯއެންޓެކުން ބުނެފިއެވެ.\nފައިޒަރއަކީ އެމެރިކާގެ ބޭސް އުފައްދާ ކުންފުންޏެކެވެ. ބަޔޯއެންޓެކަކީ ޖަރުމަނުގެ ކުންފުންޏެވެ.\nކޮވިޑަށް ވެކްސިނެއް ތަރައްގީކޮށް އުފައްދާފައިވަނީ މި ދެކުންފުނި ގުޅިގެންނެވެ.\nއެދެ ކުންފުނި ގުޅިގެން ކުރިއަށް ގެންދިޔަ ލެބޯޓަރީ ތަހުލީލުތަކަށްފަހު ނެރުނު ގުޅިފައިވާ ބަޔާނެއްގައި ބުނެފައިވަނީ، ފައިޒަރ ވެކްސިންއަކީ އުމުރުން5އަހަރާއި 11 އަހަރާ ދެމެދުގެ ކުދިންނަށް ރައްކާތެރި ވެކްސިނެއް ކަމަށާއި، އެ އުމުރުގެ ކުދިންނަށް ވެކްސިން ދިނުމުން ހަށިގަނޑުގެ ދިފާއު ވަރަށް ވަރުގަދަ ވެގެންދާކަން ތަހުލީލުތަކުން ދައްކާފައިވާ ކަމަށެވެ.\nއެހެންވެ، މިވެކްސިން، އުމުރުން5އަހަރާއި 11 އަހަރާ ދެމެދުގެ ކުދިންނަށް ދިނުމުގެ ހުއްދައަށް ކަމާބެހޭ ފަރާތްތަކުގައި ވަރަށް އަވަހަށް އެދޭނޭ ކަމަށް ބަޔާނުގައި ބުނެފައި ވެއެވެ.\nފައިޒަރ ވެކްސިންއަކީ، މިހާރުވެސް އުމުރުން 12 އަހަރާއި 17 އަހަރާ ދެމެދުގެ އުމުރުގެ ކުދިންނަށް ދުނިޔޭގެ އެކި ގައުމުތަކުގައި ދެމުން އަންނަ ވެކްސިނެކެވެ.\nއެހެން ނަމަވެސް، އުމުރުން 12 އަހަރުން މަތީގެ ކުދިންނަށް މިހާރު ދެމުން އަންނަ ޑޯޒަށްވުރެ، އުމުރުން5އަހަރާއި 11 އަހަރާ ދެމެދުގެ ކުދިންނަށް ދެވޭނީ ކުޑަ ޑޯޒެއް ކަމަށް ފައިޒަރ/ބަޔޯއެންޓެކުން ނެރުނު ބަޔާނުގައި ބުނެފައި ވެއެވެ.\n"ކްލިނިކަލް ޓްރައިލްސްގައި އުމުރުން5އަހަރާއި 11 އަހަރާ ދެމެދުގެ އުމުރުގެ ކުދިންނަށް ދިނުމުން، ވެކްސިންއަކީ އެކުދިންނަށް ރައްކާތެރި އެއްޗެއްކަން ހާމަވި. އަދި ކުދިންގެ ހަށިގަނޑު ވެކްސިން ބަލައިގަތް އަދި އެންޓިބޮޑީ ވަރަށް މަތީ މިންވަރަކަށް އުފެދުނު"\nއެހެންވެ، މި ވެކްސިން، އެ އުމުރުގެ ކުދިންނަށް ޖެހުމުގެ ހުއްދަދިނުމަށް ޓްރައިލްސްތަކުގެ މައުލޫމާތު ޔޫރަޕިއަން ޔޫނިއަންއާއި، އެމެރިކާ އަދި ދުނިޔޭގެ އެހެން ހިސާބުތަކުގެ ރެގިއުލޭޓަރީ އިދާރާތަކަށް ހުށަހަޅާނެ ކަމަށް ފައިޒަރ/ބަޔޯއެންޓެކުން ނެރުނު ބަޔާނުގައި ބުނެފައި ވެއެވެ.\nހުއްދަ ލިބިއްޖެނަމަ ފައިޒަރ ވެކްސިން ވެގެންދާނީ، މިހާ ކުޑަކުދިންނަށް ދިނުމަށް ހުއްދަލިބޭ ފުރަތަމަ ކޮވިޑް ވެކްސިނަށެވެ.\nފައިޒަރ ފިޔަވައި، އެމެރިކާގެ މޮޑަނާއިންވެސް ގެންދަނީ އުމުރުން6އަހަރާއި 11 އަހަރާ ދެމެދުގެ ކުދިންނަށް އެ ކުންފުނީގެ ވެކްސިން ދެވިދާނެތޯ ބެލުމަށް ކްލިނިކަލް ޓްރައިލްސްތައް ހަދަމުންނެވެ. އަދި އެ މަސައްކަތް ނުނިމެއެވެ.\nމިދިޔަ ހަފްތާގައި ކިއުބާއިންވަނީ، އުމުރުން2އަހަރުގެ ކުދިންނަށްވެސް ކޮވިޑް ވެކްސިން ޖަހަން ފަށާފައިވާކަން އިއުލާން ކޮށްފައެވެ.\nކިއުބާއިން ޖަހަމުންގެންދަނީ އެގައުމުގެ ކުންފުންޏަކުން އުފައްދާފައިވާ "އަބްޑަލާ" ނަމަކަށްކިޔާ ވެކްސިނެކެވެ.\nމި ވެކްސިން ޖަހަމުންގެންދަނީ2އަހަރާއި 11 އަހަރާ ދެމެދުގެ ކުދިންނަށެވެ. ނަމަވެސް، މި ކިއުބާގެ މި ވެކްސިނަކީ ދުނިޔޭގެ ސިއްހަތު ޖަމްއިއްޔާއިން އަދި އެޕްރޫވް ކޮށްފައިވާ ވެކްސިނެއް ނޫނެވެ.\nކޮރޯނާވައިރަސް ސިއްހަތު ވެކްސިން ވޯލްޑް ހެލްތް އޯގަނައިޒޭޝަން ދުނިޔެ


Raees Yameen ge verikamuigai athuli Kaadeddhoo Airport Villa Air aa Havaalu Koffi - AO News\nރައީސް ޔާމީންގެ ވެރިކަމުގައި އަތުލި ކާޑެއްދޫ އެއަރޕޯޓު ވިލާ އެއަރ އާ ޙަވާލުކޮށްފި\nކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމުގެ ވެރިކަމުގައި ވިލާ ކުންފުންޏާ ޙަވާލުކޮށްފައި އޮތް ގދ. ކާޑެއްދޫ އެއަރޕޯޓު، ވިލާ ކުންފުންޏާ ޙަވާލުކޮށްފިއެވެ.\nޓްރާންސްޕޯޓް މިނިސްޓްރީގައި މިއަދު ބޭއްވި ރަސްމިއްޔާތެއްގައި އެކަމުގެ އެއްބަސްވުމުގައި ވިލާ ކުންފުނީގެ ފަރާތުން ސޮއި ކުރެއްވީ އެ ކުންފުނީގެ ވެރިޔާ އަދި މާމިގިލީ ދާއިރާގެ މެންބަރު ގާސިމް އިބްރާހިމެވެ.\nކާޑެއްދޫ އެއަރޕޯޓު ހިންގުމަށް 50 އަހަރު ދުވަހަށް ވިލާ އެއަރ އަށް ދީފައިވަނީ 2013 ގައެވެ.\nއެހެންނަމަވެސް ކުރީގެ ރައީސް އަބްދުﷲ ޔާމީންގެ ވެރިކަމުގައި 2017 ވަނަ އަހަރު ސަރުކާރުން އެ އެއްބަސްވުން ބާތިލްކޮށް، ވިލާ ކުންފުނިން އެތަން އަތުލީ ސިވިލް އޭވިއޭޝަން އޮތޯރިޓީގެ މިންގަނޑުތަކާ ޚިލާފަށް އެއަރޕޯޓް ހިންގި ކަމަށް ބުނެއެވެ.\nއެ މައްސަލައިގާ ވިލާ އެއަރ އިން ދަޢުވާ ކުރުމުން ސިވިލް ކޯޓާއި ހައި ކޯޓުން ވެސް ނިންމީ އެ އެއްބަސްވުން އުވައިލީ ގޯސްކޮށް ކަމަށާއި އެހެންވެ އެތަން އަނބުރާ ދިނުމަށެވެ. އަދި އެހުކުމަށް ސުޕްރީމް ކޯޓުން ވެސް ތާއީދުކޮށް އެ އެއަރޕޯޓް ވިލާއަށް ދިނުމަށް ވަނީ އަމުރު ކޮށްފައެވެ.\nމުޢުތަބަރު ގޮތަކަށް މައުލޫމާތު ލިބިފައިވާ ގޮތުގައި އެ އެއަރޕޯޓާ ރަސްމީކޮށް ހަވާލުވުމަށް ގާސިމް އިބްރާހިމް މިއަދުގެ ވަގުތެއްގައި ކާޑެއްދޫ އަށް ވަޑައިގެންނެވުމަށް ވަނީ ހަމަޖެހިފައެވެ. އެމަނިކުފާނުގެ މި ދަތުރުފުޅުގައި ޓްރާންސްޕޯޓް މިނިސްޓްރީގެ ޓީމެއް ވެސް ދިއުމަށް ނިންމާފައިވާ ކަމަށް ވަނީ މަޢުލޫމާތު ލިބިފައެވެ.\nވިލާ އެއަރމޯލްޑިވްސް ޓްރާންސްޕޯޓް އޮތޯރިޓީގާސިމް އިބްރާހިމް\nޖޭޕީ އާ ނުލައި މިހާތަނަށް އެއްވެސް ބަޔަކަށް ވެރިކަމަށް އާދެވިފައެއް ނުވޭ\nކާޑެއްދޫ އެއަރޕޯޓުގެ ސަބަބުން ހުވަދޫގެ ފަތުރުވެރިކަމަށް އިތުރު ދޮރުތަކެއް ހުޅުވިގެންދާނެ: ގާސިމް އިބްރާހިމް


Sarukaarun Rilwan ge massala hedhee siyaasee hathiyaarakah: Umar\nސަރުކާރުން ރިލްވާންގެ މައްސަލަ ހެދީ ސިޔާސީ ހަތިޔާރަކަށް: އުމަރު\nކުރީގެ ހޯމް މިނިސްޓަރު އުމަރު ނަސީރު -- ފޮޓޯ: އަވަސް\nގެއްލިފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާންގެ މައްސަލަ ސިޔާސީ ހަތިޔާރެއްގެ ގޮތުގައި ބޭނުން ކުރުމުގެ ސަބަބުން ރައީސް އިބްރާހިމް މުހައްމަދު ސޯލިހްގެ ސަރުކާރަށް އޮތް އިތުބާރު ގެއްލިފައިވާ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއުމަރު މިފަދަ މޭރުކަމުން ވިދާޅުވެ ފޭސްބުކްގައި މިއަދު ޕޯސްޓެއް ކުރައްވާފައިވަނީ، ރިލްވާން ގެއްލުނުތާ އިއްޔެއަށް ހަ އަހަރު ވެފައި ވަނިކޮށެވެ. ރިލްވާންގެ މައްސަލައަށް އިންސާފު ނުލިބި ލަސްވަމުންދާއިރު އޭނާގެ އާއިލާއިން ވަނީ އިއްޔެ ވަރަށް ބޮޑަށް ކަންބޮޑުވުން ފާޅުކޮށްފަ އެވެ.\nރިލްވާން ގެއްލުނުތާ ހަ އަހަރު ފުރުމާ ގުޅިގެން ރައީސްގެ އަތްޕުޅުން ލިއުއްވާފައިވާ ނޯޓެއް ވަނީ ޓްވީޓާ މެދުވެރިކޮށް ހިއްސާކުރައްވައިފަ އެވެ. އޭގައި ވިދާޅުވެފައިވަނީ، ސަރުކާރުން މި ވަގުތު މަސައްކަތް ކުރަމުން ދަނީ ރިލްވާންގެ އާއިލާން އެދިފަިއވާ ގޮތަށް ރާއްޖޭން ބޭރުގެ އިންވެސްޓިގޭޓަރެއް ތަހުގީގު ޓީމުގައި ހިމަނައިގެން މަސައްކަތް ކުރުމަށެވެ.\nރިލްވާން ގެއްލުނުއިރު މިނިސްޓަރު ކަމުގައި ހުންނެވި އުމަރު ކުރެއްވި ޕޯސްޓުގައި ވިދާޅުވީ ރިލްވާންގެ މައްސަލާގައި އޭރުގައި ވެސް އެކަށީގެންވާ މަސައްކަތްތަކެއް ކުރެވިފައިވާ ކަމަށެވެ. ރިލްވާންގެ މައްސަލަ މިހާރު ތަހުގީގު ކުރަމުންދާ ކޮމިޝަނަށް ވެސް ހޯދިފައިވަނީ އޭރުގެ ހޯދުންތައް އެކަނި ކަމަށް މީގެ ކުރިން ވެސް އުމަރު ވިދާޅުވެފައިވެ އެވެ.\nނަމަވެސް ރިލްވާން މަރުވެފައިވާ ކަން އެންމެ ފުރަތަމަ ހާމަކޮށްފައި ވަނީ އެ މައްސަލަ ތަހުގީގު ކުރަން ރައީސް ސޯލިހް އުފެއްދެވި ރިޔާސީ ކޮމިޝަނުންނެވެ. މައްސަލަ ތަހުގީގުކޮށް ކޮމިޝަނުން އެކުލަވާލި ފުރަތަމަ ޑްރާފްޓް ރިޕޯޓްގައި ބުނެފައިވާ ގޮތުން ރިލްވާން މަރާލީ ދީނީ ހަރުކަށި ފިކުރުގެ ބަޔަކު އެވެ.\nއޭނާ މަރާލި ގޮތާއި އެ ކަމުގައި ބައިވެރިވި އަދި އެހީތެރިވި މީހުން ވެސް ހާމަކޮށްފައިވެ އެވެ. ތަހުގީގަށް ހުރަސް އަޅައި އެހެން ދިމާލަކަށް އަނބުރަން މަސައްކަތްކުރި ފުލުހުންގެ މައުލޫމާތު ވެސް ހާމަކޮށްފައިވެ އެވެ. ރިޕޯޓްގައި ފާހަގަކޮށްފައިވަނީ އިންޓެލް ދެ ފުލުހަކު، ރިލްވާން ސީރިއާއަށް ދިޔަކަން ދައްކައި އޭނާ އެ ތަނުގައި މަރުވި ކަމަށް ހަބަރު ފަތުރަން އުޅިފައިވާ ކަމެވެ. އެކަން ރިޕޯޓްގައި ބަޔާންކުރީ އޭރުގެ ކޮންޓްރޯލާ ހަސަން އަލީ ދެއްވާފައިވާ ބަޔާނަކަށް ރިއާޔަތްކޮށެވެ.\nއުމަރު ނަސީރު ރައީސް އިބްރާހިމް މުހައްމަދު ސޯލިހު އަހުމަދު ރިލްވާން + މަރުތައް ތަހުގީގު ކުރާ ކޮމިޝަން ޕޮލިޓިކްސް ރިލްވާން ރިޕޯޓް


ރަތްގެރިފުޅު ބޯނަސް – 1 – Esfiya\nއެހެނިހެން3days ago\nރަތްގެރިފުޅު ބޯނަސް – 1\nއިރު އޮށްސި އުޑުމަތީގައި އޮތީ ރަތްވިލާ ލާފައެވެ. މަޑުމަޑުން ދުނިޔެ މައްޗަށް އަނދިރިކަން ވެރިވާން ފެށިއެވެ. ނާއިން ފަރުން ފުރައިގެން ބޮޑު ދެ މަސްދޯނި އެ ވަގުތު ދެ މިސްރާބަކަށް ދަތުރު ކުރަމުން ދިއައެވެ. އެއް ދޯނީގެ މިސްރާބު ހުރީ އަލިފުށްޓާއި ދިމާލަށެވެ. އަނެއް ދޯނީގެ މިސްރާބު ހުރީ މަރޮއްޓާއި ދިމާލަށެވެ. ލިބުނު ހިތާމާގައި އަލީ އިނީ އެ ވަގުތު ދޯނީގައި ހުއްޓުން އަރާފައެވެ. ފަރީޝާގެ ފުރާނަނެތް ހަށިގަނޑު އަލީގެ އަތްމަތީގައި އޮތެވެ. މަރީނާގެ ގާބިލު ކަމުން ދޯނި ދުއްވަމުން ގެންދިއައެވެ. އަލީ އެއްޗެކޭ ނުބުނެ އިނުމުން, މަރީނާ ވެސް ވާހަކަ ނުދައްކާ މަޑުކޮށްލައިގެން އިނެވެ.\nއަލީމެން ދަތުރު ކުރަމުން ދިޔަ ދޯނި, މަރޮއްޓަށް ލެފުނު އިރު އިޝާ ނަމާދު ކޮށް ނިމިދާނެއެވެ. މަރޮއްޓަށް ލެފުނުއިރު ވެސް އަލީ އިނީ ކުރިން އިންހެން ހުއްޓުން އަރާފައެވެ. މަރީނާ އައިސް އަލީގެ ގާތު މަރޮއްޓަށް މި ލެފުނީއޭ ބުނުމުން, މަރީނާއާއި ދިމާލަށް ބަލާލިއެވެ. އަދި ބުނި ކަހަލައެވެ. އަހަރެން މިރަށަށް ގެންނާށޭ ކަލޭ ގާތު ބުނިން ހެއްޔެވެ؟ މިރަށަށް އަހަރެން ތިގެނައީ ކީއްކުރަން ހެއްޔެވެ؟ ނަމަވެސް އަލީގެ އަނގައިން އެކައްޗެކޭ ވެސް ނުބުނެ ތެދުވެގެން, ރަށަށް ފޭބުމަށް އުޅުނެވެ. އަލީގެ އެ އަމަލު ހުއްޓުނީ, މަރީނާ ބުނިއެއްޗަކުންނެވެ.\n”އަލީ, ކަނޑުމަތީގައި މަރުވާ މީހުން ނުވާނެ ރަށުގެ އެތެރެއަށް އަރުވާކަށް. އަހަރެން އެބަ އަންނަން ރަށަށް ފައިބާފަ ރަށުގެ މީހުންގެ ގާތު ފުރާނެ ނެތް މަސްގަނޑެއް ދޯނީގަ އޮތްވާހަކަ ބުނެފަ. އަލީ އެހަށް މަޑުކުރޭ.“\nއަލީ ވެސް, އެ ކަމާއި ގުޅޭ ގޮތުން މީހުން ކިޔާ އުޅޭ އެއްޗެހި އަޑު އިވިފައި ވުމުގެ ސަބަބުން, މަރީނާ އެބުނި ބަހަށް އެއްބަސްވިއެވެ. އަދި ދޯނީގައި މަރީނާ އަންނަންދެން މަޑު ކުރިއެވެ.\nމާކާށް ގިނައިރު ތަކެއް ނުވެ, ރަށުގެ ބަޔަކާއި, މުދިމު މީހާ ގޮވައިގެން މަރީނާ އައެވެ. އެ މީހުން އައީ, ހިނަވާ ކަފުން ކުރުމަށް ބޭނުންވާ އެންމެހާ ތަކެތި ހިފައިގެންނެވެ. ދޯނީގެ ކައިރިއަށް އެމީހުން އައި ވަގުތު, އަލީ ފެނުމުން އެ މީހުން ޖެހިލުން ވެލިއެވެ. ނަމަވެސް ނިޔާވެފައި އޮތީ, ފަރީޝާކަން އެނގުމުން އެންމެންގެ މޫނު މަތިން ފެނިގެން ދިއައީ ހައިރާން ކަމަވެ. އުފެދުނީ އެތައް ސުވާލު ތަކެކެވެ. މަރީނާ މެން މިއަދު ދިއައީ, ކަނޑު ގެރި މަރާލުމަށް ވައުދު ވެފައެވެ. ނަމަވެސް އެ މީހުންނަށް ވަޅުލަން މި ލިބުނީ, ފަރީޝާއެވެ. ކަނޑުގެރި ކޮބައި ހެއްޔެވެ. އެ ސޮރު ވެސް މަރުވީ ހެއްޔެވެ؟ ތަނަށް ވެރިވެފައިވި, ނުތަނަވަސް ކަމުގެ ސަބަބުން, އެކަކު ވެސް އެ ސުވާލުތައް އަލީއާއި, އަދި މަރީނާއާ ވެސް ނުކުރެއެވެ. އެންމެން ވެސް އަވަސްވެ ގަތީ ފަރީޝާ ހިނަވާ, ކަފުން ކުރުމަށެވެ.\nއަލީއާއި, މަރީނާގެ އެހީ އާއެކު, ފަރީޝާގެ ހިނެވުމުގެ ކަންކަން ނިމި, ކަފުން ކުރެވުނެވެ. އެއިރު, އެތާންގައި އުޅުނު މީހަކު, ފަރީޝާ ނިޔާވެގެން އުޅޭ ކަމުގެ ހަބަރު, އަލީގެ އާއިލާގެ މީހުންނަށް ދިނެވެ. މިހެންވެ ފަރީޝާގެ މޫނު ދެކިލަން އެމީހުން އައެވެ. އަލީގެ ދައްތަމެން ތިބީ ވީގޮތެއް ހޯދުމަށް ކެތްމަދު ވެފައެވެ. ނަމަވެސް އަލީގެ މޫނުމަތިން ފެންނަން ހުރި ހުސްކަމުގެ ސަބަބުން އެކަކު ވެސް އިތުރު ސުވާލު ތަކެއް ނުކުރެއެވެ.\nމޫނު ބަލާ ނިމުމުން, ފަތިހު ވަގުތުގައި ވަޅުލުމަށް, ފަރީޝާ ސަންދޯކަށްލާފައި ދޯނީގައި ބޭއްވިއެވެ. އަލީއާއި, އަދި ދެތިން ފިރެހެން ވެރިން ފިޔަވާ, އެހެން އެންމެން ރަށުތެރެއަށް ދިއައެވެ. މަރީނާ އެ ރޭ މަޑުކުރީ މަރޮށީގައެވެ. ދޯނީގައި މަޑުކުރި މީހުން, ފަތިސް ވަންދެން ކިޔެވުމުގައި ތިއްބެވެ.\nފަތިހުގެ އަލިކަން ފާޅުވީއިރު, ރަށުގެ މީހުންތައް އެކި ދިމަދިމާލުން އަތިރިމައްޗަށް ނުކުންނަމުން ދިއައެވެ. އެންމެން އައިސް ގޮނޑުދޮށުގައި ކުޅިބަލަން ތިއްބެވެ. އަލީއާއި, ވަރުގަދަ ދެތިން މީހަކު އައިސް, ފަރީޝާގެ ސަންދޯއް, ކޮނޑު މައްޗަށް ނަގައިގެން ރަށަށް ބޭލިއެވެ. އަދި އެންމެން އެކުގައި މިސްކިތާއި ދިމާލަށް މިސްރާބު ޖެހިއެވެ. ފަރީޝާގެ ކަށު ނަމާދު ކުރެވި, ރަށުގެ ގަބުރުސް ތާނުގައި, ޒުލްފާ ވަޅުލާފައި އޮތް ތަނާއި ގާތުގައި ފަރީޝާ ވެސް ވަޅުލިއެވެ. ވަޅު ލުމުގެ ކަންކަން ނިންމާފައި, އެންމެން ދުވަހުގެ މަސައްކަތް ތަކާއިގެން މަސްއޫލުވެ އުޅެން ފެށިއެވެ.\nއަލީ ފުރަތަމ ދިއައީ, ފާތިމާގެ ގެއަށެވެ. އެގެއަށް ގޮސް ފެންވަރާލައިގެން, ހެނދުނުގެ ސައިބޮއުނެވެ. ނަމަވެސް އެކަކާ ވެސް ވާހަކައެއް ނުދައްކައެވެ. މިހެންވެ އެކަކު ވެސް އަލީއާއި ކޮންމެހެން ދައްކަން ޖޭހޭ ވާހަކަ ނޫނީ ނުދައްކައެވެ. ސައިބޮއެ ނިމިގެން އަލީ, ދިއައީ އޭނާގެ އަމިއްލަ ގެއަށެވެ. އަދި ނިދާލުމަށް އެތެރެގޭގައި އޮށޯތެވެ.\nނިދާފައި މާގިނައިރަކު އަލީއަށް އޮއެވޭ ގޮތެއް ނުވިއެވެ. ކުއްލިއަކަށް މޫސާއޭ ކިޔާ ހަޅޭއް ލަވައިގަނެ, ނިދިން ހޭލެވުނެވެ. ހުވަފެނެތް ފެނިގެންނެވެ. އެ ހުވަފެނުގައި, މޫސާ އުޅެނީ ނާއިންފަރުގައި އެކަންޏެވެ. އަނދާ އަޅިއަށް ވެފައިވާ ގެގަނޑުގައި އެސޮރު ނިދާފައި އޮތީ އެކަންޏެވެ. ވަށައިގެންވީ އަނދާ އަޅިއަށް ވެފައިވާ ގަސްތަކެވެ. ހަމީދުގެ އޮޑި ނާއިންފަރަށް ލަފައިގެންގޮސް މޫސާއާއި ހަމަލާދޭން އުޅުނެވެ. އަދި ހަމީދު މޫސާގެ ބޮލުގައި ހިފައިގެން ދަމާފައި ގެންދިއައެވެ. އެއަށްފަހު މޫސާގެ ކަރުގައި ބޮޑު ކަތިވަޅި އަޅިއެވެ.\nފެނުނު ހުވަފެނުން, އެއްމެ ވަގުތުކޮޅެއް ވެސް ލަސްނުކޮށް އަލީ ދުއްވައިގައީ އަތިރިމައްޗައް ދިއުމަށެވެ. އަތިރިމަށްޗައް ނިކުމެގެން ގޮސް އަލީމެން އައި ދޯންޏަށް އެރިއެވެ. އަދި ރިތުން ކަނބައި ފުންކޮށްލުމަށް ފަހު, ރިޔާ ނެގިއެވެ. އެއަށްފަހު މަރޮށީގެ ފަޅުން ދޯނި ނުކުމެ, ނާއިންފަރަށް ދިއުމަށް ދަތުރު ފެށިއެވެ.\nނާއިންފަރާއި ދޯނި ގާތް ވިއިރު މެންދުރުން އަނބުރާލައިފިއެވެ. ރަށުގެ މަލަމަތިން ފެންނަނީ އަނދާ އަޅިއަށް ވެފައިވާ ގަސްތަކެވެ. މުޅި ރަށަށް ވެރިވެފައިވަނީ ހަމަހިމޭން ކަމަވެ. އަލީގެ ދޯނި ރަށާއި ކައިރިކޮށް, ރަށުގެ ކައިރީގައި އަޅާފައި, ރަށަށް ފޭބިއެވެ. އަދި ފަޔަށް ލެވުނުހާ ބާރެއްލާ, އަޑަށް ލެވުނުހާ ބާރެއްލާ, ”މޫސާ“ އޭ ގޮވަމުން އަލީ ދުއްވައި ގަތެވެ. އޭނާގެ މިސްރާބު ހުރީ އެ ރަށުގައި އެމީހުން އުޅުނު ގެއާއި ދިމާލަށެވެ.\nއަނދާ އަޅިއަށް ވެފައި ހުރި އެ ގެއަށް ގޮސް, މޫސާއަށް އަލީ ވަރަށް ބާރަށް ގޮވާލިއެވެ. ނަމަވެސް އެ ގެއިން މޫސާގެ އެއްވެސް ހިލަމެއް ނުވިއެވެ. ހަދާނެގޮތް ހުސްވެފައި ހުރި އަލީގެ ހިތްވަރު އެލުވާނުލާ, މޫސާ ފެނޭތޯ, ރަށުގެ އެކި ސަރަހައްދުތައް ބަލަމުން ގެންދިއައެވެ. އެންމެ ފަހުން އަލީއަށް މޫސާ ފެނުނީ ރުކެއްގެ ކައިރީގައި ގަނޑުވެފައި ހުއްޓައެވެ. މަޑުމަޑުން މޫސާގެ ކައިރިއަށް ގޮސް, ކަކޫ މައްޗަށް ތިރިވެލިއެވެ. އަދި ބާރަށް ހަޅޭއްލަވައި ގަނެ ރޯން ފެށިއެވެ. އިރު ކޮޅަކު އެހެން އިނދެފައި ކުއްލިއަކަށް ތެދުވެ, މޫސާގެ ގައިގައި ހިފާ, އެ ހުރިތަނުން ނަގައި ގަނެގެން ގެންދެވޭތޯ އުޅުނެވެ. ނަމަވެސް އަލީއަކަށް އެކަމެއް ނުވިއެވެ. ކުއްލިއަކަށް އަލީ ސިއްސައިގެން ދިއައީ, މޫސާގެ ލޯ ހުޅުވިގެން ދިއައީމައެވެ. އަލީގެ މޫނުމަތިން އުފާވެރިކަން ފެނުނެވެ. މޫސާ މަރުނުވާކަން އެނގުނީމައެވެ. މިހެންވެ ގަނޑުވެފައި ހުރި މޫސާގެ ގައިގައި އަލީއަށް ބައްދާލެވުނެވެ. އަލީގެ ހަށިގަނޑަށް ފިނިކަން އިހުސާސް ވެގެން ދިއައެވެ. އަލީ ހިތައް އެރިއެވެ. މި ދޭ ގަދަ އަވީގައި ވެސް މޫސާ ގަނޑުވެފައި އެހުރީ ކީއްވެ ހެއްޔެވެ؟\nހައިރާްންކަމުން ފުރިފައިވާ އަލީ, އެންމެ ފަހުން އެ ރަށުން ފުރީ, މޫސާގެ ގާތު މޫސާ ރަނގަޅު ކުރާނެ ގޮތެއް ހޯދާނެ ކަމުގެ ވައުދު ވަމުންނެވެ. އަބަދުވެސް މޫސާގެ މަތިން ހަނދާން ބަހައްޓާނެ ވާހަކަ ބުނަމުންނެވެ. ފަރީޝާއަށް އިންސާފު ހޯދައިދޭނަމޭ ބުނަމުންނެވެ. މޫސާގެ ހިތްވަރު އެލުވާނުލުމަށް ބުނަމުންނެވެ. އަލީއަށް ދިރިއުޅުމުގައި އައު ޖޯށެއް ލިބިގެން ދިއައެވެ. އޭނާ މިހާރު ދިރި އެހުރީ މޫސާއަށް ޓަކައެވެ. ރޫހީ މިތުރުންނާއި ބެހޭ ގޮތުން އޭނާއަށް ހޯދުނު އެންމެހާ މައުލޫމާތެއް ހޯދުމަށް ގަސްތުކޮށް މަރޮއްޓަށް އެނބުރި ދިއައެވެ.\nފަރީޝާ ނިޔާވިތާ ހަފްތާއެއް ވެއްޖެއެވެ. ފަރީޝާގެ މަރާއި ބެހޭ ގޮތުން އެކިއެކި ވާހަކަތައް ހަދައިގެން ރަށުގެ މީހުން ދައްކަމުން ގެންދިއައެވެ. ބައެއް މީހުން ބުނަމުން ގެންދިއައީ ފަރީޝާއަށް ކަނޑުގެރި ހަމަލާދިނީ ކަމަށެވެ. އަނެއްބަޔަކު ބުނަމުން ދިއައީ, ހަމީދު އެދުވަހު ނުފެނުމުން, އޭނާ ފަރީޝާ މަރާލީއެވެ. ކޮންމެ އަކަސް އެންމެފަހުން އެ ދުވަހު ވީގޮތް ރަށުގެ މީހުންގެ ގާތު އަލީ ބުނެދިނެވެ. އަލިފާންގެރީގެ ވާހަކަ ނުކިޔައިދީއެވެ. އޭގެފަހުން އަލީގެ ދިރިއުޅުން މަޑުމަޑުން ރަނގަޅު ވަމުން ދިއައެވެ. އެގޮތުން ރާވެރިކަން ފަށަން އަލީ ގަސްތުކުރިއެވެ. އަދި އޭގެ އިތުރުން ރަށުގައި ދުވަސް ވީ މީހުންގެ ފަރާތުން އޭނާގެ ކާފައާއި, ހޫރު ކާފައިންގެ މައުލޫމާތު ހޯދަން ފެށިއެވެ. އޭގެ އިތުރުން އޭނަގެ ބައްޕަގެ ބޮޑުފޮށި ހާވާ އޭގައި ހުރި ބައެއް ފަތްފުއްތައް ކިޔަމުން މައުލޫމާތު އެއްކުރަމުން ގެންދިއައެވެ.\nއެ ގޮތުށް ބޮޑުފޮށި ހާވަން އަލީގެ ގޭގެ ބޭރުގޭގައި އިން ދުވަހެކެވެ. އަލީގެ ހާލު ބަލާލުމަށް މަރީނާ އަލީގެ ގެއަށް އައެވެ. އަލީއަށް މަރީނާ ފެނުމުން މޫނު އަނބުރާލިއެވެ. ނަމަވެސް ގޭގެ އެތެރެއަށް މަރީނާ ވަނެވެ. އަދި ވާހަކަ ދެއްކިއެވެ.\n”އަހަރެންނަށް އެނގޭ އަލީ ދުވަހަކު ވެސް އަހަރެންނަށް މައާފެއް ނުކުރާނެކަން. އެކަމަކު އަހަރެން ކުރި ކަންކަމަކީ, ބައެއްގެ ވާހަކަތަކެއް ގަބޫލު ކުރެވިގެން ނޭނގުމުގަ އަހަރެންނަށް ކުރެވުނު ކަންކަން. ނަމަވެސް އޭރު ވެސް އަހަރެންގެ ހިތުގައި އެތައް ސުވާލުތަކެއް އުފެދެމުން ދިއަ. އަހަރެންގެ ލޯ ހުޅުވުނީ އަލީ އެދުވަހު އެ ބުނި އެއްޗެހިން. އަހަރެން ބޭނުން އެ ދުވަހު އެވީ ހުރިހާކަމަކަށް އަލީގެ ފަރާތުން މައާފަށް އެދެން. އެކަމަކު އަހަރެންނަށް އެނގޭ އެކަކަށް ވެސް އަލީގެ ދަރިފުޅު އަލުން އަނބުރާ ނުގެނެވޭނެކަން…\nއަހަރެން އަލީގެ ގާތުން އެއްޗެއް އޮޅުން ފިލުވާލަން ބޭނުން. އުއްމީދު ކުރަން ޖަވާބު ލިބޭނެކަމަށް. އެ ދުވަހު އަލީ ގެންގުޅުނު ފިޔޮހި އެޔައީ ކޮންތާކުން އަލީއަށް ލިބުނު އެއްޗެއް? އަލީއަށް އެނގޭތަ އެއީ ކޮންކަހަލަގެ ފިޔޮށްސެއްކަން؟ އެ ފިޔޮހި ބޭނުން ކުރަން އެނގޭތަ؟“\nމަރީނާގެ އެ ސުވާލުތަކަށް އަލީގެ ފަރާތުން އެއްވެސް ޖަވާބެއް ނުލިބުމުން މަރީނާގެ ވާހަކަ ކުރިއަށް ގެންދިއައެވެ.\n”އަހަރެން މިބަލަނީ އަލީއަށް ނޭނގޭ ކަމަށް. އަލީ. ޖަވާބެއް ދީބަލަ… އެންމެ ރަނގަޅު, ވާހަކަ ދައްކަން ބޭނުން ނޫނިއްޔާ, އަހަރެން މި ވަގުތު މިދަނީ. އަހަރެން މިރަށުގައި އަދި ދުވަސްކޮޅަކު މަޑުކުރާނަން. އެއީ އަހަރެންގެ އުފަން ވަޒަނަށް މިވަގުތު ދިއުމަކީ އަހަރެންނަށް ނުރައްކާތެރި ކަމަކަށް ވީމަ.“\nއަލީގެ ގެއިން މަރީނާ ނުކުންނަށް ދަނިކޮށް އަލީ ވާހަކަ ދެއްކިއެވެ.\n”މި ފިޔޮހި… މިއީ އަހަރެންގެ ބައްޕަގެ އެންމެ ފަހު ވަގުތުގައި އަހަރެންނަށް ހަވާލުކުރި އަމާނާތެއް. އެއްޖީލުން އަނެއްޖީލަށް ވާރުތަ ވަމުން އައިސް އޮތް އެއްޗެއް. އަހަރެންގެ ބައްޕަ ކިޔައެއް ނުދޭ މިއީ ކިހާ މުހިންމު އެއްޗެއްކަން. އަދި މި ފިޔޮހި ބޭނުން ކުރާނެ ގޮތެއް ވެސް ބުނެއެއް ނުދެ. ފަހަރެއްގަ ވެދާނެ އެ ދުވަހު އެ ވާހަކަތައް ކިޔައި ދެވޭނެހާ ވަގުތު ބައްޕައަށް ނުލިބުނީކަމަށް. ނޫނީ ބައްޕައަށް ވެސް މި ފިޔޮހި ބޭނުން ކުރާގޮތް އެނގިފަ ނެތީ ކަމަށް. ބައްޕައަށް އެނގޭ ނަމަ އެ ދުވަހު ހަމަލާދިން މީހުންނާއި އިދިކޮޅަށް މި ފޮޔޮހީގެ ބޭނުން ކުރީސް.“\nއަލީގެ ވާހަކަތައް އަޑުއަހާ މަރީނާ ހުރީ ދެރަވެފައެވެ. އަދި އަލީގެ ވާހަކަ ނިމިމުން ބުނެލިއެވެ.\n”އަލީގެ ބައްޕަ ނިޔާވި ވާހަކަ ބުނުމުން ވަރަށް ދެރަވެއްޖެ. އަލީއަށް މިހާރު އެނގޭނެ ކަންނޭނގެ. އަހަރަމެންގެ އާއިލާ އަކީ, ރޫހީ މިތުރުން ހޯދާ, މަރާ ބައެއްކަން. އަދި އެ ކަމުގައި ގެންގުޅޭ ހަތިޔާރާއި, މައުލޫމާތާއި, ކިޔެވެލިތައް އެއްޖީލުން އަނެއް ޖީލަށް ދަނީ ހަވާލުކުރަމުން, ކިޔައިދެމުން. އަހަރަމެންގެ މަސައްކަތަކީ ރޫހީ މިތުރުންގެ ބޭނުން ނުހައްގު ގޮތުގައި ހިފާ މީހުން ހޯދާ, އެމީހުންގެ މިތުރުން މަރާލުން. އަދި ކުއްޖަކާ އެކުގައި މިތުރަކު އުފަންވިކަން އެނގިއްޖެނަމަ, އެ މިތުރުގެ ބާރުތައް ފުރިހަމަ ނުވަނީސް ކަތިލުން. އެއީ އަހަރަމެންނަށް ކިޔައިދީފައި އަދި އަބަދުވެސް އެކަން ކުރަމުން އަންނަގޮތް. މި ގޮތުން ކިތަންމެ މިތުރެއް އަހަރަމެންގެ އާއިލާއިން ވާނީ ނައްތާލާފަ. އެނގޭތަ ކޮންމެ ކޮންމެ ހަތިޔާރަކުން ރޫހީ މިތުރެއް ނައްތާއެއް ނުލެވޭނެ. އެކަމަށް ހާއްސަކޮށް ހަދާފައި ހުންނަ, އަހަރެން މި ގެންގުޅޭ ކަހަލަގެ ފިޔޮހިން އެކަނި މިތުރު ނައްތާލެވޭނީ. އަދި މި ކަމުގައި އުޅެނީ ހަމައެކަނި އަހަރަމެން އެކަންޏެއް ނޫން. ރާއްޖޭގެ އެކި ކަންކޮޅު ތަކުގައި އަހަރަމެން ކަހަލަގެ މީހުން އުޅޭ. އެ މީހުންގެ ތެރޭގަ ވެސް ކޮންމެ ވެސް އެކަކުގެ އަތުގަ މިކަހަލަ ފިޔޮށްސެއް އޮންނާނެ. އެ މީހުންގެ މަސައްކަތަކީ އެ މީހުން ބަލަހައްޓާ އަތޮޅަކުން, މިތުރެއްގެ ހަބަރު ވެއްޖެއްޔާ އަވަހަށް އެރަށަކަށް ގޮސް އެ މިތުރެއް މަރާލުން. އަހަރަމެންގެ އަސްލު އެނގޭ އުޅޭނީ ވަރަށް މަދު މީހަކު. ސަބަބަކީ, އަހަރަމެންނަކީ ސިއްރު ޖަމާއަތެއްގެ ބައެއް ވީމަ“\nމަރީނާގެ އެ ވާހަކަތަކުން އަލީ ހުރީ ހައިރާން ވެފައެވެ. އަދި އަހާލިއެެވެ.\n”އަހަރެން މި ގެންގުޅޭ ފިޔޮށްސަކީ ވެސް މިތުރުން މަރަން ބޭނުން ކުރާ ފިޔޮށްސެއްތަ؟ އަހަރަމެންގެ އާއިލާ އަކީ ވެސް….“\nއަލީގެ ވާހަކަ ނުނިމެނީސް މަރީނާގެ ވާހަކަ ފެއްޓިއެވެ.\n”ނޫން… ތިއައީ އަދި މުޅިން ތަފާތު ވައްތަރެއްގެ ފިޔޮށްސެއް. ތި ފިޔޮށްސަކީ ރޫހީ މިތުރަކު ގެންނަން ގެންގުޅޭ ފިޔޮށްސެއް. ދައްކަބަލަ އެ ފިޔޮހި.“\nމިހެން ބުނުމުން އަލީގެ އުނަގަނޑުގައި ޖަހާލާފައި އިން ކޮވެލި ކުރެހި ފިޔޮހި މަރީނާއަށް ދެއްކިއެވެ.\n”ބަލާބަ, ތީނީންނު ތި ފިޔޮހީގެ މުއްގަނޑުގަ ކުރަހާފަ އިން ކޮވެއްޔެއް. އެއީ ތި ފިޔޮހީގެ ބޭނުން ކޮށްގެން ގެނެވޭ މިތުރަކީ. އެ ފިޔޮހި ހިފައިގެން ހުރެ އެ މިތުރު ގެނައުމަށް ވަކި ކިޔެވެއްޔެ ކިޔެވުމުން, ފިޔޮހި ހިފައިގެން ހުންނަ މީހާގެ ކުރިމައްޗަށް ރޫހީ މިތުރު ފާޅު ވާނެ. އަދި އެ ރޫހީ މިތުރެއް އެމީހަކަށް ތަބާވާނެ. އަދި އެ މިތުރު އިންސީ ސިފައިގައި ހުންނަ އިރުވެސް ފެންނާނެ. އެ ހެޔޮ މިތުރަކާ އެކު އުފަން ނުވާ މީހަކަށް ވިޔަސް. އަހަރަމެންނަށް ނައްތާލަން އެންމެ އުނދަގޫ ވައްތަރުގެ މިތުރުންނަކީ އެއީ. ސަބަބަކީ އެ މިތުރުންނަކީ ބާރުތައް ފުރިހަމަ ވެފައި ތިބޭ, މިތުރުން ކަމުގައި ވުމުން. އަދި އޭގެ މިތުރުން ގެންގުޅޭ މީހުންނަށް އަހަރަމެންގެ މައުލޫމާތު ކުރިއާލާ އެނގިފަ ހުރުމުން, އަހަރަމެންނާ ފިލަން އެމީހުންނަށް ފަސޭހަ ވީމަ…\nއަލީ ބޭނުމިއްޔާ އަހަރެންނަށް އެނގިފައި އޮތް ގޮތުން, މިތުރު ގެނައުމަށް ކިޔާ ކިޔެވެލި ދަސްކޮށްދީފާނަން. އެކަމަކު އެ މިތުރުގެ ބޭނުން ނުހައްގުގައި ހިފައިފިނަމަ އަހަރެންނަށް ޖެހޭނީ އެ މަރާލަން. އަހަރެންނަށް އެނގޭ އަލީ ބޭނުން ވާނެކަން އަހަރެންގެ ބޭބެގެ ފަރާތުން ބަދަލު ހިފަން. އެކަމަކު އެއީކީ ނޫން ހައްލަކީ. ބަދަލު ހިފުމަކުން ހިތަކަށް ހަމަޖެހުމެއް ނުލިބޭނެ. އޭގެ ބަދަލުގައި އެ ބާރުގެ ބޭނުން ހިފައިގެން, ރޫހީ މިތުރުންނާއި އެކު އުފަންވާ ކުދިން ހޯދާ, އެކުދިންނަށް ސަލާމަތްކަންދީ ރައްކާތެރި ކުރުމުގައި ބޭނުން ހިފުން ރަނގަޅު ވާނެ. އަދި އެކުދިން ބޮޑު ވެގެން އަންނައިރު މިތުރުގެ ބޭނުން ނުހައްގުގައި ހިފިޔަ ނުދިނުމަށް ދަސްކޮށްދެވިދާނެ. އަހަރެން މި ގަސްތުކުރަނީ މީގެ ފަހުން މިތުރަކާ އެކު އުފަންވާ ކުދިންނަށް އޭގެ ބޭނުން ރަނގަޅު ގޮތުގައި ހިފުމަށް ކިޔައިދޭން ކަމަށް. އަހަރެންގެ އުންމީދަކީ އަލީ ވެސް މި ދަތުރުގައި އަހަރެންނާ ބައިވެރި ވުން.“\nމަރީނާގެ ވާހަކަތައް އަޑުއަހަން އަލީ ހުރީ ވަރަށް ޝައުގުވެރިކަމާއި އެކުއެވެ. މިހެންވެ އަލީ މަރީނާ ގާތު އެ ކިޔެވެލި ދަސްކޮށްދިނުމަށް ބުންޏެވެ. އަދި މަރީނާއެކު ރަށްރަށަށް ދަތުރު ކުރުން އެއީ, މޫސާ ރަނގަޅު ކުރާނެ ގޮތެއް ހޯދުމަށް ލިބޭނެ ރަނުގެ ފުރުސަތަކަށް ވުމުން, އެކަމަށް ވެސް އަލީ އެއްބަސްވިއެވެ. އެއާއި އެކު, ސަރުތުތަކަކާއި ލައިގެން މިތުރު ގެންނާނެ ކިޔެވެލި އަލީއަށް, މަރީނާ ކިޔައިދިނެވެ. އެ ކިޔެވެލިތައް އަލީ ދަސްކޮށް, މަރީނާގެ އެދުމުގެ މަތިން, އެކަމުގެ އަޖުމަ ބެލުމަށް ރަށުގެ ވަލުތެރެއަށް ދިއުމަށް ނިންމިއެވެ.\nއެ ދުވަހުގެ އިރު އޮށްސެން ގާތް ވެފައިވި ވަގުތެވެ. ވަލުގެ ތެރެއިން މީހުންތައް ނިކުތުމުން އަލީއާއި, މަރީނާ ވަލުގެ ތެރެއަށް ވަނެވެ. އަދި އަލީގެ އެދުމުގެ މަތީން އަލީގެ ބައްޕަ ނިޔާވި ހިސާބަށް ދިއައެވެ. އަދި އެތާނގެ ރުއްތަކުގެ މެދުގައި ހުރެ, ކޮވެލި ފިޔޮހި ނަގާ, މަރީނާ ދަސްކޮށްދިން ކިޔެވެލި ކިޔެވިއެވެ. ކުއްލިއަކަށް އަލީގެ އަތުގައި އޮތް ފިޔޮހީގައި ކުރަހާފައި އިން ކޮވެލި ނޫކުލައިން ދިއްލުނެވެ. އަދި ވަށައިގެން ވީ ރުއްތަކުން ނޫކުލައިގެ އައްޗެއް ފާޅުވާން ފެށިއެވެ. އެއަށްފަހު އަލީގެ ކުރިމަތިން ފާޅުވީ, ބޮޑު ބިޔަ ކަޅު ކުލައިގެ ކާޅުކޮވެއްޔެކެވެ. އެ ކޮވެލި ބަރު އަޑުން ގޮވާލިއެވެ. އަދި މުޅިތަނަށް ވައި ޖައްސާލިއެވެ. އެ ކޮވެލީގެ ފަތްތައް ހުރީ ކަޅު ކުލައިގައެވެ. ފަތްތްކުގެ ތެރޭގައި ނޫކުލަގެ ދިއްލުމެއް ހުއްޓެވެ. ކޮވެލީގެ ލޮލުގެ ކުލަ ހުރީ ރަތް ކުލާގައެވެ. އަދި އަލީގެ ކުރިމަތީގައި ފިޔަޖަހާލުމަށް ފަހު އަލީގެ ބޮލާއި ސީދާ މައްޗަށް އެ ކޮވެލި އުދުއްސައި ގަތެވެ.\nމިހާރު އެ ކޮވެލި އެއޮތީ މަރޮށީގެ ސީދާ މަތީގައެވެ. ތިރީގައިވާ ވަލުތެރެއަށް ނަޒަރު ހިންގާލުމުން ފެންނަނީ, ސިހުރު ހެދުމަށް ބޭނުން ކުރާ ބައްޓަންތައް ހުންނަ ގޮތައް ބައްޓަންތަކެއް މަރޮށީގެ ރުއްވާތެރޭގައި ނޫކުލައިން ކުރެހިފައި ވަނިކޮށެވެ. އަލީގެ ހުރިހާ ރަތުރުއްތައް ހުރީ އެ ކުރެހުންތަކުގެ ރޮނގުތަކުގެ މަތީގައެވެ. އަދި އެ ރުއްތަކުގައި ހުރީ ތިރިން ފެށިގެން މައްޗަށް ވާގޮތަށް ނޫކުލައިގެ އަކުރު ތަކަކުން ދިއްލިލާފައެވެ. ކާސިންބެ ކަނޑައިގެން ގެންދިއަ ރުއްތަކުގެ ބުޑުތައް ވެސް ހުރީ ނޫކަލައިގެ އެނބުރުމަކުން ދިއްލާލާފައެވެ. އަދި އޭގެ އިތުރުން މަރޮށީގެ ފަޅުގައި އަޅާފައި އޮތް ކާސިންބެގެ ދޯނީގެ ލަކުޑިތަކުގައި ވެސް ހުރީ ނޫކުލައިގެ އަކުރު ތަކަކުން ދިއްލިލާފައެވެ.\nއަލީއާއި, މަރީނާގެ ދަތުރުގެ ވާހަކަ ކިޔާލަން ބޭނުން ވާނަމަ މި ވާހަކަށް ގިނަ ހިތް ދޭށެވެ. އަދި ހިޔާލު ހުށައަޅާ ބައިގައި ލިޔެލާށެވެ. އަދި އަޅުގަނޑުގެ އިންޓަގުރާމުން މެސެޖް ކޮށްލިއަސް އެންމެ ރަނގަޅެވެ.\nChuku chuku hoagayaa\nDude….I really wanna read the whole trip…not everyone may like this but this is honestly my favourite story so I can’t imagine not knowing what happens next…pls keep uploading this story\ntbh I really was kinda dull when u stopped uploading this on vhk.com cuz I started reading this there…but soon u started uploading this story here making me like wanna jump over the moon…\nI really luv this story n wanna know what happens next\nThank you. @Chuku chuku hoagayaa\nI will be uploading the story soon. In Sha Allah.\nI am so happy you liked the story.\nހަޤީޤީ ކުރުވާހަކަ އެހެނިހެން މަޖާ ލޯބި May 26, 2021\nދިހައެއް ( ފަނަރަވަނަ ބައި )\nހިތާމަ އެހެނިހެން ލޯބި August 15, 2017\nރަހުމެތް ނެތް ހިތް \nއެހެނިހެން November 22, 2015\nއެހެނިހެން July 14, 2015\nހިތާމަ ކުރުވާހަކަ އެހެނިހެން April 5, 2021\nފަތްގަނޑު ފުރޭތަ 10\nހިތާމަ ބިރުވެރި އެހެނިހެން January 3, 2021


Sarukaarah Eheetherikan Emme Beynunvi Iru PGge Deputy Leader Siyaasee Kankamaa Dhurugai\n3 ފެބްރުއަރީ 20180ކޮމެންޓް\nސަރުކާރަށް އެންމެ ބޭނުންވި އިރު ޕީޖީގެ ޑެޕިއުޓީ ލީޑަރު ސިޔާސީ ކަންކަމާ ދުރުގައި\nރައްޔިތުންގެ މަޖިލީހުގެ އިނގުރައިދޫ ދާއިރާގެ މެމްބަރު އަދި ޕީޕީއެމްގެ ޕީޖީ ގުރޫޕްގެ ޑެޕިއުޓީ ލީޑަރު އިބްރާހިމް ފަލާހް ސިޔާސީ ދާއިރާއާއި ދުރުގައި ހުންނެވި ކަމަށް ވިދާޅުވެއްޖެއެވެ.\nސުޕްރީމް ކޯޓުން މިދިޔަ ބުރާސްފަތި ދުވަހު ނެރުނު އަމުރާއި ގުޅިގެން އޮންލައިން ނޫހެއްކަމަށްވާ "އަވަސް" އިން ދެންނެވި ސުވާލަކަށް ޖަވާބު ދެއްވަމުން ފަލާހް ވިދާޅުވީ މިވަގުތު ސިޔާސީ އެއްވެސް ކަމެއްގައި ނޫޅޭ ކަމަށެވެ. އެހެންކަމުން ސުޕްރީމް ކޯޓުގެ އަމުރާއި ގުޅޭ ގޮތުން އެއްވެސް ވާހަކައެއް ދެއްކެން ނެތް ކަމަށް ފަލާހް ވިދާޅުވިއެވެ.\n" މިވަގުތު އެއްވެސް ސިޔާސީ ވާހަކައެއްގެ ތެރޭގައި ނުވަތަ ކަމެއްގެތެރޭގައި ނޫޅުއްވަން. މިވަގުތު މިހުރީ ޗުއްޓީއެއްގައި، އެކަމާއި ގުޅޭގޮތުން ކޮމެންޓެއް ދެވޭކަށް ނެތް." އަވަސް އާ ވާހަކަދައްކަމުން ފަލާހު ވިދާޅުވެއެވެ.\nއިނގުރައިދޫ ދާއިރާގެ މެންބަރު ފަލާހު ސިޔާސީ ކަންކަމާ ދުރުގައި ހުންނެވި ކަމަށް ވިދާޅުވި އިރު ފަލާހާއި ޕީޕީއެމާއި ދެމެދު ނުތަނަވަސްކަމެއް އުފެދިފައިވާ ކަމަށް ނަން ހާމަ ކުރަން ބޭނުން ނުވާ ޕީޕީއެމްގެ ބައެއް ފަރާތްތަކުން ވިދާޅުވެއެވެ.\nއެމްޕީ އިނގުރައިދޫ ފަލާހް ޕީޕީއެމް ސިޔާސީ މަޝްރަހު


Felidhoo gai BML ge mulhin thafaathu Branch eh hulhuvanee\nފެލިދޫގައި ބީއެމްއެލްގެ މުޅިން ތަފާތު ބްރާންޗެއް ހުޅުވަނީ\nވ. ފެލިދޫގައި ބޭންކް އޮފް މޯލްޑިވްސް (ބީއެމްއެލް)ގެ ބްރާންޗެއް އަންނަ ޖެނުއަރީ މަހު ހުޅުވާނެކަން މިއަދު ބޭންކުން އިއުލާންކޮށްފި އެވެ. ބޭންކުން ބުނަނީ އެއީ މުޅިން ތަފާތު އެންމެ ޒަމާނީ ވަސީލަތްތައް ހުރި ބްރާންޗަށް ވާނެ ކަމަށެވެ.\nބީއެމްއެލްއިން އަލަށް މި ހުޅުވާ ބްރާންޗަކީ، ކުދި އާބާދީގެ ރަށްތަކަށް ވަރަށް އެކަށީގެންވާ ތަފާތު މޮޑެލްއެއްގެ ދަށުން ހުޅުވާ ބްރާންޗެއް ކަމަށް ބީއެމްއެލްއިން ބުނެ އެވެ. އެގޮތުން ބްރާންޗްތަކުގައި ހުންނަ ކައުންޓަރުތަކުގެ ބަދަލުގައި އެ ބްރާންޗްގެ ހިދުމަތްތައް ބޮޑަށް ބަރޯސާވެފައި އޮންނާނީ، 24 ގަޑިއިރު ހިދުމަތް ލިވޭ ސެލްފް ސާވިސް އޭޓީއެމް ތަކަށް ކަމަށް އެ ބޭންކުން ބުންޏެވެ. އެ އޭޓީއެމްތަކުން ފައިސާ ޖަމާކުރުމާއި ނެގުމުގެ ހިދުމަތް ލިބޭނެ ކަމަށް އެ ބޭންކުން ބުނެ އެވެ.\nބީއެމްއެލްއިން ބުނީ މުވައްޒަފުން މަސައްކަތް ކުރާނީ، އެކައުންޓް ހުޅުވުމާއި، ލޯނަށް އެދުމާއި ކްރެޑިޓް އަދި ޑެބިޓް ކާޑަށް އެދުމުގެ ހިދުމަތް ފޯރުކޮށްދިނުމުގައި ކަމަށެވެ. އެ ހިދުމަތް ލިބޭނީ ބޭންކްގެ ރަސްމީ ގަޑީގަ އެވެ.\n"އަޅުގަނޑުމެންގެ ސެލްފް ސާވިސް އޭޓީއެމްތަކަށް މާލޭގައި ދަނީ ވަރަށް ބޮޑު މަގުބޫލުކަމެއް ލިބެމުން. އެގޮތުން މިހާތަނަށް 1.5 މިލިޔަން ޓްރާންސެކްޝަންތައް މިފަދަ އޭޓީއެމްތައް މެދުވެރިކޮށް ވަނީ ހަދާފައި. އަޅުގަނޑުމެން ފެލިދޫގައި ހުޅުވާ ބްރާންޗްގައި ބޭނުންކުރާނީ 24 ގަޑިއިރު ހިދުމަތް ލިބޭ މީގެ އޭޓީއެމްތައް،" ބޭންކުން ނެރުނު ބަޔާނެއްގައި ބޭންކް، ސީއީއޯ އެންޑްރޫ ހީލީ ވިދާޅުވި އެވެ.\nމިފަދަ ބްރާންޗަކަށް ލިބޭ ތަރުހީބަށް ބަލައި މީގެ އިތުރު ހަ ބްރާންޗް އަންނަ އަހަރުގެ ތެރޭގައި ހުޅުވާނެ ކަން ވެސް ހީލީ އިއުލާން ކުރެއްވި އެވެ.\nފެލިދޫގައި ބޭންކްގެ 28 ވަނަ ބްރާންޗް ހުޅުވުމުން ރާއްޖޭގެ ކޮންމެ އަތޮޅެއްގައި ބޭންކުގެ ބްރާންޗެއް ހުންނާނެ އެވެ.\nބޭންކް އޮފް މޯލްޑިވްސްއިން ވަނީ ފާއިތުވި އަހަރު އައު ބްރާންޗްތައް ހުޅުވުމާއި، ޓެކްނޮލޮޖީ އަޕްގްރޭޑްގެ އިތުރުން މުޖުތަމައުއަށް އެކި ގޮތްގޮތުން އެހީތެރިވުމަށް 150 މިލިޔަނަށްވުރެ ގިނަ ރުފިޔާ އިންވެސްޓް ކޮށްފަ އެވެ. ބީއެމްއެލްގެ 27 ބްރާންޗާއި، 70 އޭޓީއެމްއާއި 3200 ޕީއޯއެސް މާޗަންޓުން އަދި 170 ކޭޝް އެޖެންޓުންނާއި ނުވަ ސެލްފް ސާވިސް ބޭންކިން މަރުކަޒުތަކާއި ފަސް ދޯނި ބޭންކިން ޔުނިޓު ވަނީ ގާއިމްކޮށްފަ އެވެ.\nރާއްޖޭގައި އިތުރު އިންވެސްޓްމަންޓްތައް ކުރުމަށް ބޭނުންވާ ސަޕޯޓް ހޯދުމަށް ބޭންކް އޮފް މޯލްޑިވްސްގެ ހިދުމަތް ރާއްޖެއިން ބޭރަށް ފުޅާކުރުމުގެ ވިސްނުމެއް ގެންގުޅޭކަން ވަރަށް ފަހުން ބޭންކްއިން ވަނީ އާއްމުކޮށްފަ އެވެ. އަދި ހުޅުމާލޭގައި ގެދޮރު އިމާރާތްކުރަން ބޭނުންވާ ފަރާތްތަކަށް އެހީތެރިވުމުގެ ގޮތުން އެއް ބިލިޔަން ރުފިޔާގެ ފަންޑެއް މި ހަފްތާގައި ވަނީ އިފްތިތާހުކޮށްފަ އެވެ.\nއުރީދޫ އިން އޮޕޯ ފޯނު ތައާރަފުކޮށްފި


SunOnline: Ooredoo ge e-commerce platform ''Moolee'' ifthithaah koffi\nރައީސް ސޯލިހު އުރީދޫގެ މޫލީ ޕްލެޓްފޯމު އިފްތިތާހުކޮށްދެއްވަނީ -- ފޮޓޯ: ރައީސް އޮފީސް\nއުރީދޫ މޯލްޑިވްސްގެ އީކޮމާސް ޕްލެޓްފޯމް މޫލީ އިފްތިތާހުކޮށްފިއެވެ. މިރޭ ކުރުނބާ މޯލްޑިވްސްގައި ބޭއްވި ރަސްމިއްޔާތެއްގައި މި ހިދުމަތް އިފްތިތާހުކޮށްދެއްވީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ.\nމޫލީ އަކީ މުޅި ރާއްޖެއަށް ޑެލިވަރީގެ ހިދުމަތްދޭ އޮންލައިން ޕްލެޓްފޯމެކެވެ. ގޭގައި ތިބބެގެން ވިޔަފާރިކޮށްލުމުގެ ފުރުސަތު ރާއްޖޭގެ ކޮންމެ ހިސާބެއްގައި ހުރި މީހަކަށްވެސް ލިބޭނެއެވެ. ވިޔަފާރިވެރިންނަށްވެސް މޫލީ މެދުވެރިކޮށް އެމީހުން ވިއްކާ މުދާ ވިއްކުމުގެ ފުރުސަތު ލިބޭނެއެވެ.\nމޫލީ ޕްލެޓްފޯމާ ގުޅޭގޮތުން އުރީދޫ މޯލްޑިވްސްގެ ސީއީއޯ ނަޖީބް ހާން ވިދާޅުވީ ކަސްޓަމަރުންގެ ދިރިއުޅުން ޑިޖިޓަލައިޒް ކުރުމަށް އުރީދޫ އިން ކުރާ މަސައްކަތަށް މިއަދު އިިތުރުވި އާ ބޮޅަކީ އެންމެ ފަހުގެ ޓެކްނޮލަޖީ ދިވެހިންނަށް ފޯރުކޮށްދިނުމަށް އުރީދޫ އިން ކުރާ މަސައްކަތުގެ ނަތީޖާ ކަމަށެވެ.\nމޫލީއަކީ މުޅި ރާއްޖެއަށް ހުޅުވާލާފައިވާ ގަނެވިއްކުމުގެ ޕްލެޓްފޯމެކެވެ. ގަނެވިއްކުމުގެ ހުރިހާ މަރުހަލާއެއް ޑިޖިޓަލްކޮށް ފުރިހަމަކުރެވޭ މި ޕްލެޓްފޯމުން ޕްރޮޑަކްޓަށް އޯޑަރުކޮށް، ފައިސާ ދެއްކޭނެއެވެ. ގަންނަ މުދާ ރާއްޖޭގެ ކޮންމެ ހިސާބަކަށްވެސް ފޯރުކޮށްދޭނެއެވެ.\nމޫލީ ބޭނުންކުރާ ފަރާތްތަކުގެ މުއާމަލާތްތަކުން ދަސްކޮށް، އެންމެ ގުޅޭ ކޮންޓެންޓް ހޯދުމަށް އެހީތެރިވެ، އޮންލައިން ވިޔަފާރީގެ ތަޖުރިބާއަށް އިތުރު ފުރިހަމަކަމެއް ގެނެސްދޭނެއެވެ.


Islam Dheenaai Rasoolaa Ah Furassaara Kurun Huttuvan Jeheyne - Raees Maumoon - Vaguthu\nއިސްލާމް ދީނާއި ރަސޫލާއަށް ފުރައްސާރަކުރުން ހުއްޓުވަން ޖެހޭނެ - ރައީސް މައުމޫން\nއިސްލާމް ދީނަށާއި ރަސޫލާ (ސ.އ.ވ) އަށް ފުރައްސާރަ ކުރުމަކީ ބަލައިގަނެވޭނެ ކަމެއް ނޫން ކަމަށާއި، އެކަން ހުއްޓުވަން ޖެހޭނެ ކަމަށް ކުރީގެ ރައީސް، މައުމޫން އަބްދުލްޤައްޔޫމް ވިދާޅުވެއްޖެއެވެ.\nރައީސް މައުމޫން މިގޮތަށް ވިދާޅުވެފައި ވަނީ، އިސްލާމް ދީނަށް ފުރައްސާރަކޮށް މޯލްޑިވްސް ޑިމޮކްރެޓިކް ނެޓްވޯކް (އެމްޑީއެން) ގެ ނަމުގައި އުފައްދާފައިވާ ޖަމިއްޔާއަކުން ރިޕޯޓެއް ނެރެ އާންމު ކުރުމާއި ގުޅިގެން އެކަމަށް ގިނަ ބައެއްގެ ނުރުހުންވުން އަމާޒުވަމުންދާ ދަނޑިވަޅެއްގައެވެ.\nމިއަދު ކުރެއްވި ޓްވީޓެއްގައި ރައީސް މައުމޫން ވިދާޅުވީ، އިސްލާމް ދީނާއި ރަސޫލާއަށް ފުރައްސާރަ ކުރުމަކީ ބަލައިގަނެވޭނެ ކަމެއް ނޫން ކަމަށާއި، އެފަދަ ކަމެއް ކޮންމެ ބަޔަކު ކުރި ނަމަވެސް ހުއްޓުވަން ޖެހޭނެ ކަމަށެވެ. ރައީސް މައުމޫންގެ މި ޓްވީޓުގައި އިސްލާމިކް މިނިސްޓްރީ އާއި މޯލްޑިވްސް ޕޮލިސް ސާވިސްގެ ރަސްމީ ޓްވީޓާ އެކައުންޓު ވަނީ ޓެގު ކުރައްވާފައެވެ.\n"އިސްލާމް ދީނަށް ނުވަތަ ކީރިތި ރަސޫލާ އަށް ފުރައްސާރަކުރުމަކީ އެއްވެސް ޙާލެއްގައި ބަލައިގަނެވޭނެ ކަމެއް ނޫން ކޮންމެ ބަޔަކު ކުރި ނަމަވެސް އެއީ ހުއްޓުވަން ޖެހޭނެ ކަމެއް،" ރައީސް މައުމޫންގެ ޓްވީޓުގައި ވެއެވެ.\nރައީސް މައުމޫން މިގޮތަށް ވިދާޅުވެފައިވާއިރު، އިސްލާމް ދީނަށް ފުރައްސާރަކުރާ މީހުންނާއި މެދު ވަގުތުން ވަގުތަށް ފިޔަވަޅު އަޅައި، އެފަދަ ރިޕޯޓެއް ނެރުނު އެމްޑީއެން ބަންދު ކުރުމަށް ސަރުކާރުގެ އިސް ބޭފުޅުންނާއި ރައްޔިތުންގެ މަޖިލީހުގެ މެމްބަރުންގެ އިތުރުން ސިޔާސީ ބޭފުޅުންނާއި އާންމު ގިނަ ބަޔަކުވެސް ދަނީ ގޮވާލަމުންނެވެ.\nމީގެ ކުރިންވެސް ފާޅުގައި ދީނަށް ފުރައްސާރަކުރަމުންދާ އަންހެނެއް ކަމަށްވާ ޝަހިންދާ އިސްމާއިލް އިސްވެހުރެ އުފައްދާފައިވާ އެމްޑީއެން އިން ނެރުނު ރިޕޯޓުގައި އިސްލާމީ އަސްލުތަކަށް ވަރަށް ބޮޑަށް ފާޑުކިޔާފައި ވެއެވެ. އެގޮތުން ރާއްޖޭގައި ސްކޫލް ދަރިވަރުންނަށް އިސްލާމް ކިޔަވައިދޭ ފޮތްތަކުގައި ލޭއޮހޮރުވުން ހިންގުމަށް ބާރުއަޅާފައިވާ ކަމަށް ރިޕޯޓުގައި ބުނެފައި ވެއެވެ.\nއޮކްޓޯބަރ 4, 2019 19:16\nދީނުގެ އަދުއްވުންނާ ގައުމު ހަވާލު ކޮށްފަ ކޯޗެކޭ ކިޔާ މީހެއްތަމީ. މަ ހާދަ ފޫއްސެއް ކަރުވައޭ.\nއޮކްޓޯބަރ 4, 2019 20:12\nދެން ތިލަވަކިޔާނެ ކަމެއްނެތް.\nއޮކްޓޯބަރ 4, 2019 19:21\nމަލަސްވެއްޖެ ތިހެން ބުނަން އެކަމަކުވެސް ބުނީތީ ރަގަޅު.. މިހާލަތު ގައުމަށް މެދުވެރިވީަނިކުފާނުގެ އަމިއްލަ އެދުމާހެދި.. ވީމާ މަނިކުފާނަކަށް ދުވަހަކުވެސް މައާފެނުކުރާނަން.. ދެންވެސް މިހެދުނު ގޯސްރަގަޅުކުރަން މައުމޫނު ނުކުމެ ސަރުކާރުން ވަކިވުމަށް ދަންނަވަން.. އޭރުންވެސް ގައުމަށް ހެޔޮކަމެ ކުރެވުނުކަން ގަބޫލުކުރާނެމީހުން... މަރުވެދާނެ ކޮއްމެވަގުތަކުވެސް.. ވީމާ މި މުސީބާތުން ގައުމާ ރައްޔިތުން ސަލާމަތްކުރަން މައުމޫނު ނުކެދީ.\nތިކަމަކީ މަނިކުފާނުގެވެސް ބައިވެރިވުމާ އެކުހިންގާ ޖަރީމާއެއް\nއޮކްޓޯބަރ 4, 2019 19:23\nއަސްލުވެސް، މަގޭރޯލްމޮޑެލްތީ އެކަމަކު އެއީ ކުރީގެ ކަމެއް. މަފޫހިވީ ރައީސްޔާމީނަށް ކުރިތާއީދު އަނބުރާ ގެންގޮސް، ހުރިގޮތަށް ހުރިނަމަ އޯކޭ. އެކަމަކު ލާދީނީ ބައިގަނޑަކާ އެކުވެގެން އުޅޭތީ، އަދި މިހުރިހާ ކަމެއްވެގެންދާއިރުވެސް އަނގަފުޅުން ބަސްފުޅެއް ބޭރުނުވާތީ.\nއޮކްޓޯބަރ 4, 2019 19:32\nދެން އެމުރުތަދު ކައިރީ ކާފަބެ ބުނެބަލަ. ކާފަ ބުނީމަ އަޑު އަހާވެސް ފާނެ.\nއޮކްޓޯބަރ 4, 2019 19:33\nއަސްތާ. ކާފަ ބެއްޔާ ނުބުނާތީ އިބޫ އެހުންނަނީ އިވޭ ކަންފަތަށް ކަފަޖަހައިގެން.\nއޮކްޓޯބަރ 4, 2019 19:35\nއިބޫ ކަނުވެފަ. ބީރުވެފަހުރީ. ދެން ކިހިނެއް އެކަމުގަ ބަހެއްބުނާނީ.\nއޮކްޓޯބަރ 4, 2019 19:36\nއޭ ބެއްޔާ. ކަލޭވެސް މިނުލަފާ ދައިތައާއެކު ޒިންމާ އުފުލަންޖެހޭނެ.\nއޮކްޓޯބަރ 4, 2019 19:38\nމަނިކުފާނަށް އަދި ކިރިޔާތޯ ރޭކާލީ މިމީހުންގެ ގޮތްގަނޑު ވާނެ ހައެއްޗެއް ވީމަތޯ؟ ބަައްލަވާ މަނިކުފާނުގެ ވެރިކަން ނުވެއްޓިގެން ޑިމޮކުރަސީގެ އަައްޕަ އަންހެންވެރިންގެ މަގުމަށްޗަށް ނެރެ ލަދުކަނޑުވާ ވާރޭގައި ތެއްމާ ފުލުހުން ނާއި ސިފައިންނަށް ދުއްތުރާކޮށް އުޅުނު ވައްތަރުން އަޅުގަނޑުމެންނަށް ބޮޑުކަމަކަށް ވެގެން އަދިވެސް މިތިބީ، އެކަމަކު މަނިކުފާނު ހަނދުމަފުޅެއް ނެތެއްނޫންތޯ އެމީހުންނާއި އެއްބައި ވެގެން ތަރައްޤީ މެކުހަށް ޖަހާފައި ހުރި ޤައުމެއް ފުނޑާލަމުންދާއިރު ތިޔަހުންނަވަނީ\nއޮކްޓޯބަރ 4, 2019 19:44\nމާތްކަލާކޮ! މީނަގެ ސްޓައިލްގަ ދީނާމެދު ކޮންމެ ކަމެއް ކުރިޔަށް އެނުވާނެ ދީނަށް ފުރައްސާރަ ކުރާކަމުގަ. އެވާނީ ދީނުގަ އެކަން އޮތްގޮތް ކަމުގަ.\nމިފަދަ ވާހަކަތައް ދެއްކުމުގެ ކުރިން އެއްފަހަރުވެސް ވިސްނާލިންތޯ އަމިއްލަ ހާލާމެދު!\nފެންނާނި ދެއްކި އެއްޗެއް. އަޑި ދެނެވޮޑިންވާނީ ﷲ\nކާފަ މިޤައުމު ލާދީނީ ބަޔަކާ ހަވާލުކޮށްފަ ދެން ކީކޭ ތިކިޔަނީ\nއޮކްޓޯބަރ 4, 2019 19:49\nއެހެންވީމަ އެއްބަފާ ކޮއްކޮ ދޫކޮށް ލާދީނީ ބައިގަނޑާ ގުޅިގެން އިސްލާމް ދީނައް ފުރައްސާރަ ކުރާމީނައް ބައިޔަތުހިފައިގެން ތިގޮތުގަހުރޭ އެއިރުން ތިކަމުގައިވެސް ރަނގަޅަށް ބާއްޖަވެރި ވެވުނީ ސާބަހޭ މައުމޫނު ސާބަހޭ ސޭކު އިމްރާނު ސޭކު އިޔާޒު ސޭކު ޒައިދު ސޭކު އިލިޔާސް ސޭކު މައުމޫނު\nއޮކްޓޯބަރ 4, 2019 19:51\nމީ ހާދަ ނުބައި މީހެކޭ! އަނިޔާކޮށްފައި ބޭސްއަޅައިދޭން އަންނަ މީހާ މިއީ!\nއޮކްޓޯބަރ 4, 2019 20:32\nހުރިހާ ކަ މެއް އެނގިހުރެ މިފަދަ ބަޔަކާ ބައިޢަތު ހިފީ ކިހިނެއް ވެގެން\nއޮކްޓޯބަރ 4, 2019 20:39\nސައުދީސަރުކާރުން ހެންވޭރު ކޮޅުގަ މިސްކިތް އަޅާތީ މީނަގެއަށް މަތިންދާބޯޓް ޖައްސާމަންޒަރު ނުފެނެއޭ ކިޔާން އެހަށް ދުވަހު ޓްވީޓްކުރީ ދުނިޔެއަށް ފޮނުވިބޭނުން ހަނދާން ނައްތާލާފަ މަތިންދާބޯޓް ޖައްސާތަން ބަލަންތަ އިންނަންވީ ދެންވެސް ތައުބާވެ ހަޔާތުގެ ދެންއޮތް ދުވަސްކޮޅު ރަގަޅަށް އުޅެވޭތޯ ބަލާބަލަ މަރުވުމުގެ ކުރިން މިހާރު ތިޔަހުރި ގޮތަށް ހުއްޓާ އެމިސްކިތުގަ ބަންގިދޭން ފަށާފިޔާމުން އުނދަގޫވަނީޔޭ ކިޔާން އަނެއްކާވެސް ޓްވީޓް ދޯކުރެވޭނީ އަނިޔާ އަށްވެސް ތެދުމަގު ފެނާނެކަމަށް އުންމީދު ކުރަން\nއޮކްޓޯބަރ 4, 2019 21:10\nއޮކްޓޯބަރ 4, 2019 21:24\nއޮކްޓޯބަރ 4, 2019 21:40\nމީ ކަލޭމެން ޒިންމާވާން ޖެހޭ ކަމެއް. އެނގި އެނގި ހުރެ އަލިފާންގަނޑަކަށް ފުއްމާލާގެން ތިއުޅެނީ. ކޯލިޝަން އިން ބޭރުވޭ ޕުލީސް މައުމޫނު ބޭ\nއޮކްޓޯބަރ 5, 2019 00:41\nއޮކްޓޯބަރ 5, 2019 01:13\nހުރިހާވާހަކައަކާއި ހާސަރުތަކެއް ހުއްޓާލާފަ ލާދީނީ އެމްޑީޕީ ޖަމާއަތް ވެރިކަމުން ދުރުކުރަން ނިކުންނަވެއްޖެ. މިކަމަކައް ހަމައެއްވެސް ކުރިއެރުމެއް އަދި ދީނައް ހިމާޔަތެއް މި މީހުން ތިބެގެން ނުލިބޭނެ. މިއީ ދިވެހި ރައްޔިތުން މި މީހުން އަތުން ބޮނޑިބުއި ދެވަނަ ފަހަރު. އަދި ކިރިޔާ އަހަރެއް ވެލީއިރު މިހިރީ ހިންގާލި ޖަރީމާތައް. މިއިން ކަމަކައް ފިޔަވަޅެއް ނާޅާތާގައި މިކަން ކުއްވެރިވެސް ނުކުރޭ ރައީސްއަކައް ކަނޑައަޅާފައި ހުރިމީހާއަކައް. މި މީހުންނައް އަދި4އަހަރު ދެވިއްޖެއިޔާ އަދި ލައްކަ ގިނަ ޖަރީމާ ހިންގާނެ. ހަމަ ހިންގާއިރައް އަހަރެމެންނައް މަޝްވަރާއެއްކޮއްލާފަ ދުރުގަ ބަލަހައްޓައިގެން ތިބެވޭކަށެއް ނެތް. 2013 ގައި ހިންގިފަދަ އެއްވުންތައް ބާއްވައި މިސަރުކާރު ވަގުތުން ވަގުތައް ނެރެ އެއްލާލަން ޖެހޭ ވަގުތު މިއޮތީ އައިސްފަ.


UEFA Mubaaraiythakun Molhuvaa Team Thakah Dhey Inaamu Bodu Kohfi - Vaguthu\nޔޫއެފާ މުބާރާތްތަކުން މޮޅުވާ ޓީމަށް ދޭ އިނާމު ބޮޑުކޮށްފި\nޔޫއެފާ އިން މިއަންނަ ސީޒަނުގައި ޗެމްޕިއަންސް ލީގާއި ޔޫއެފާ ސުޕަ ކަޕް އަދި ޔޫރޮޕާ ލީގުން މޮޅުވާ ޓީމަށް ދެވޭ ލާރީގެ އިނާމު ބޮޑު ކޮށްފިއެވެ. މިދިޔަ ސީޒަނުގައި ކްލަބުތަކަށް 2.06 ބިލިއަން ޕައުންޑު ދީފައިވާއިރު އެ އަދަދު 2.84 ބިލިއަނަށް މަތިކުރަން ޔޫއެފާ އިން ވަނީ ނިންމާފައެވެ.\nނަމަވެސް ޔުއެފާއިން ބުނެފައިވަނީ މުބާރާތް ބޭއްވުމަށާއި އިތުރު ހަރަދު ތަކަށް ކްލަބު ތަކަށް ދެވޭ ލާރިން 457 މިލިއަން ޕައުންޑު ކަނޑާނެ ކަމަށެވެ. މިއަންނަ ސީޒަނުގެ ޔުއެފާ ސުޕާ ކަޕުގައި ވާދަކުރާނީ ދުނިޔޭގެ އެންމެ ވާދަވެރިކޮށް ކުޅޭ ދެޓީމު ކަމަށްވާ ރެއާލް މެޑްރިޑް އަދި އެތްލެޓިކޯ މެޑްރިޑުއެވެ. މިމެޗު ކުޅޭނީ އެސްޓޯނިއާ ގައެވެ.\nޗެމްޕިއަންސް ލީގު ފައިނަލުގައި 1-3 ގެ ނަތީޖާ އަކުން ލިވަޕޫލް ބަލިކޮށް ރިއަލް މެޑްރިޑު ޖެހި ޖެހިގެން ތިން ވަނަ ފަހަރަށް ޗެމްޕިއަންސް ލީގު ކާމިޔާބު ކޮށްފައި ވާއިރު އެތުލެޓިކޯ މެޑްރިޑު ޔުރޮޕާ ލީގު ތަށި ކާމިޔާބު ކޮށްފައިވަނީ 0-3 ގެ ނަތީޖާ އަކުން މާސައިލް ބަލިކޮށްގެންނެވެ.\nޗެމްޕިއަންސް ލީގު ފަނޑު ބާހާފައިވާ ގޮތް:\nމުޅިއަކު 1.71 ބިލިއަން ޕައުންޑު ބަހާފައިވާނީ ހަތަރު ބަޔަކަށެވެ.\nޗެމްޕިއަންސް ލީގުގައި ބައިވެރިވާ 32 ޓީމުގެތެރެއިން ގްރޫޕް ސްޓޭޖަށް ކޮލިފައިވާ ހުރިހާ ޓީމަކަށްވެސް މުބާރާތް ފެށުމުގެ ގޮތުން 13.34 މިލިއަން ޕައުންޑު ލިބޭނެއެވެ.\nގްރޫޕް ސްޓޭޖުގައި ކުޅޭ ކޮންމެ މެޗަކަށް ވަކިން ބޯނަސް އެއްގެ ގޮތުގައި ލާރި ލިބޭނެއެވެ. މެޗަކުން މޮޅު ވެއްޖެ ނަމަ 2.36 މިލިއަން ޕައުންޑު ލިބުމާއެކު އެއްވަރު ވެެއްޖެ ނަމަ 787،000 ޕައުންޑު ލިބޭނެއެވެ. ރައުންޑް އޮފް 16 އަށް ކޮލިފައިވާ ކޮންމެ ޓީމަކަށް 8.31 މިލިއަން ޕައުންޑު ލިބޭނެއެވެ. ކުއާޓާ ފައިނަލަށް ކޮލިފައިވާ ޓީމަށް 9.29 މިލިއަން ޕައުންޑު ލިބޭއިރު ސެމީގައި ކުޅޭ4ޓީމަށް 10.5 މިލިއަން ޕައުންޑު ލިބޭނެއެވެ. ހަމަ އެހެންމެ ފައިނަލުގައި ކުޅޭނަމަ 13.12 މިލިއަން ޕައުންޑު ލިބުމުގެ އިތުރުން މޮޅު ވެއްޖެ ނަމަ އިތުރު 3.5 މިލިއަން ޕައުންޑު ލިބޭނެއެވެ.\nފާއިތުވި 10 އަހަރަށް ބަލާއިރު ގްރޫޕް ސްޓޭޖުގައި ބައިވެރިވާ އެންމެ ދަށް ޓީމަކަށް ލިބޭނީ 970،000 ޕައުންޑެވެ. ހަމަ އެހެންމެ ކޮންމެ މަގާމަކަށް މިވަރަށް ލާރި އިތުރަށް ލިބޭނެއެވެ.\nކޮންމެ ކްލަބަކަށް އެކްލަބު ނިސްބަތްވާ ގައުމުގެ ޓެލެވިޝަން މާކެޓުގެ އަގަށް ބަލާފައި 255.5 މިލިއަން ޕައުންޑު ދޭނެއެވެ.\nޔޫރޮޕާ ލީގުގައި ކުޅޭ ޓީމުތަކަށް ލިބޭނީ 490 މިލިއަން ޕައުންޑެވެ. މިދިޔަ ސީޒަނުގައި ހުރިހާ ޓީމަކަށް ދީފައިވަނީ 350 މިލިއަން ޕައުންޑެވެ.


Covid-19: Billoori Dhorehgge Furagahun Fenna Bappa Ehgge Hihdhathi Manzaru - Vaguthu\nކޮވިޑް-19: ބިއްލޫރި ދޮރެއްގެ ފުރަގަހުން ފެންނަ ބައްޕައެއްގެ ހިތްދަތި މަންޒަރު\nމިހާރު މީސް މީޑިއާގައި ދައުރުވަމުންދާ ފޮޓޯއަކުން ފެންނަނީ ބިއްލޫރި ދޮރެއްގެ ފަހަތުގައި މަދު ވަގުތުކޮޅަކަށް އިންނަން ޖެހުނު ބައްޕައެއްގެ ހިތްދަތި ދުވަހެވެ. އެ ބައްޕައަށް ލިބުނު ހިތާމަވެރި ހަބަރަކީ އަނބިމީހާ ބައިގެންް ދިޔަ ހަބަރެވެ.\nއެ ވާހަކަ ފޯނުން އަޑުއިވިފައި ޖަރެޑް ގްލެއިމް ހިތައް ކެތެއް ނުވިއެވެ. އޭނާއަށް ރޮވުނެވެ.\nއެ ފޮޓޯ މީސް މީޑިއާގައި ހިއްސާކޮށްފައި ވަނީ އޭނާގެ 38 އަހަރުގެ އަނބިމީހާ ސަރާހް އެވެ.\nއެމެރިކާގެ ސްޓޭޓެއް ކަމަށްވާ ޕެންސިލްވާނިއާ އަށް ނިސްބަތްވާ އެ ބައްޕަ އެތަނުގައި ބަނދެވިފައި އެ ހުރީ ކޮވިޑް-19ގެ ސަބަބުންނެވެ. އަނބިމީހާއާއެކު އިންފާޓިލިޓީ ކްލިނިއަކަށްވެސް ދެވޭ ގޮތްވި ނަމަވެސް، އެ ބިއްލޫރި ދޮރުގެ ފަހަތުގައި އޭނާ އިންނަން ޖެހުނީ ކޮވިޑް-19އާ ހެދި ދެ މީހުންނަށް އެކުގައި އެތެރެއަށް ނުވަދެވޭތީއެވެ.\nސަރާހް އޭނާގެ ބްލޮގްގައި ލިޔުނު ގޮތުގައި، އޭނާ އާއި ޖަރެޑް އަދި އެ މީހުންގެ ދަރިފުޅު ގޭގައި އެކަހެރިވެގެން ތިއްބާ، އޭނާގެ ހަށިގަނޑުން ލޭ ފައިބަން ފެށީއެވެ. މީގެ ކުރިންވެސް ސަރާހް ވަނީ ބައިގެން ގޮސްފައެވެެ. ލޭ ފައިބަން ފެށުމާއެކު އޭނާ އާއި ފިރިމީހާ ވަނީ އިންފާޓިލިޓީ ކްލިނިކަށް ގޮސްފައެވެ.\nއެތަނަށް އޭނާ ވަންނަން ހުއްދަ ނުލިބުނުއިރު، ސަރާހް އެޑްމިޓް ކުރަން ޖެހޭ ވާހަކަ ޑޮކްޓަރުން ބުނެފައި ވެއެވެ. އެހެންވެ ޖަރެޑް ހުރީ ބޭރުގައެވެ. އޭނާ ބޭރުގައި އިށީންދެގެން އިނީ ތަޅުންގަނޑު މަތީގައެވެ.\nސަރާހް އާއި އޭނާގެ ދަރިފުޅު ބައިގެން ގޮސްފައިވާކަން ހާމަ ކުރުމުން އޭނާ ފޯނުން ގުޅާފައި ފިރިމީހާއަށް އެ ވާހަކަ ކިޔާދިނެވެ.\n"ޖަރެޑް ވެއިޓިންގ ރޫމާއި ހަމައަށްވެސް ގެނެސް ނުދިން ކޮވިޑް-19 އާ ހެދި". އޭނާ ބްލޮގްގައި ލިޔުނެވެ.\nޖަރެޑް އާއި އޭނާގެ އަނބިމީހާ އެވަގުތު ފެނުނީ އެ ބިއްލޫރިގަނޑުގެ ފަހަތުންނެވެ. ދެމީހުން މެސެޖްކޮށްގެންނާއި، ފޯނުން މުއާމާލަތް ކުރަމުންދިޔައިރު، ޖަރެޑް ހުރީ ވަރަށް ބޮޑަށް ދެރަވެފައި ކަމަށް ސަރާހް ބުނެފައި ވެއެވެ.\n"އޭނާއަށް އެވަގުތުކޮޅުގައި ހިތްވަރުދޭނެ މީހަކުވެސް ނުވި".\nސަރާހް ބައިގެން ގޮސްފައި ވަނީ ކޮވިޑް-19 އާހެދިއެއް ނޫނެވެ. އެކަމަކު އޭނާ އެ ހުރީ ވަރަށް ބޮަޑަށް ހިތްހަމަ ނުޖެހިފައެވެ. އޭނާ ބުނީ، ސޯޝަލް ޑިސްޓެންސް އާއި ކަރަންޓިން ގަވާއިދުތަކާއި މެދު ހިތްހަމަނުޖެހޭ ކަމަށެވެ.\nނަމަވެސް އޭނާ އެ ވާހަކަތައް ނިންމާލަމުން ވަނީ ސޯޝަލް ޑިސްޓެންސްއަށް ސަމާލުވުމަށާއި، ގޭގައި ތިބުމަށް ނަސޭހަތްތެެރިވެފައެވެ.\nއޭޕްރީލް 4, 2020 19:32\nސަރާހްް ތަ ނުވަތަ ސާރާ ތަ؟\nއޭޕްރީލް 5, 2020 08:10\nސަރާހް، ގިގީ ލޮލް\nއޭޕްރީލް 5, 2020 15:16


Penalty in Greenstreets balikoh Maziya semi ah | Mihaaru\nޕެނަލްޓީން ގްރީންސްޓްރީޓްސް ބަލިކޮށް މާޒިޔާ ސެމީ އަށް\n06 މާޗް 2020 - 01:09 1 comment\nގަދަފަދަ މާޒިޔާ ބަލިކޮށް ގްރީންސްޓްރީޓްސް އެފްއޭ ކަޕުގެ ސެމީ ފައިނަލުން ޖާގަ ހޯދުމާ ސިކުންތުކޮޅަކާ ގާތުގައި އޮއްވާ މާޒިޔާ އިން 2-2 އިން މެޗު އެއްވަރުކޮށް، ޕެނަލްޓީ އަށް ގޮސް 8-7 އިން މޮޅުވެ މުބާރާތުގެ ސެމީން މިރޭ ފުރުސަތު ހޯދައިފި އެވެ.\nގްރީންސްޓްރީޓްސް ބަލިވި ނަމަވެސް އެ ޓީމުން، ރާއްޖޭގެ ލީގު ޗެމްޕިއަނުންނާ ދެކޮޅަށް ދެއްކީ ތައުރީފް ހައްގު ފަދަ ކުޅުމެކެވެ. ހާއްސަކޮށް އެ ޓީމުގެ ދިފާއީ ފާރުން ވަނީ މާޒިޔާ ހިފެހެއްޓުމުގައި ވަރުގަދަ ކުޅުމެއް ދައްކައިފަ އެވެ. މިރޭ ގްރީންސްޓްރީޓްސް ކުޅުނީ އާ ކޯޗު އަލީ ނިސްތާރުގެ ކޯޗުކަމުގަ އެވެ. ފޯކައިދޫގެ ކުރީގެ ކޯޗު ގްރީންސްޓްރީޓްސްއާ ދާދި ފަހުން ހަވާލުވީ އެ ޓީމުގެ ކޯޗު އަލީ ސުޒޭން ގައުމީ ޓީމުގެ އެސިސްޓަންޓް ކޯޗުކަމާ ހަވާލުވުމުންނެވެ.\nއަނެއްކޮޅުން މިއީ މާޒިޔާ އިން ހަފުތާއެއްގެ ތެރޭ ޕެނަލްޓީން ކުރި ހޯދަން ޖެހުނު ދެ ވަނަ މެޗެވެ. މިދިޔަ ހަފުތާގެ ބުދަ ދުވަހު އެ ޓީމު އޭއެފްސީ ކަޕުގެ ޕްލޭއޮފުން އިންޑިއާގެ ސުޕަ ލީގު ޗެމްޕިއަން ބެންގަލޫރު އެފްސީ އަތުން މޮޅުވީ ވެސް ޕެނަލްޓީ ޖަހައިގެންނެވެ.\nމިރޭގެ މެޗުގައި މާޒިޔާ އަށް ދިމާވި އެންމެ ބޮޑު މައްސަލައަކަށްވީ ފޯވާޑް ކޮލޭނިއަސް ސްޓެވާޓް ނެތުމެވެ. އަސަދުﷲ އަބްދުﷲ އާއި ނާއިޒް ހަސަން (ދާދު) އަނިޔާގައި ހުރުމާ އެކު ސްޓެވާޓުގެ މުހިއްމުކަން ބޮޑުވެފައި އޮއްވާ އޭނާގެ ބޭނުން މިރޭ ހިފޭ ގޮތްނުވީ އަމިއްލަ ކަމެެއްގައި ގައުމަށް ދާން ޖެހުމުންނެވެ.\nމުބާރާތުގެ ސެމީގައި މާޒިޔާ ބައްދަލުކުރާނީ ކުއާޓާގައި މާދަމާ ހަވީރު ށ. ފޯކައިދޫ އާއި ދަ ގްރާންޑޭ ކުޅެ މޮޅުވާ ޓީމަކާ އެވެ. އަނެއް ސެމީން ޖާގަ ހޯދާފައިވަނީ މިއަދު ހަވީރު ކްލަބް އޭދަފުށި އަތުން 13-0 އިން މޮޅުވި ޓީސީ އެވެ. އެ ޓީމު ސެމީގައި ވާދަކުރާނީ މާދަމާރޭ އީގަލްސް އާއި ވިލިމާލެ ޔުނައިޓެޑް ކުޅެ މޮޅުވާ ޓީމަކާ އެވެ.\nމިރޭގެ މެޗުގެ 14 ވަނަ މިނެޓުގައި ގްރީންސްޓްރީޓްސް އިން ވަނީ އަހުމަދު ރަޝީދު (އައްމަޑޭ) ގެ ގޯލުން ލީޑު ނަގައިފަ އެވެ. އަދި އެއަށް ފަހު ގްރީންސްޓްރީޓްސްގެ ފަރާތުން ބޮޑަށް ފެނިގެން ދިޔައީ ޑިފެންސިވް ކުޅުމެކެވެ. މާޒިޔާ އަށް އެއްވަރުކޮށްދިނީ 61 ވަނަ މިނެޓުގައި ހަމްޒާ މުހައްމަދު (ހަމްޕު) އެވެ. ފުރަތަމަ ހާފުގެ ފަހުކޮޅު ވެސް އެއްވަރުކުރަން ހަމްޕު އަށް ހުސް ފުރުސަތެއް ލިބި ބޭކާރުވި އެވެ.\nމާޒިޔާ އިން އެއްވަރުކުރުމާ އެކު ގްރީންސްޓްރީޓްސް ކުރިއަށް ޖެހުނެވެ. އެކަމަކު މެޗުގެ ފަހުކޮޅު އެންމެ ހުސް ދެ ފުރުސަތު ލިބުނީ މާޒިޔާ އަށެވެ. އެ ޓީމުގެ ޑިފެންޑަރު ސަމޫހު އަލީ (ސަމުއްޓެ) އަށް ކޯނަރުން ހުރަސްވި ދެ ބޯޅައެއް ހުސްކޮށް ބޮލަށް އެރި ނަމަވެސް ސީދާކުރެވޭ ގޮތެއް ނުވި އެވެ.\nއެ ނަތީޖާގައި އޮވެ ފުރިހަމަ ވަގުތު ހަމަވުމުން ނަތީޖާ ނެރެން ކުޅުނު އިތުރު ވަގުތުގެ ތެރޭގައި ގްރީންސްޓްރީޓްސް އިން ލީޑު ނެގި އެވެ. މި ގޯލް 96 ވަނަ މިނެޓުގައި ވައްދާލީ ފަހަކަށް އައިސް މޮޅު ކުޅުމެއް ދައްކަމުން އަންނަ ކެޕްޓަން މުހައްމަދު އުމެއިރެވެ. ކައުންޓާގައި އުފެއްދި ހަމަލާގައި އުމެއިރު އެ ބޯޅަ ގޯލުގެ ތިރީ ކަނަށް ވައްދާލީ މާޒިޔާގެ ޑިފެންޑަރު ޕީޓާ ޕްލަނިޗް ކައިރިން ނައްޓާފަ އެވެ. އަދި އެ ބޯޅަ އުމެއިރު، ދެން އެރި ފޯވާޑަށް ދޭނެ ކަމަށް ބަލައި މާޒިޔާގެ އެހެން ޑިފެންޑަރުން ތިބީ އެ ކުޅުންތެރިޔާ އަށް ސަމާލުވެގެންނެވެ.\nއިތުރު ވަގުތުގައި މާޒިޔާ އިން ކުޅުނީ އަފްގާނިސްތާން ޑިފެންޑަރު މުހައްމަދު ޝާރިފް މެދުތެރެއަށް އަރުވައިގެން އަދި އަނެއް ޑިފެންޑަރު ޕްލަނިޗް ފޯވާޑަކަށް އަރުވައިގެންނެވެ. އެކަމަކު ވެސް ގްރީންސްޓްރީޓްސްގެ ވަރުގަދަ ޑިފެންސް ލައިން ފޫއަޅުވާލުމުގައި ދިޔައީ ނާކާމިޔާބަވުމުންނެވެ. އެގޮތުގައި ގޮސް ގްރީންސްޓްރީޓްސް މޮޅުވުމާ ސިކުންތުކޮޅަކަށް ގާތްވެފައި އޮއްވާ މާޒިޔާ އަށް އެއްވަރުކޮށްދިނީ އިބްރާހިމް މަހުދީ (ފޭދޫ އިއްބެ) އެވެ. ބަދަލު ކުޅުންތެރިޔެއްގެ ގޮތުގައި އެވަގުތުކޮޅު ފޯވާޑަކަށް އެރުވި، ސެންޓްރަލް ޑިފެންޑަރު އަމްދާން އަލީ (އެންޑީ) ޖައްސާލި ބޯޅަ ފޭދޫ އިއްބެ ބާރުމިނުގައި ގޯލަށް ފޮނުވާލުމުން ވަނީ ގޯލްލައިން މަތީ ހުރި ގްރީންސްޓްރީޓްސްގެ ޑިފެންޑަރު އެލްސައީދު މަހުމޫދުގެ ފައިގައި ވެސް ޖެހިފަ އެވެ.\nއެ ލަނޑާ އެކު ގްރީންސްޓްރީޓްސް ވަރަށް ބޮޑަށް މާޔޫސްވި ނަމަވެސް ޕެނަލްޓީ ޝޫޓްއައުޓުގައި ވެސް އެ ޓީމުން ވަރަށް ރަނގަޅު ވާދައެއް ކުރި އެވެ. ޕެނަލްޓީގައި މާޒިޔާ އިން ހަ ޕެނަލްޓީ އަދި ގްރީންސްޓްރީޓްސް އިން ފަސް ޕެނަލްޓީ ކާމިޔާބުކުރި އެވެ. މާޒިޔާގެ ޕެނަލްޓީތައް ޖެހީ ހަމްޕު އާއި މުހައްމަދު ސާމިރާއި ފޭދޫ އިއްބެ އާއި މުޖުތާޒް މުހައްމަދު (މުޖޭ) އާއި އަހުމަދު އިރުފާން (އިރޭ) އަދި ހުސެއިން ނިހާން (ނިހާޓް) އެވެ. ގްރީންސްޓްރީޓްސްގެ ފުރަތަމަ ފަސް ޕެނަލްޓީ ކާމިޔާބުކުރީ މުހައްމަދު އާރިފް (ބަކާ) އާއި އެލްސައީދާއި މުހައްމަދު ރިސްވާނާއި އަހުމަދު ރަޝީދާއި އަލީ ޝަމާލް އަބްދުﷲ އެވެ. އެކަމަކު އެ ޓީމުގެ ހަ ވަނަ ޕެނަލްޓީ އަލީ ހަމްދާން ޖެހުމުން މާޒިޔާގެ ގޯލްކީޕަރު އަޒީޒީ އޮވޭސް މަތަކުރުމުން މާޒިޔާ މޮޅުވީ އެވެ.\nމާޒިޔާގެ ކޯޗު މަރްޖާން ސެކުލޮސްކީ ބުނީ ކުޅުންތެރިންނަށް މަރުހަބާ ކިޔާ ކަމަށާއި ހަފުތާއެއްގެ ތެރޭ ތިން މެޗު ކުޅުން ފަސޭހަ ނުވާނެ ކަމަށެވެ. އެގޮތުން މިދިޔަ ބުދަ ދުވަހު އޭއެފްސީ ކަޕުގައި ކުޅެފައި ހޯމަ ދުވަހު ލީގު ކުޅެފައި އަނެއްކާ ބުރާސްފަތި ދުވަހު އެފްއޭ ކަޕް ކުޅެން ޖެހުމުން އުނދަގޫވި ކަމަށް އޭނާ ބުންޏެވެ.\n"ހާއްސަކޮށް އަހަރެމެންގެ ފޯވާޑެއް ނެތި ކުޅެން ޖެހޭއިރު. އަހަންނަށް ހީވަނީ ރަނގަޅަށް ޓީމު ކުޅުނިހެން ހަމައެކަނި ނިންމާލުމުގައި މައްސަލަ ދިމާވީ. ގްރީންސްޓްރީޓްސް އިން ގޯލަށް ތިން ބޯޅަ ފޮނުވާލީ. އޭގެ ތެރެއިން ދެ ބޯޅަށް ގޯލަށް ޖެހީ،" ސެކުލޮސްކީ ބުންޏެވެ.\n"މިރޭ ނަސީބު ވެސް ރަނގަޅީ. ފަހު މިނެޓުގައި އެއްވަރުކުރެވުނީ. ޕެނަލްޓީ އަކީ ވެސް ޔަގީން އެއްޗެއް ނޫން. މިއަދު ހަމަ ނަސީބު ވެސް އޮތީ އަހަރެމެންނަށް،" ސެކުލޮސްކީ ބުންޏެވެ.\nގްރީންސްޓްރީޓްސްގެ ކޯޗު ނިސްތާރު ނެގީ ރެފްރީގެ މައްސަލަ އެވެ. އޭނާ ބުނީ މެދަށް އަރާ މީހާގެ ރަނގަޅަށް އެސެސްކުރަން ޖެހޭ ކަމަށާއި އޭނާގެ ނިންމުންތަކުގެ ސަބަބުން ކުޅެން އުނދަގޫވި ކަމަށެވެ. އެގޮތުން ތިން ހަތަރު ފަހަރު އޭނާ ނިންމުން ވެސް ބަދަލުކުރި ކަމަށާއި މާޒިޔާ އިން ފުރަތަމަ އެއްވަރުކުރީ ވެސް އޭނާ ގޯލްކުރިމަތިން ދިން ޖެހުމެއް ފަހުން ހިލޭ ޖެހުމަކަށް ބަދަލުކުރުމުން އެ ބޯޅައިން ކަމަށް ނިސްތާރު ބުންޏެވެ. އޭނާ އިތުރަށް ބުނީ ރެފްރީގެ މައްސަލަ މާޒިޔާގެ ކޯޗު ސެކުލޮސްކީ ވެސް ޖެއްސި ކަމަށާއި ރެފްރީގެ ގޯސް ނިންމުންތަކުގެ ސަބަބުން ގޭމް ހަލާކުވެގެންދާ ކަމަށެވެ.


Opinion: Jaluthakaai, aman balahattaa muassasaathakaa medhu thafaathu fikureh | Mihaaru\nއާންމުންގެ އެއްވުމެއް ކޮންޓްރޯލްކުރަން ފުލުހުން އެތުރިފައި: ކުށް ކުރުން ގިނަވަނީ އިޖުތިމާއީ ބޮޑެތި އެތައް މައްސަލަތަކަކާ ހެދި\nޖަލުތަކާއި އަމަން ބަލަހައްޓާ މުއައްސަސާތަކާ މެދު ތަފާތު ފިކުރެއް\nއަހްމަދު މުހައްމަދު (ފޯމީ)\n17 ޖޫން 2020 - 07:50 45 comments\nއެމެރިކާގެ މިނިއާޕޮލިސްގައި ފުލުހުން ހައްޔަރުކުރުމުގެ ތެރޭގައި އެފްރިކަން-އެމެރިކަން ނަސްލުގެ ޖޯޖް ފްލޮއިޑްގެ ކަރަށް ފައިން އަރާ ނޭވާ ހާސްކޮށްލައިގެން މަރާލުމާ ގުޅިގެން ފުލުހުންގެ އަނިޔާވެރިކަން އިންތިހާއަށް ގޮސްފައިވާ ކަމަށް ބުނެ މުޅި ދުނިޔޭގައި އަންނަނީ މުޒާހަރާތައް ކުރަމުންނެވެ. މި ވަގުތު އެންމެ ބޮޑަށް ދެކެވޭ ވާހަކައަކީ ފުލުހުންގެ އިދާރާ އިސްލާހު ކުރާނީތޯ ނުވަތަ އެކީ އެކައްޗަކަށް އުވާލައި ކުށް މަދުކުރަން އާ ނިޒާމެއް ގެނައުމުގެ ބަހުސެވެ.\nމިއީ ރާއްޖޭގެ ގިނަ ބަޔަކަށް ވަރަށް އައު ކަމަކަށް ވެދާނެ އެވެ. މި މުއައްސަސާތައް ނުލައި ރައްޔިތުންގެ ހަމަޖެހުމާއި ރައްކާތެރިކަން ދެމެހެއްޓިދާނެ ކަމަށް ގަބޫލުކުރަން އުނދަގޫ ވެސް ވެދާނެ އެވެ. މިއީ އެއްގޮތަކަށް ވެސް މި މުއައްސަސާތަކުގައި މަސައްކަތްކުރާ އާއްމު ފަރާތްތަކަށް ބުނާ ދެރަ ބަހެއް ވެސް ނޫނެވެ. ރާއްޖޭގައި ސިފައިންގެ މުއައްސަސާ އުފެދުނުތާ މިވީ އެންމެ 128 އަހަރެވެ. ދާދި މިދާކާ ދުވަހާ ޖެހެންދެން ރާއްޖޭގެ ސިފައިންނާއި ފުލުހުންނަކީ އެއް މުއައްސަސާއެކެވެ. ސިފައިންގެ މުއައްސަސާއިން ފުލުހުން ވަކިކުރީ ސެޕްޓެމްބަރު 1، 2004ގަ އެވެ. މި ލިޔުމުގައި އަލިއަޅުވާލާނީ ޖަލުތަކާއި އަމަން ބަލަހައްޓާ މުއައްސަސާތަކުގެ ހަގީގީ ބޭނުމަކީ ކޮބައިތޯ އާއި މިހާރު އޮތް ގޮތް ނޫން ގޮތަކަށް މިކަން ބަދަލުކުރެވިދާނެ ގޮތްތަކުގެ މައްޗަށެވެ.\nޖަލުތަކާއި އަަމަން ބަލަހައްޓާ މުއައްސަސާތަކުގެ ބޭނުމެއް ކަމަށް، މިކަމަށް ތާއީދުކުރާ ފަރާތްތަކުން ބުނަނީ، ގައުމުތަކުގެ ދާޚިލީ ހަމަޖެހުމާއި، އަދުލު އިންސާފު ގާއިމުކުރުމާއި، ރައްކާތެރި މުޖުތަމައެއް ރައްޔިތުންނަށް ކަށަވަރު ކުރުން ކަމަށެވެ. މި މުއައްސަސާތަކުން އަބަދުވެސް މަސައްކަތް ކުރާނީ ރައްޔިތުންގެ ލާބަ އާއި މަންފާއަށް ކަމަށް ވެސް ބުނެ އެވެ. މި ހިޔާލުތަކަށް ތާއީދުކުރާ ފަރާތްތަކުގެ ފަލްސަފާއެއް ކަމަށް ވަނީ ކުށްކުރާ ފާރަތްތަކަށް ހަރުކަށި އަދަބު ދީގެން އެ ފަރާތްތައް ރަނގަޅު ކުރެވޭނެ ކަމުގެ ވިސްނުމެވެ. މީގެ މައިގަނޑު އަސާސަކީ ކުށް މަދުކުރެވޭނީ އަދި ކުށްކުރާ ފަރާތްތައް އިސްލާހު ކުރެވޭނީ އަދަބު ދީގެން ކަމަށް ވިސްނައިދިނުމެވެ.\nނަމަވެސް ދުނިޔޭގެ އެހެން ގައުމުތަކެކޭ އެއްފަދައިން ރާއްޖޭގައި ވެސް ފެންނަ މަންޒަރަކީ އަމަން ބަލަހައްޓާ ބާރުތައް ފުޅާކޮށް، ބަޖެޓު އިތުރުކޮށް އަދި ޖަލަށް ލާ އަދަދު އިތުރުކުރުމަކުން މުޖުތަމައުގައި އަމަންއަމާންކަމާއި އިންސާފު ގާއިމް ނުވާކަމެވެ. ފުލުހުންގެ ތަފާސްހިސާބުތަކަށް ބަލާއިރު ކުށްކުރާ ވަރު ރިޕޯޓްކުރާ މިންވަރު އަހަރުން އަހަރަށް ދަނީ ގިނަވަމުންނެވެ. އެގޮތުން 2001 އިން 2019 އަށް ރާއްޖޭގައި ރަހުމު ކުޑަ ގޮތްގޮތަށް 67 މީހަކު/ކުދިން މަރާލައިފައިވެ އެވެ. މިކަންކަމުގައި ފުލުހުންނާއި ޖިނާއީ އަދުލު އިންސާފުގެ ދާއިރާތަކުގެ އިހުމާލު ކިތަންމެ ވަރަކަށް ވެސް އެބަ އޮތެވެ. ހިތާމަ ލިބުނު އާއިލާތަކަށް އިންސާފު ލިބޭނެ ކަމުގެ އުއްމީދެއް ނެތެވެ. އަދި މިކަންކަން އިތުރަށް ތަކުރާރު ނުވާނެ ކަން ކަށަވަރު ވެސް ނުކުރެވެ އެވެ. ދުނިޔޭގެ އެންމެ ގައިދީން ގިނަ އެމެރިކާ (2.5 މިލިއަން)އަކީ މީގެ ފުރިހަމަ މިސާލެކެވެ. ކުށް މަދުނުކުރެވޭ އިރު އެ މުއައްސަސާތަކުން އާންމު ރައްޔިތުންނަށް އެތައް އަނިޔާއެއް ކުރިމަތި ކުރުވަ އެވެ. އަދުލު އިންސާފު ގާއިމުކުރާ މުއައްސަސާތަކަށް ރައްޔިތުން އިތުބާރު ނުކުރަނީ މި ސަބަބުތަކަށްޓަކަ އެވެ.\nއެހެންކަމުން ފުލުހުންގެ މުއައްސަސާގެ ހަގީގީ ބޭނުމަކީ ކޮބާތޯ ބަލައިލުން މުހިންމެވެ. ނިއޯލިބަރަލް ސިޔާސަތު ގެންގުޅޭ ދައުލަތްތަކުން ހުރިހާ މުއައްސަސާއެއް ވެސް ބައްޓަން ކުރަނީ މަތީ ފަންތީގެ މަދު ބައެއްގެ މުށުތެރޭގައި ބާރު ހިފަހައްޓައި މަސައްކަތު ފަންތީގެ ރައްޔިތުންގެ ހައްގުތަކާއި މިނިވަންކަން ހޯދުމަށް ކުރާ ކަންކަން ކޮންޓްރޯލް ކުރުމަށެވެ. ވޭތުވެ ދިޔަ ހުރިހާ ސަރުކާރަކުން ވެސް ޖަލުތަކާއި އަމަން ބަލަހައްޓާ މުއައްސަސާތައް ބޭނުންކުރަނީ ސިޔާސީ ހަތިޔާރެއްގެ ގޮތުގަ އެވެ. ރައްޔިތުންނަށް ބިރުދައްކައި، ހަންމަތަކޮށް "ވެރިން" ހިމާޔަތް ކުރުމަށެވެ. އަދި ޖަލުތަކާއި މުއައްސަސާތައް ބޭނުންކޮށްގެން ބޮޑެތި ވިޔަފާރިވެރިންނަށް ފަހިވާނޭ ކަންކަން ކުރުމަށެވެ. އަދުލު އިންސާފު ލިބުމުގައި އާންމުންނާއި ބޮޑެތި ފައިސާވެރިންގެ މެދުގައި އޮންނަ ތަފާތުކުރުމަށް ބަލައިލުމުން މީގެ ހެކި ފެނެ އެވެ.\nރިސޯޓުތަކާއި ބޮޑެތި ކުންފުނިތަކުގެ މަސައްކަތްތެރިންގެ ހައްގު ހޯދަން އަޑުއުފުލައި، ހަޅުތާލުކުރާ ކޮންމެ ފަހަރަކު ފުލުހުންނާއި ކޯޓުތަކާއި ފުންނާ ބުއުސް ގާނޫނީ ވަކީލުން ބޭނުންކޮށްގެން މަސައްކަތްތެރިންނަށް އަދަބުދީ ބާރު ކަނޑުވާލަ އެވެ. ފުލުހުންގެ "ޕްރޮޓެކްޓް އެންޑް ސާވް"ގެ މާނައަކަށް ބައެއް ފަހަރު ވެފައި ވަނީ ބޮޑެތި ފައިސާވެރިންގެ މުދަލާއި ބާރު ހިމާޔަތްކޮށް ރައްކާތެރިކުރުމެވެ. ޖަލުތަކުގައި ޒަމާނުންސުރެ ލާއިންސާނީ ބޮޑެތި އަނިޔާތައް ސިފައިންނާއި ފުލުހުން ބޭނުންކޮށްގެން ސިޔާސީ ބާރު ހޯދަން، ވޭތުވެދިޔަ ކޮންމެ ސަރުކާރަކުން ވެސް، މަސައްކަތް ކުރެ އެވެ. އަދި ކުށެއް ނުކުރާ އެތައް ބަޔަކު ބަންދުކޮށް، ޖަލުތަކުގެ ތެރޭގައި އަނިޔާކޮށް، އެއްވެސް ޝަރީއަތަކާ ނުލައި، ބިރު ދައްކައިގެން އެތައް ޒަމާނެއް ވަންދެން ގެންގުޅެފައިވެ އެވެ. ފުލުހުން ލައްވާ ޝަރީއަތަށް ނުފޫޒު ފޯރުވުމުގެ ބޭނުމުގައި ދޮގު ހެއްކާއި ބަޔާންތައް ދިނުމަކީ ރާއްޖޭގެ ޝަރުއީ ނިޒާމުގައި އާއްމު ކަމެކެވެ. މިކަންކަމުގައި ފުލުހުންނާއި، ދައުލަތުގެ ޕްރޮސެކިއުޓަރުން، ކޯޓުތަކުގެ ފަޑިޔާރުން އަދި ގާނޫނީ ވަކީލުންގެ ދައުރު އަދި މިފަރާތްތަކާއި ކޮރަޕްޝަންގެ ވިއުގަތަކާ އޮންނަ ގުޅުން އެންމެންނަށް ވެސް އެނގެ އެވެ.\nމިހެން މިކަން އޮތްއިރު ކުށްމަދު އަމާން ވެއްޓެއް ގާއިމުކުރެވޭނީ މި ނޫން ގޮަތަކަށް ވިސްނުން ބަދަލުކޮށްގެންނެވެ. ކުށް ކުރާ ސަބަބު ދެނެގަތުމާއި، ކުށެއް ކުރުމުގެ ކުރިން އެކަން ހުއްޓުވަން ކުރެވެނީ ކޮން ކަމެއްތޯ ބެލުމަކީ އަމާން މުޖުތަމައެއް ގާއިމްކުރުމަށް ކުރެވޭނެ އެންމެ މުހިންމު އެއް ކަމެވެ. ދިރާސާތަކުން ދައްކަނީ ހަރުކަށި އަދަބު ދީގެން މުޖުތަމައުގައި ކުށް މަދު ނުކުރެވޭކަމެވެ. ކުށް މަދުކުރެވޭނީ ކުށުގެ މާހައުލަށް މީހުން ހުށަހެޅޭ ސަބަބުތައް ނައްތާލައި، ކޮމިއުނިޓީ ރިހެބިލިޓޭޝަން އަށް އިސްކަންދީގެންނެވެ. ކުށް ކުރާ ފަރާތްތައް އަނބުރާ މުޖުތަމައަށް ގެނެސް، އާއްމުގެ އިޖްތިމާއި އިގްތިސާދި ކަންކަމަށް ވެސް އިސްކަންދީގެނެވެ. ނަމަވެސް ދިވެހިރާއްޖޭގައި އަބަދުވެސް އޮތް ނިޒާމަކީ ކުށް ކުރާ ފަރާތްތައް އިތުރަށް މުޖުތަމައުން ބަކީކޮށް އެކަހެރި ކުރުވާ، ކުށުގެ ވެށީގައި ދާއިމަށް ބޭތިއްބުމަށް ބާރު އަޅާ ސިޔާސަތުތަކެކެވެ.\nފާހަގަކޮށްލެވޭ އަނެއް ކަމަކީ އެހެން ގައުމުތަކެކޭ އެއްގޮތަށް ރާއްޖޭގައި ވެސް ގިނަ ފަހަރަށް އަދަބު ލިބެނީ ކުދި ކުށް ކުރާ ފަރާތްތަކަށް ވުމެވެ. ކުށް ކުރުން އިތުރުވާ އެންމެ ބޮޑު އެއް ސަބަބަކީ ގިނަ ރައްޔިތުންނަކީ އަސާސީ ހިދުމަތްތަކުން މަހުރޫމުވެ ބިކަ ހާލުގައި މުޅި އުމުރު ހޭދަކުރަން ޖެހިފައިވާ ބަޔަކަށް ވުމެވެ. ރައްޔިތުންގެ މެދުގައި ތަފާތު ކުރުމާއި، އާމްދަނީގެ ފަރަގު ބޮޑުވެ، ފަގީރުން ގިނަވުމާއި އެކި ސަރަހައްދުތަކުގައި ބޭނުންވާ މިންވަރަށް ތައުލީމާއި، ސިއްހީ ފަރުވާ ލިބޭނެ ގޮތެއް ނެތުމުގެ އިތުރުން ވަޒީފާގެ ފުރުސަތު ވެސް ނުލިބުމެވެ. ބައެއް ދިވެހިން ވަންނާނެ ޖިފުޓިއެއްހާ ހިސާބު ވެސް ދައުލަތަށް ފޯރުކޮށެއް ނުދެވެ އެވެ. އެހެންކަމުން އަސާސީ ހިދްމަތް ހޯދަން ރަށްރަށުން މާލެ ހިޖުރަކުރަން މަޖުބޫރުވި އާއިލާތަކާއި މާލެ ތޮއްޖެއްސުމުގެ ސިޔާސަތުގެ ސަބަބުން އިންސާނުން އުޅެން ނުވާވަރުގެ ތަންތަނުގައި އުޅެން ޖެހި، އެތައް ކުޑަކުދިންނާއި ޒުވާނުން ކުށުގެ ވެއްޓަށް ވައްދާފައިވެ އެވެ.\nނުވަދިހައިގެ ކުރީކޮޅު މާލޭގައި މަސްތުވާތަކެތި އާންމުވެ ޒުވާނުން މި ވަބާގައި ޖެއްސުވީ ގަސްތުގަ އެވެ. މީގެ ސަބަބުން ގޭންގުތައް އިތުރުވެ ކުށުގެ މާހައުލަށް ފުރުސަތުތައް ހުޅުވުނެވެ. ގޭންގުތަކާއި، ޑްރަގް ވިޔަފާރި ގުޅިފައި ވަނީ ބޮޑެތި ބައެއް ސިޔާސީ ފަރާތްތަކާއި ބޮޑެތި ބައެއް ވިޔަފާރިވެރިނާ ކަމަށް 2012ގައި އޭޝިއާ ފައުންޑެޝަނުން އެކުލަވާލި ރިޕޯޓްގައިވެ އެވެ. އެތައް ޒުވާނުން ޖަލުތަކުގެ ތޭރިތަކުގައި ތާށިވެ ދިރިއުޅުން ބަރުބާދުވެ އަލުން އަނބުރާ މުޖުތަމައަށް އާދެވޭނެ ގޮތެއް ނެތި ހުރިހާ ދޮރެއް ބަންދުވެފައިވާއިރު މީގެ އަޑީގައި ހިމެނޭ ވިޔަފާރިވެރިންނާއި ސިޔާސީ ފަރާތްތައް ތިބީ އަދިވެސް މި ވިޔަފާރި ފުޅާކޮށް ފައިދާ އިތުރު ކުރުމުގަ އެވެ.\nރާއްޖޭގައި އެކި ގޮތް ގޮތަށް މީހުން ބަންދުކުރެވޭ 10 ތަނެއް އެބަ ހުއްޓެވެ. މި ތަންތަނުގެ ޖާގައަކީ 1،300 ކަމަށް ބުނާއިރު، އެކި ދުވަސްވަރު 2،000 އަށް ވުރެ ގިނަ މީހުން ބަންދުކޮށްގެން ގެންގުޅެފައިވެ އެވެ. ބޮޑެތި އެތައް ތަފާތުކުރުމެއް މި ތަންތަނުގައި ގެންގުޅެ އެވެ.\nމުޅި ދުނިޔެއަށް ބަލައިލާއިރު ކުށް އިތުރުވާން ދިމާވީ ބާރުގަދަ ގައުމުތަކުގެ އިސްތިއުމާރީ ބާރާއި ނުފޫޒު، "ޖަސްޓް ވޯ" ތިއަރީތަކާއި ސެޕްޓެމްބަރު 11، 2001 (ނައިން އިލަވަން) ގެ ފަހުން އެމެރިކާއިން އިއުލާނު ކުރި "ވޯ އޮން ޓެރާ"ގެ ފަލްސަފާތަކާއި، ހަނގުރާމަކުރުން ދިފާއުކޮށް އެކަން ކުރިއަރުވާ ނިއޯލިބަރަލް ސިޔާސަތުތަކުގެ ސަބަބުންނެވެ. ކައުންޓަ ޓެރަރިޒަމް، ވޯ އޮން ޑްރަގްސް އަދި ގޭންގް ވަޔަލަންސް ހުއްޓުވުމުގެ ނަމުގައި ހިންގަނީ ބޮޑު ވިޔަފާރިއެކެވެ. ދިވެހިރާއްޖޭގައި މި ސިޔާސަތުތަކަށް ރޭވުންތެރިކަމާ އެކު މަގުތައް ކޮށަ އެވެ. ޕްރައިވެޓް ޖަލުތަކާއި، ކަރެކްޝަނަލް ފެސިލިޓީތަކާއި، ހަތިޔާރު ގަތުމާއި، ޒަމާނީ ޓެކްނޮލޮޖީ ބޭނުންކޮށްގެން އާންމު ރައްޔިތުންނަށް ފާރަލުން އިތުރުކުރުން ކަހަލަ ނުރައްކާތެރި އެތައް ކަމެއް ރައްޔިތުންގެ ޓެކްސް ފައިސާއިން ކުރަން ދަނީ ރާވަމުންނެވެ.\nރަށެއްގެ ޒުވާނުންތަކެއް ފިނިކޮށްލަނީ: ތައުލީމާއި ވަޒީފާގެ ފުރުސަތު ޒުވާނުންނަށް ވަރަށް މުހިންމު\nމި ހާލަތުގައި ވެސް ޕޮލިސް ކޮމިޝަނަރު މުހައްމަދު ހަމީދު ވިދާޅުވަނީ ފުލުހުންނަށް އިތުރުބާރު ލިބެން ޖެހޭ ކަމަށެވެ. މިހާރު ތައާރަފުކުރަން އުޅޭ އެއް ކަމަކީ ޝޮކް ދޭ ބަޑި ބޭނުންކުރުމެވެ. އެއީ ފުލުހުންނަށް މިހާރު މުހިންމު ކަމެއް ކަމަށް، ކޮމިޝަނަރު ގަބޫލުކުރައްވަ އެވެ. އެސިސްޓަންޓް ޕޮލިސް ކޮމިޝަނަރު ފައިރޫޝް ވަނީ ޝޮކް ދޭ ބަޑި ބޭނުންކުރުމަކީ ރަނގަޅު ކަމެއްގެ ގޮތުގައި ދައްކަވަން ވީޑިއޯއެއް އާއްމުކުރައްވައިފަ އެވެ. އަދި އެއީ ފުރާނައަށް ނުރައްކާތެރި ނޫން ހަތިޔާރެއްކަމަށް ވެސް ވިދާޅުވި އެވެ.\nފުލުހުން އެ ހަތިޔާރު ބޭނުންކުރަނީ ރަނގަޅަށްތޯ ބެލުމަށް ބޮޑީ ކެމެރާ ހަރުކުރާނެ ކަމަށް ވެސް ބުނެ އެވެ. ނަމަވެސް ޝޮކް ދޭ ބަޑި ބޭނުންކުރުމުގެ ނުރައްކަލާ ގުޅޭ ގޮތުން ރޮއިޓާސްގެ ހާއްސަ ރިޕޯޓަކުން ދައްކާ ގޮތުގައި އެމެރިކާގައި އެ ބަޑި ބޭނުންކުރުމުގެ ސަބަބުން މިހާތަނަށް 1،081 މީހުން މަރުވެފައިވެ އެވެ. ދުނިޔޭގެ އެންމެ ކުރިއަރާފައިވާ އެމެރިކާގައި ބޮޑީ ކެމެރާ ބޭނުން ކުރާ ފުލުހުންގެ އިދާރާތަކުގައި ބަޑި ޖަހައިގެން އާއްމުން ކޮންޓްރޯލް ކުރުން ގިނަ ކަމަށް ވެސް ދިރާސަތަކުން ދައްކަ އެވެ. ގިނަ ފަހަރަށް ބޮޑީ ކެމެރާ ނުޖައްސާ ހުރުމުން ފިޔަވަޅު ނޭޅޭ ކަމަށް ދި އިންޑް އޮފް ޕޮލީސިން ފޮތުގައި އެލެކްސް އެސް ވިޓަލް ފާހަގަކުރި އެވެ.\nފުލުހުންގެ އައު ސްޓްރެޓަޖިކް ޕްލޭން 2019-2024 އޮތީ ޑިމޮކްރެޓިކް ބަސްތައް ބޭނުންކޮށް ރިފޯމްކުރުމުގެ ރާގެއްގަ އެވެ. ނަމަވެސް އިސްލާހުކުރުމަށް ވުރެ ބޮޑަށް ފެންނަނީ ޖަލުތައް ގިނަކޮށް، ފުލުހުންގެ ފައުޖު ބޮޑުކުރަމުންދާ ތަނެވެ. ހދ. ނޭކުރަންދޫގައި އިތުރު ޖަލެއް އެޅުމަށާއި އައްޑޫގައި 18 މިލިއަން ޑޮލަރު ހަރަދުކޮށްގެން ފުލުހުންގެ އެކަޑަމީއެއް ހެދުމުގެ މަސައްކަތް ދަނީ ކުރަމުންނެވެ.\nފުލުހުންނާއި އަދުލް އިންސާފުގެ ނިޒާމު އިސްލާހުކުރުމުގެ ނަމުގައި މީގެ ކުރިން ވެސް އެތައް ހަރަދެއް ދައުލަތުންނާއި ދޭދޭ ގައުމުތަކުން އަބަދުމެ ކުރެ އެވެ. މިގޮތުން 2003 ގައި ހިއުމަން ރައިޓްސް ކޮމިޝަން، 2009 ގައި ޕޮލިސް އިންޓަގްރިޓި ކޮމިޝަން އަދި 2015 ގައި ނެޝަނަލް އިންޓަގްރިޓި ކޮމިޝަން އާއި އެތައް ތަމްރީނު ޕްރޮގްރާމަކަށް ރައްޔިތުންގެ ފައިސާއިން ކޮންމެ އަހަރަކު ވެސް ހަރަދުކުރެ އެވެ. މީގެ އެއްވެސް ކަމަކުން ފުލުހުން އިސްލާހުވީ ތަނެއް އަދި ކުށް މަދުވީ ތަނެއް ވެސް ފެންނާކަށް ނެތެވެ. އަލަށް ޑްރާފްޓް ކޮށްފައިވާ ފުލުހުންގެ ގާނޫނަށް ބަލައިލުމުން ވެސް ފެންނަނީ ބޮޑެތި ބާރުތަކެއް ޕޮލިސް ކަމިޝަނަރާއި ފުލުހުންނަށް ދީފައިވާތަނެވެ. ފުލުހުންގެ އެކަޑަމީ ހެދުމާއި ފުލުހުންގެ މުއައްސަސާ އިތުރަށް ފުޅާކޮށް ރައްޔިތުން ކޮންޓްރޯލު ކުރަން އެތައް މާއްދާއެއް އެކުލަވާލާފައި އެބަ އޮތެވެ.\nމަތީގައި ބުނި ކަންކަމަށް ބަލާއިރު ހާމަވަނީ އަމާން މުޖުތަމައެއް ބިނާކުރެވޭނީ އާއްމު ރައްޔިތުންގެ އިގްތިސާދީ އަދި އިޖުތިމާއި ކަންކަން ރަނގަޅު ކޮށްގެން ކަމެވެ. އިންތިގާލީ އިންސާފު ގާއިމުކޮށް ރައްޔިތުންނަށް ލިބިދޭން ޖެހޭ ބަދަލު ދީ އިންސާފުގެ މަގު ކޮށައިގެނެވެ. ރައްކާތެރި، އަމާން މުޖުތަމައެއް ބިނާކުރެވޭނީ އަމަން ބެލެހެއްޓުމުގެ ނަމުގައި ކުރަމުން އަންނަ ބޮޑެތި ހަރަދުތައް އާއްމު ރައްޔިތުންގެ ތައުލީމާއި، ސިއްހީ ކަންކަމާއި، ހިޔާވަހިކަމާއި ވަޒީފާގެ އިތުރު ފުރުސަތުތައް ތަނަވަސް ކުރަން އިސްކަން ދީގެންނެވެ. ފުލުހުންގެ މުއައްސަސާގެ ބާރު އިތުރުކުރުމުގެ ބަދަލުގައި މުޖްތަމައުގައި ދިރިއުޅޭ ރައްޔިތުންގެ ބަސްބުނުމާއި ބައިވެރިވުން އެކުލެވޭނޭހެން ކޮމިއުނިޓީ ރީހެބިލިޓޭޝަން އަށް އިސްކަންދީގެނެވެ. ރައްޔިތުންގެ ޖިސްމާނީ އަދި ނަފްސާނީ ދުޅަހެޔޮކަން އިތުރުކޮށްގެނެވެ.\nމި ސަރުކާރުން ޖަލުތައް އިތުރުކުރަން ނިންމާފައިވާ ނިންމުން ބަދަލުކުރަން ޖެހެ އެވެ. އަހަރެން ދެކޭ ގޮތުގައި އަމާން ވެއްޓެއް ހޯދަން މުހިންމީ އިތުރު ބާރުތަކެއް ނޫނެވެ. ނުވަތަ އިތުރު ހަތިޔާރުތަކެއް ވެސް ނޫނެވެ. އެކަކު އަނެކަކަށް ރަހުމްކުރުމާއި ލޯތްބަކީ ދަނޑިމާރު އަޅައިގެން، ގަދަކަމުން އަނިޔާކޮށްގެން ހޯދޭ އެއްޗެއް ނޫނެވެ. އިތުބާރު ހޯދޭނީ އަނިޔާ ކުރުން ހުއްޓާލައި، ބާރުތައް މަދު ބަޔަކަ ކޮންޓްރޯލު ކުރުމުގެ ބަދަލުގައި، އާއްމުންގެ ކަންކަން ނިންމުމުގެ ބާރު އާއްމުންނަށް ލިބިގެނެވެ. މަސައްކަތްތެރިންނަށް ސިނާއަތްތަކުގެ ކޮންޓްރޯލު ލިބިގެންނެވެ.\nއަހްމަދު މުހައްމަދު (ފޯމީ) އަކީ އިންސާނީ ހައްގުތައް ރައްކާތެރިކޮށް، އަދި ރައްޔިތުންނަށް އެކަންކަން ކަށަވަރުކޮށްދޭން ވަކާލާތުކުރައްވާ ފަރުދެކެވެ. އޮސްޓްރޭލިއާގެ ކާޓިން ޔުނިވާސިޓީން އިންސާނީ ހައްގުތަކުގެ ދާއިރާއިން މާސްޓާޒް ޑިގްރީ ނަންގަވާފައިވާ ފޯމީ ގެންދަވަނީ އެ ދާއިރާތަކުން އޭނާގެ ހިޔާލު މި ނޫހުގައި ލިއުއްވަމުންނެވެ.\nއިތުރު ލިޔުންތައް ފުލުހުން ކޮލަމް އެމްއެންޑީއެފް މާފުށީ ޖަލު ކަރެކްޝަނަލް ސާވިސް


OPINION: Hama ekani dhivessakah vegen nufudhey | Hurihaa.mv\nހަމަ އެކަނި ދިވެއްސަކަށް ވެގެން ނުފުދޭ\nPublished on 08 Jan 2022, 10:28\nހިޔާ މަޝްރޫއުގެ ދަށުން ހުޅުމާލޭގެ ދެވަނަ ފިޔަވަހީގައި އިމާރާތްކޮށްފައިވާ ފްލެޓްތައް. ފޮޓޯ | ހުރިހާ\nހުޅުމާލޭގެ ބީޗް ފްރަންޓުން ބިމެއް ލިބުމަކީ ކޮންމެ ދިވެއްސަކު ވެސް ބޭނުންވާނެ ކަމެކެވެ. އެކަމަކު އެއީ ކޮންމެ ކޮންމެ މީހަކު އުންމީދު ވެސް ކުރާނެ ކަން ކަމެއް ވެސް ނޫނެވެ.\nސަބަބަކީ އެ ބިމުގެ އަގު ހިސާބަށް ވުރެ ބޮޑު ވާނެތީ އެވެ. ކިތަންމެ އަގު ބޮޑު ވިޔަސް ކޮންމެ ފަދަ އަގެއް ދީފައި ވެސް އެފަދަ ބިންތައް ގަނެވޭނެ، ގަންނަން ބޭނުން މީހުން ރާއްޖޭގެ އެކި ކަންކޮޅުގައި އެބަތިއްބެވެ. އެހެން ނަމަވެސް އެފަދަ ގިނަ ބަޔަކަށް ޖެހިފައި އޮތީ ފައިސާ އޮތަސް އެ ބިމުގެ މަތިން ހަނދާން ނައްތާލާށެވެ.\nދިވެއްސަކަށް ވިޔަސް ހުޅުމާލެއިން ބިން ގަންނަން ހުންނަން ޖެހޭ އެންމެ މުހިންމު ޝަރުތު ކަމުގައިވާ މާލޭ މީހުނަށް ނުވީމަ އެވެ. މި ހިސާބުން ދިވެއްސަކަށް ވެގެން ނުފުދޭ ކަމާ ވާން ޖެހެނީ މާލޭ މީހަކަށް ކަމުގެ އިހުސާސް ކުރެވެ އެވެ.\nވަކިރަށެއްގެ މީހަކަށް ވާން ޖެހެނީ ކީއްވެ؟\nމާލެއާއި މާލެ ސަރަހައްދުން ގޯއްޗާއި ފްލެޓް މާލެ ނޫން އެހެން ރަށެއްގެ ބަޔަކަށް ލިބެން ޖެހޭ ކަމަށް ކުރެވޭ ވަކާލާތުގެ އަނެއް ކޮޅަކީ މާލޭގެ މީހުނަށް ރާއްޖޭގެ އެހެން ރަށްރަށުން ގޯތި ނުލިބޭ ވާހަކަ އެވެ. މި ވާހަކައިގެ ހަގީގަތް ކޮންމެ ގޮތަކަށް އޮތް ކަމަށް ވިޔަސް އެއީ ވާހަކަ ވާހަކައެއްގެ ގޮތުގައި ގޯސް ވާހަކައެއް ނޫނެވެ.\nސުވާލަކީ އެ މީހަކު ބޭނުން ރަށަކުން ގޯތި ނުވަތަ ފްލެޓު ނުހޯދެންވީ ކީއްވެގެން ހެއްޔެވެ؟ ދުނިޔޭގެ އެހެން ގައުމުތަކަށް ބަލާއިރު އެއްވެސް މީހަކީ އެ މީހެއްގެ ދާއިމީ އެޑްރެހަކީ ނުވަތަ ދާއިމީ ރަށްވެހިކަން ވަކި ރަށަކަށް ނުވަތަ ވަކި ގެއަކަށް ރަޖިސްޓްރީވެފައި އޮންނާން ޖެހޭ މީހެއް ނޫނެވެ. އެ މީހަކު އޭރަކު އުޅޭ ތަނަކީ އެ މީހެއްގެ އެޑްރެހެވެ. އެ މީހަކު އުޅޭ ހިސާބެވެ. އެ މީހަކު އުޅޭ ހިސާބެއްގެ ލޯކަލް އޮފީސްތަކުގެ ހަމަތަކާއި އުސޫލުތައް އެ މީހަކަށް ހިނގާނެ އެވެ. އެގޮތުން ކައުންސިލްތަކުގައި އޮންނަ ރަޖިސްޓްރީއެއްގައި ރަޖިސްޓްރީ ވުމުން އެ ކައުންސިލެއްގެ އިހުތިސާސްގެ ތެރޭގައި ލިބެން ޖެހޭ ހައްގެއް އެ މީހަކަށް ލިބެ އެވެ.\nމި އުސޫލުން ބަލާއިރު ރާއްޖޭގެ ކޮންމެ މީހަކަށް ވެސް އެ މީހަކު ބޭނުން ހިސާބެއްގައި ވަޒަންވެރިވެ ދިރިއުޅުމުގެ ހައްގު އޮންނަން ޖެހެ އެވެ. ވިޔަފާރިކުރުމާއި ދިރިއުޅުމަށްޓަކައި ގެދޮރު ހޯދުން ފަދަ ކަންތައް ކުރުމުގެ ހައްގު އޭގެ ތެރޭގައި ހިމެނެން ޖެހެ އެވެ. މާލެއެކޭ އެހެން ރަށެކޭ ތަފާތު ވާކަށް ނުޖެހެ އެވެ.\nމާލެ: ރާއްޖޭގެ ވެރިރަށް\nބުނެވޭ ގޮތުގައި މާލޭގައި މީހުން ވަޒަންވެރިވުމުގެ ކުރިން އެއީ ގިރާވަރު މީހުން މަސްވެރިކަމުގެ އެކި ބޭނުންތަކަށް ބޭނުންކޮށް އުޅުނު ހުރާގަނޑެކެވެ. މަޑުމަޑުން ވޮޑެމުން ގޮސް މީހުން އުޅެން ކަމުދާ ރަށަކަށް ރަށް ވެފައި ވަނިކޮށް އެ ރަށުގައި ވަޒަންވެރިވީ މާލޭގައި ރަސްކަމެއް ގާއިމު ކުޅަ ބޭރު ކަރަޔަކުން އައި ރަސް ދަރިކަލަކާ އޭނައާއެކު އައި މީހުންނެވެ.\nއެ މީހުން މާލޭގައި ރަސްކަމެއް ހިންގައި މުޅި ރާއްޖޭގެ ވެރިކަން މާލޭގެ ދަށުން ހިންގަން ފެށިތާ ހާހަކަށް ވުރެ ގިނަ އަހަރު ވީއިރު މާލެ މިއޮތީ ރާއްޖޭގެ އެހެން ރަށްތަކާ ނުބައްދަލު މިންވަރަށް އާބާދީ ބޮޑުވެފަ އެވެ. މި ހުރިހާ މީހުންނަކީ ވެސް ރާއްޖޭގެ އެކި ހިސާބުތަކުން މާލެ އައިސް މާލޭގައި ވަޒަންވެރިވި މީހުންނެވެ.\nރާއްޖޭގެ އެހެން އެއްވެސް ރަށެއް ތަރައްގީ ނުވާ ވަރަށް މާލެ މިވަނީ ތަރައްގީވެފަ އެވެ. މާލެ ތަރައްގީވުމުގައި ރާއްޖޭގެ އެހެން ރަށް ރަށުގެ މީހުންގެ ދައުރު ކުޑައެއް ނޫނެވެ. ރައީސް މުހައްމަދު އަމީނުގެ ޖުމުހޫރިއްޔާގެ ރައީސްކަމުގެ ހުވާ ކުރެއްވުމުގެ ރަސްމިއްޔާތަށް މާލޭގެ މަގުމަތީ ދެފަރާތުގައި ފާރު ރޭނުމަށް ރާއްޖޭގެ އެކިރަށް ރަށުން މީހުން ގޮސް މަސައްކަތް ކުރަން ޖެހުނެވެ.\nހުޅުލޭގައި އެއާޕޯޓް ހަދަން ހުރިހާ ހިސާބަކުން މީހުން ގޮސް މަސައްކަތް ކުރި އެވެ. އެހެން ކަމުން މާލެ ވެފައި އޮންނަނީ ރާއްޖޭގެ އެންމެންގެ ވެސް ހައްގުތަކެއް އޮންނަ ރަށަކަށެވެ. މާލެއަކީ ރާއްޖޭގެ ވެރި ރަށަށް ވުމުންނެވެ.\nމާލޭގެ އާބާދީ އާއި ދަރިފަސް ކޮޅާއި ރަސްކަމުގެ އާއިލާތަކަށް ބަލާއިރު ވެސް އެއްވެސް ޝައްކެއް ނެތް ގޮތެއްގައި އެނގެން އޮތް ހަގީގަތަކީ ޒަމާނުއްސުރެ މާލޭގެ ރަށް ވެހިކަމާއި ވެރިކަމުގެ ބާރުތައް ފަދަ ކަންތަކަކީ ވަކި ބަޔަކަށް ޚާއްސަ ކުރެވިފައި އޮތް ކަންތައްތަކެއް ނޫން ކަމެވެ.\nދާދި ފަހަކާ ޖެހެންދެން ވެސް ރާއްޖޭގެ އެހެން ރަށް ރަށެކޭ އެއްފަދައިން މާލޭގައި ދިރި އުޅެން ބޭނުން ބަޔަކަށް މާލޭގައި ވަޒަންވެރިވެ ގެދޮރު އަޅައި، އާބާދުވުމުގެ ފުރުސަތު އޮތެވެ. މިއަދުގެ ހަގީގަތަށް ބަލާއިރު އެ ފުރުސަތު ހަނިވުން ގުޅެނީ މާލޭގެ ބިން ފުރި ގެދޮރަށް އޮތް ޑިމާންޑް އުފުލި ބަޔަކު މަގުމަތިވާ ހިސާބަށް ދިއުމުންނެވެ.\nރާއްޖޭގެ ރައްޔިތުންގެ ތެރެއިން ގިނަ ބަޔަކު ދިރިއުޅެން މިވަގުތު ބޭނުން ވަނީ މާލެ ނުވަތަ މިހާރު ކިޔާ ގޮތުން ނަމަ މާލެ ސަރަހައްދުގަ އެވެ. ސަބަބަކީ އންސާނުންގެ ދިރިއުޅުމަށް ބޭނުންވާ ޒަރޫރީ ގިނަ ބޭނުންތައް ފުދެން އޮތް ހިސާބަކީ އެއީ ކަމަށް ވެފައި ފާގަތި ދިރިއުޅުމަކަށް މަގު ފަހިވާނެ ފަދަ ފުރުސަތުތައް ލިބެން އޮތީ ވެސް އެ ހިސާބުގައި ކަމަށް ވާތީ އެވެ.\nއެހެންކަމުން މާލެއާއި ހުޅުމާލެއިން ރާއްޖޭގެ ހުރިހާ ހިސާބެއްގެ މީހުން ވެސް ގޯތިގެދޮރު ބޭނުންވުމަކީ ތަބީއީ ކަމެކެވެ. އެކަމަކު ވެސް އެ އެންމެނަށް ދެވޭ ވަރަށް އެ ސަރަހައްދުގައި ގެދޮރުގެ ފުރުސަތު ފަހި ކުރެވިފައެއް ނުވެ އެވެ. އެކި ކަހަލަ ޝަރުތުތައް ކުރިމަތިކުރާ ސަބަބަކީ މިއީ އެވެ. އެކަން ހައްލުކުރުމަކީ ސަރުކާރުގެ ޒިންމާ އެކެވެ. ބޭނުމާ އެއްވަރަށް ގެދޮރުގެ ފުރުސަތު ފަހި ކޮށް ދޭން ޖެހެ އެވެ. ގެދޮރާ ބެހޭ ހަރުދަނާ އުސޫލުތަކަކާ ގާނޫނުތަކެއް އޮންނަން ޖެހެ އެވެ. އެ އުސޫލުތަކުގެ ތެރެއަށް "ނަސްލީ އިމްތިޔާޒު" ވައްދައިގެން ނުވާނެ އެވެ. ދިވެއްސަކަށް ވުމުން ރާއްޖޭގެ ރަށްވެސަކަށް ވާން ފުދެން ޖެހޭނެ އެވެ.\nހައުސިން ހުޅުމާލެ ރިޕޯޓް މާލެ ސިޔާސީ\nމުހައްމަދު 1 week ago\nމާލެއިން ހޯދުމުގައި މައްސަލަ ޖެހުނު ހިސާބަކީ ވެރިކަމުގައި ތިބިމީހުންގެ ތަރިކަ މުދާކަމަށް ގަބޫލުކޮށްގެން ރައްޔިތުންގެ ފައިސާއިން އުފެއްދި ބިންތައް އެއްވެސް ހަމައެއް ނެތި ގާތްމީހުންނާއި ރައްޓެހިންނާއި އެމީހުންގެ ގާތްމީހުންނަށް ދިނުން. އެމީހުންގެ އަނބިންނަށް ގޯތިއޮތަސް ގޯތި ލިބުމުގެ ޝަރުތު ހަމަވޭ. އެހެން މީހުންގެ މައިންބަފައިންގެ ގޯތި ބެހައިފިއްޔާ ލިބިދާނެތީ ނުވަތަ ފިރިމީހާއަށް އުޅޭނެ އެހެންތަނެއް ނެތިގެން އުޅެން ޖެހިފައިވާ ގެއެއް އަނބިމީހާގެ ހުރީމާވެސް ޝަރުތު ހަމަނުވޭ.\nއެމްސް 1 week ago\nޙައްލަކީ ކޮންމެ 20 އަހަރަކުން ވެރިކަން ކޮންމެވެސް އެހެން ހިސާބަކަށް ބަދަލު ކުރުން!


ފޮހެވޭނޭ ބާއޭ… 34 – Esfiya\nވެހެމުން ދިޔަ ވާރެއަށް ބަދަލެއް ނާދެއެވެ. ހުއްޓާލުމެއް ނެތި ވާރޭ ވެހުމުގެ ނަތީޖާއަކަށް ވީ މަގުތަކުގައި ފެން ބޮޑުވުމެވެ. މަންޒިލާ ހަމައަށް ދެވެނީ ބޮޑެތި ފެން އާރުތައް ހުރަސްކޮށްގެންނެވެ. ދޭތެރެއަކުން ވިދާލާއިރު މުޅި ފަޒާ އަލިކޮށްލައެވެ. ރޯޅިތައް ވެސް އޭގެ ހަރުކަށިކަން ދައްކާލަމުން ދިޔައެވެ. ކުޑަތަކަށް ވެސް އެ ގަދަފަދަ ރޯޅިތަކާ ހަނގުރާމަ ކުރެވޭކަމަކަށް ނުވެއެވެ.\nކޮލެޖް ނިމުމާއެކު ފުރަތަމަވެސް ޒޯޔާ ގުޅާލީ ނަވްރަސް އަށެވެ. އަދި މި ވިއްސާރާގައި އޭނަ ބަލާނަޔަސް ރަގަޅު ވާނެ ކަމަށް ބުނެލިއެވެ. ނަވްރަސް އެކަމާ އެއްބަސް ކުރެވުނީ ޒޯޔާ އެތައް ބަހަނާއެއް ދެއްކި ފަހުންނެވެ. ޔަޝްމް ވެސް ބަލްޤީޝްއަށް ގުޅާލަމުން އެކްސްޓްރާ ކްލާސް ތަކެއް އޮތް ވާހަކަ ބުންޏެވެ.\n”ނަސީބެއް އެއްބަސް ވި ކަން…. އިރުކޮޅަކުން ޤާސިމް އަންނާނެ…..”\nފޯންކޯލް ނިންމާލަމުން ޒޯޔާ ބުންޏެވެ. ދެމީހުން އިންތިޒާރުގައި ތިއްބާ ކާރެއް އައިސް މަޑުކޮށްލައިފިއެވެ. އެއީ އަޅިކުލައަކަށް ދާ ކާރެކެވެ. ޒޯޔާ އެކަރާށް އިޝާރާތްކޮށްލިއެވެ. އަދި އެމީހުން ބަލާ އައިސްފިކަމަށް ޔަޝްމް ގާތު ބުންޏެވެ. ވާރޭ ތެރޭން ދުވެލާފައި ގޮސް ދެކުދިން ވެސް ކާރަށް އެރިއެވެ. ނަސީބަކުން އޭރު ވާރޭ އޮތީ ތުނިކޮށްލާފައެވެ. ތެމިގެން ދާން ޖެހުމުން ޔަޝްމްއަށް ފިނިވާ ގޮތް ވިއެވެ. ނުވީތާކަށް ކާރު ތެރެވެސް އެހާ ފިންޏެވެ. ޒޯޔާއަށް ވިސްނުނީ ކަން ނޭގެއެވެ. އޭނަ ޤާސިމް ގާތު އޭސީގެ ފިނި ދަށްކޮށްލަން ބުނެލިއެވެ.\n”ކްރިސްޓަލް” އަކީ ދެބުރިއަށް ނަގާފައިވާ ގެއެކެވެ. ގޭގެ ބޭރުން ބަލާއިރު މުސްކުޅި ގޮތެއް އިމާރާތުގައި ހުއްޓެއްކަމަކު އެތެރެއިން ފެންނަނީ ޒަމާނީ ކުލަތަކެކެވެ. ނުހަނު ޗާލެވެ. ގޯތީގެ ގޮތުން ބަގީޗާ ކުޑަ ކަމުގައި ވިޔަސް ހިތްދަމައިގަންނަ ފަދަ ޖާދުލެއް އެތާނގައި ވެސް އެކުލެވިގެން ވިއެވެ. އެއީ ޒޯޔާގެ މަންމަ ޝަރުމީލާގެ މިންނެއް މަސައްކަތެވެ. އޭނައަކީ ގަސްހެއްދުމަށް ފޯރިއެއް ހުންނަ މީހެކެވެ.\nޒޯޔާގެ އެކުވެރިޔާ ފެނުމުން ޝަރުމީލާ އަވަސްވެގަތީ މެހުމާން ދާރީ އަދާކުރުމަށެވެ. އޭނަ ޔަޝްމް ގާތުން މައުލޫމާތު ސާފުކޮށްލުމަށްފަހު އައީ ހޮޓްޗޮކްލެޓެއް ތައްޔާރުކޮށްލައިގެންނެވެ. އޭނަ ޔަޝްމް އާއި ޒޯޔާއާއެކު ބޮޑުކޮޓަރީގައި ވާހަކަ ދައްކަން މަޑުކޮށްލިއެވެ. ޝަރުމީލާއަށް މޫސުން ކަމުދާ ގޮތެއް ނުވިއެވެ. އޭނަ ކަންބޮޑުވެފައި ވަނީ އޭނަ އިންދާ ގަސްތަކާ މެދުގައެވެ.\nޒޯޔާ އިނީ މަންމަގެ ފަރާތުން ސަލާމަތްނުވެވިގެންނެވެ. ޔަޝްމްއާ އެހާ ގިނައިން ސުވާލުކުރަން ފެށުމުން ހިތްހަމަވެސް ނުޖެހުނެވެ. ނަމަވެސް އޭނަ އިނީ ހިނިތުންވުމަކުން ފުއްދާލައިގެންނެވެ. ވަގުތު ކުޑަތަން ވަމުން ދާތީއާއެކު ނުތަނަވަސްކަން ވެސް މޫނުމަތިން ފެނެއެވެ. ޔަޝްމްގެ ހާލަކީ ވެސް އެއީއެވެ. ޝަރުމީލާ ދިޔައީ ގަޑިއެއްހާ އިރު ފަހުންނެވެ. އެއާއެކު ޒޯޔާ އަވަސް އަވަހަށް ތެދުވުނެވެ. އަދި ޔަޝްމް ގާތު އަތުގެ އިޝާރާތުން އައުމަށް ބުންޏެވެ.\nދެކުދިން ދެވަނަ ފަންގިފިލާގެ ފުޅާ ކޮރިޑޯން ހިނގާލާފައި ގޮސް ދޮރެއް ހުޅުވާލިއެވެ. އަދި ކޮރިޑޯއަށް އަވަސް ނަޒަރެއް ދިނުމަށްފަހު އެތެރެއަށް ދެމިގެންފިއެވެ.\nކޮޓަރިއަށް ވެރިވެފައި އޮތް އަނދިރިކަމަށް ނިމުމެއް އައި ހިނދު އެތަން ހުރި ހާލު ފެނި ޒޯޔާއަށް ދެފަރާތަށް ބޯހޫރާލެވުނެވެ. އެތަން ހީވަނީ ކުޑަވަރެއްގެ ގޮނޑެއް ހެންނެވެ. ލައިމް އަދި ހުދުކުލައިގެ ލިޔާ މޭޒު މަތީ ނަވްރަސްގެ ލެޕްޓޮޕް ބަހައްޓާފައި ވާއިރު އެމޭޒު ވެސް ހިސޯރުކޮށްލާފައި ވަނީ ގަނޑުތަކުންނެވެ. ވަށައިގެން ހުރި ފޮތް ހަރުގަނޑުތަކުގައި ފޮތްތަކާއި ފައިލްތައް ތަރުތީބެއް ނެތި ބަހައްޓާފައި ހުއްޓެވެ. ޑަސްބިން ވަނީ ގުޅައަކަށް ޖަހާލެވިފައި ހުރި ގަނޑުތަކުން ފުރިބާރުވެފައެވެ. ބޭރަށް ވެސް ބައެއް ގަނޑުތައް ފައިބާފައި ހުއްޓެވެ. ފޮތް ހަރުގަނޑެއްގެ މަތީގައި ހުރި އޮޓޮމެޓިކް އެއާރ ޕްރެޝްނާރގެ އަޑު އިވިގެން ދިޔުމުން ޔަޝްމްއާއި ޒޯޔާ ސިހޭ ގޮތް ވިއެވެ.\nދެމީހުން ދެން އަވަސް ވެގަތީ ބޭނުންވާ ފަދަ އެއްޗެއް ފެނޭތޯއެވެ. ޔަޝްމް ފޮތް ހަރުގަނޑުތައް ބަލަމުން ދިޔައީ ފަރުވާތެރިކަމާ އެކުގައެވެ. ގަޑިއިރު ފާއިތުވެގެން ދިޔައިރު މާޔޫސްކަން ހިތަށް ވެރިވާން ފެއްޓިއެވެ. ޒޯޔާ ވެސް ޔަޝްމްއަށް ބަލާލީ ނާއުއްމީދުން ފުރިގެން ވި ފަދަ ނަޒަރަކުންނެވެ. ޔަޝްމް ގޮސް ޑަސްބިން ހާވަން ހުއްޓާ މޭގަނޑަށް ފިނިވެގެން ދިޔައީ ބަރު ފިޔަވަޅުތަކެއްގެ އަޑު އިވެން ފެށުމުންނެވެ. އެއާއެކު އޭނަގެ ހަރަކާތްތަކަށް ހުއްޓުމެއް އަތުވެއްޖެއެވެ. އޭނައަށް ބަލާލެވުނީ ޒޯޔާ އަށެވެ. ޒޯޔާ ވެސް ހުރީ ތަން މިނަށް ދެލޯ ބޮޑުކޮށްލައިގެން އަނގަމަތީ އަތް އަޅާލައިގެންނެވެ. އޭނަގެ މޫނުމަތިން ހާސްވެފައިވާވަރު ހާމަކޮށްދެއެވެ. ޔަޝްމްގެ ނިތުގައި ވެސް ފިނިދަލެއް ހިއްލާލިއެވެ. ދެމީހުން އެކަކު އަނެކަކަށް ބަލަން ތިބެފައި ޒޯޔާ ގޮސް ކޮޓަރީގެ ބޮކި ނިއްވާލިއެވެ. އަދި ލިޔާ މޭޒު ކައިރީ ހުރި ކުޑަދޮރުތަކުގެ ފޮތިގަނޑު ކުޑަކޮށް ދުރުކޮށްލަމުން ކޮރިޑޯއަށް ނަޒަރު ހިންގާލިއެވެ. އޭރު ނަވްރަސް ފޯނެއްގައި ހުރެ އެދިމާއަށް އާދެއެވެ.\n”ދޮންބެ…” ހަދާނެ ގޮތް ހުސްވެފައިވާ ރާގަކަށް ޒޯޔާ ބުންޏެވެ. އަނދިރީގެ ތެރޭން އޭނައަށް ކޮޓަރިއަށް އަވަސް ނަޒަރެއް ދެވުނެވެ. އަދި ޔަޝްމްއަށް އިޝާރާތްކޮށްލީ ފާޚަނާއާ ދިމާއަށެވެ. ދެމީހުން ދުވެލާފައި ގޮސް ފާޚަނާއަށް ވަދެ ދޮރު ލެއްޕި ތަނާ އިރުކޮޅެއްވެސް ނުވަނީސް ނަވްރަސް ކޮޓަރިއަށް ވަން އަޑު އިވުނެވެ.\nޒޯޔާއަށް ވުރެ ބޮޑަށް ހާސްވެފައި ހުރީ ޔަޝްމް އެވެ. އޭނަ ހުރީ ނޭވާ ހިފަހައްޓާލައިގެންނެވެ. ނަވްރަސް ސާފު އިބާރާތުން މަނާކޮށްފައި ވަނިކޮށް މިޝްޔާގެ ހަޤީޤަތް ހޯދަން އޭނަ ނަވްރަސްގެ ސްޓަޑީއަށް ވަންކަން ފަޅާއަރައިފިނަމަ އޭނަ ދެކެ ނަވްރަސް ހިތްހަމަނުޖެހޭނެކަން ކަށަވަރެވެ. ޔަޝްމް ބިރުގަތެވެ. އެހެން ވާކަށް އޭނަ ނޭދެއެވެ.\n”އައި ހޯޕް ހީ ޑަޒަންޓް ކަމް ހިޔާރ…” ވައިއަޑަކުން ޒޯޔާ ބުނެލިއެވެ. ޔަޝްމްގެ ފަރާތުން ޖަވާބެއް ނުލިބުނެވެ. ޔަޝްމް ހުރީ ފިނިވެފައެވެ. މޫނުމަތިން ހިއްލާފައިވާ ދާތިކިތައް އެކަމަށް ހެކިދެއެވެ. ނަވްރަސް އަވަހަށް އެތަނުން ދާނެ ވަގުތަކަށް އިންތިޒާރު ކުރެވެން ފެށުނީ ކެތްތެރިކަމެއް ނެތިއެވެ. އެނޫން ގޮތަކަށް އޭނަގެ ހާސްކަމަށް ނިމުމެއް ނެތެވެ.\nނަވްރަސް ވާހަކަ ދައްކާ އަޑު އިވެއެވެ. ޔަޝްމްގެ އިންތިޒާރަށް ނިމުމެއް އަންނަން ވަގުތުކޮޅެއް ނެގިއެވެ. ކޮޓަރީގެ ދޮރު ލެއްޕުނު އަޑަށް ޔަޝްމްއަށް ހަމަޖެހުމުގެ ނޭވާއެއް ދޫކޮށްލެވުނެވެ. ޒޯޔާއަށް ވެސް މެއެވެ. ޒޯޔާ ފާޚަނާއިން ނިކުންނަން ތަޅުގައި ހިފާލުމުން ހުޅުވޭ ގޮތެއް ނުވިއެވެ. އޭނަ އަތަށް ލެވުނު ހާ ބާރަކާއެކު ތަޅުގެ ގޮބު އަނބުރާލެވޭތޯ އުޅުނެވެ. ވީކަމެއް ނެތެވެ. އޭނަގެ ހާސްކަން މައްޗަށް ޖެހިލީ ދެނެވެ.\n”ޔުމް މިނުހުޅުވެޔޭ، ސްޓަކް ވެފަ…” ޒޯޔާ ބުނެލިއެވެ. ޔަޝްމްއަށް ޒޯޔާގެ ޖުމްލަ އަޑު އިވޭއިރަށް އަތްދަބަސް ތެރެއިން ފޯނުނަގައި ތަޅަށް އަލިއަޅުވާލިއެވެ. ”ޒޯ، އަދި އެއްފަހަރު ބަލާބަ…” ޔަޝްމް ބިރުގަންނަ ގޮތް ވިއެވެ.\n”އިޓްސް ޖޭމްޑް… ނުހުޅުވެޔޭ…” ޒޯޔާ އަތަށް ލެވުނުހާ ބާރަކާއެކު ދޮރު ހުޅުވަން މަސައްކަތްކުރިއެވެ. ޒޯޔާ ވަރުބަލި ވުމުން ޔަޝްމް ވެސް އެކަމާ އުޅުނެވެ. ދެމީހުންގެ ހިތަށް ބިރުވެރިކަން ފޭދިގެން ދިޔައީ އެހިސާބުންނެވެ. ދާހިތްލަން ފެށިއެވެ. މީހާ ފިނިވާން ފަށައިފިއެވެ. އަނދިރީގެ ތެރޭގައި ތިބެން ޖެހުމުންނެވެ.\n”ޔުމް އަޅެ ދެން ކިހިނެއްތަ ހަދާނީ… ވަރަށް ބިރުއެބަގަނޭ، ހީވަނީ މިތާ މީހަކު ހުރިހެން، ފޯނުން ލައިޓް ޖައްސަބަ…” ޒޯޔާއަށް ނޭވާލާން ވެސް އުނދަގޫވެއްޖެއެވެ. ޔަޝްމް ފޯނުގެ ލައިޓް ޖައްސާލިއެވެ. އޭނައަށް ހުދުވަމުން ދިޔަ ޒޯޔާގެ މޫނު ފެނި ކަންބޮޑުވުން އިތުރުވެގެން ދިޔައެވެ. ޒޯޔާގެ އަތުގައި ހިފާލެވުނެވެ. ޒޯޔާ ބުނީ އަނދިރިދެކެ ބިރުގަންނަނީ ކަމަށެވެ. އެއީ ޔަޝްމް ވެސް ބިރުގަންނަ އެއްކަމެވެ.\n”ޔުމް ދީބަ ފޯނު، މިތަނުން ނިކުމެވެން އޮތީ އެންމެ ގޮތެއް…” ޒޯޔާ ބުންޏެވެ.\n”އެކަމަކު އޭރުން…” ނަވްރަސްއަށް ބޭޒާރު ވެދާނެތީ ޔަޝްމްގެ އަޑުގައި ޖެހިލުންވުން އެކުލެވިގެން ވިއެވެ. އޭނޫން އިތުރު ގޮތެއް ނެތީ ހެއްޔެވެ؟\n”ނޯ އަދާރ ޗޮއިސް…” ޒޯޔާ ބުންޏެވެ. ޔަޝްމްއަށް ޖެހުނީ އެކަމާ އެއްބަސް ވާށެވެ. އޭނަ ވެސް ބަންދުވެފައިވާ ކުޑަ ގޮޅިއެއްގެ ތެރޭގައި ހުންނާކަށް ބޭނުމެއް ނޫނެވެ. ނަވްރަސްއާ ކުރިމަތިލާނެ ހިތްވަރެއް ވެސް އޭނަގެ ނެތެވެ. މިހުރިހާ ކަމަށްފަހު ނަވްރަސް އޭނަ ދެކެ ރުޅި އައިސްފިނަމަ ޔަޤީނުން ވެސް ހިތަށް ވޭން ލިބޭނެއެވެ.\n”ހެލޯ… ދޮންބޭ….” ނަވްރަސް ފޯނު ނެގުމާއެކު ޒޯޔާގެ އަޑު ކަންފަތުގައި ޖެހުނެވެ. ޒޯޔާގެ އަޑުއިވި ހާސްކަމުން ގޭގެ ފެންޑާއަށް ނިކުތް ނަވްރަސް ގަނޑުކޮށްލައިފިއެވެ.\n”ޒޯ…” ނަވްރަސްގެ އަޑުގައި ކަންބޮޑުވުން އެކުލެވިގެން ވިއެވެ.\n”ދޮންބޭ، އައި ނީޑް ޔޯރ ހެލްޕް، އައެމް ސްޓަކް…” ޒޯޔާ ބުނެލިއެވެ.\n”ވަޓް؟ ކޮންތާކު ތިހުރީ؟…” ނަވްރަސްގެ ހިތަށް ފިނިވެލައިފިއެވެ. ޒޯޔާއަށް ކަމެއް ވީ ކަމަށް ހީކޮށް މުޅި މީހާ ހާސްކޮށްލައިފިއެވެ. ހިތުގެ ތެޅުން އެތައް ގުނައަކަށް އަވަސް ވެގެން ދިޔައެވެ.\n”ދޮންބެ ސްޑަޓީ ރޫމްގެ ފާޚަނާގަ، ޕްލީޒް ހެލްޕް މީ، ހާސްވެގެން ގޮސް ނޭވާ ނުލެވިގެން މިއުޅެނީ….” ޒޯޔާ ބުނެލިއެވެ. އެއާއެކު ނަވްރަސްއަށް ދުއްވައިގަނެވުނީ ސްޓަޑީއާ ދިމާއަށެވެ.\nނަވްރަސްއަށް ޖެހުނީ ދޮރު ހަލާކުކުރާށެވެ. އެއަޑަށް ޒޯޔާއާއި ޔަޝްމް ތިބީ އެކަކު އަނެކަކު ގައިގައި ބައްދާލައިގެންނެވެ. ނަވްރަސް ކުރާނެ ސުވާލަކަށް ދޭނެ ޖަވާބަކާ މެދު ވިސްނާލާނެ ވަގުތެއް ވެސް ނުލިބުނެވެ. ހުޅުވިގެން ދިޔަ ދޮރާއެކު ޔަޝްމްއާއި ޒޯޔާ ފެނި ނަވްރަސްއަށް ލިބިގެން ދިޔައީ ހައިރާންކަމެކެވެ. އޭނައަށް ބަލަން ހުރެވުނީއެވެ.\n”ކީއްކުރަން މިތަނަށް ވަނީ؟….” ނަވްރަސް ސުވާލުކުރިއެވެ. ޔަޝްމް ބިރުގެންފައިވާ ތަން ފެނި އެއަންހެންކުއްޖާ ގެނެސް މޭގައި ޖައްސާލަން ބޭނުންވިއެވެ. ހިމާޔަތް ދޭން ބޭނުން ވިއެވެ. ނަމަވެސް އެފަދައިން ކަންތައް ކުރާނެ ހިތްވަރެއް ނުލިބުނީ ރޭގައި ހިނގާ ދިޔަ ހާދިސާ ހަނދާނަށް އައުމުންނެވެ.\n”ޒޯ އާއޭ ދޮންބެ ސުވާލު މިކުރަނީ….” ޖަވާބު ބޭނުންވެފައި ހުރެ ނަވްރަސް އެހިއެވެ. ޒޯޔާއަށް ކުށްވެރިއެއް ފަދައިން އިސްޖަހާލެވުނެވެ. އޭރު ޔަޝްމް ހުރީ ނަވްރަސްގެ މޫނަށް ނުބަލަން ހުވާކޮށްގެންކަން ނޭގެއެވެ. ފިނިވެފައިވާ ދެއަތްތިލަ ޖޯޑުކޮށްލައިގެން ހުރިއިރު އޭނަގެ ނަޒަރު ހުއްޓާލެވިފައިވަނީ ބިންމައްޗަށެވެ. ޔަޝްމްއާއި ޒޯޔާގެ ހިމޭންކަން ނަވްރަސްއަށް ދޭހަވާން ނެގީ މަދު ސިކުންތުކޮޅެކެވެ. އެއާއެކު އޭނަގެ ނަޒަރު ހުއްޓިގެން ދިޔައީ ޔަޝްމް އަށެވެ.\n”ޖަވާބު…” ކުރިއަށް ފިޔަވަޅެއް އަޅާލަމުން ނަވްރަސް ބުންޏެވެ. އޭނަގެ އަޑުގައި ރުޅިވެރިކަމެއް އެކުލެވިގެން ނުވެއެވެ. އެހެނަސް ޔަޝްމްއަށް ނަގައިގަނެވުނީ މުޅިން ގޯސްކޮށެވެ. ބިރުން ހުރުމުން ކަމަށް ވެސް ވެދާނެއެވެ. އޭނަގެ ހިތަށް އަސަރުކުރިއެވެ. އޭނަގެ ބިރު ހަޤީޤަތަކަށް ވުމުންނެވެ. ނަވްރަސް އެހުރީ އޭނަ ދެކެ ރުޅިއައިސްފައެވެ. މިފަދަ ފިޔަވަޅެއް އެޅުމުގެ ކުރިން ވިސްނާލެވުނު ނަމައެވެ. ކުރެވޭނެ ކަމެއް ނެތެވެ. މިހާރު ވަގުތު ފާއިތުވެއްޖެއެވެ. އޭނައަށް އެވަނީ ނަވްރަސްގެ ރުޅިވެރިކަމާ ކުރިމަތިލާން ޖެހިފައެވެ.\nނަވްރަސްގެ ސުވާލަށް ޖަވާބެއް ނުލިބުނެވެ.\n”ދޮންބެ ބޭނުން ޔަޝްމްއާ އެކަނި ވާހަކައެއް ދައްކާލަން…” ޒޯޔާއަށް ބަލާލަމުން ނަވްރަސް ބުންޏެވެ. އެޖުމްލައިން ޔަޝްމްގެ މޭގަނޑަށް ލޮޅުމެއް އަރައިފިއެވެ. އިހްތިޔާރަކާ ނުލާ އިސްއުފުލާލެވުނެވެ.\nޒޯޔާއަށް ބަލާލެވުނީ ޔަޝްމްއަށެވެ. ޔަޝްމް އެކަނި ދޫކޮށްލާފައި ނުދާނަމޭ ބުނާ ފަދަ ގޮތަކަށެވެ. މިކަމުގައި ދެމީހުންގެ އަތެއް ވެސް އެބައޮތެވެ. ހަމައެކަނި ޔަޝްމް ކުށްވެރިވާކަށް އޭނަ ނޭދެއެވެ.\n”ޒޯ އަހަރެން ނޫޅެމޭ ޔަޝްމްއަށް ގެއްލުމެއް ދޭކަށް، އަހަރެން ބޭނުމީ ހަމައެކަނި ވާހަކަ ދައްކަން…” ނަވްރަސް ޔަޤީންކަން ދެމުން ބުނެލިއެވެ.\nޔަޝްމް ޒޯޔާއާ ބަދަލުކޮށްލި ނަޒަރާއެކު ދެކެވުނު ސިއްރު ވާހަކަތަކަށް ފަހުގައި ޒޯޔާ ބޯޖަހާލިއެވެ. ޒޯޔާ ކުރިއަށް އަޅައަޅާ ހުރި ފިޔަވަޅުތައް ހުއްޓުނީ ނަވްރަސް ގޮވާލުމުންނެވެ.\n”ދެން ބޭރުން ދޮރުގަ ކަންފަތް ޖަހައިގެން ހުންނާނީކީ ނޫން…” ނަވްރަސް ބުނެލިއެވެ. އެއާއެކު ޒޯޔާ ތުން އަނބުރާލާފައި ނުކުމެއްޖެއެވެ. އަދި ކޮޓަރީގެ ދޮރުލައްޕާލިއެވެ. ނަމަވެސް އޭނަ އެތަނުން ދާކަށް ޚިޔާލެއް ނުކުރިއެވެ. ކޮޓަރީގެ ބޭރުގައި މަޑުކޮށްލައިގެން ހުއްޓާ ނަވްރަސް ދޮރު ހުޅުވާލުމުން ލަދުގަންނަ ގޮތް ވިއެވެ. ނަވްރަސް ހުރީ އުނަގަނޑުގައި ދެއަތްވިއްދާލައިގެންނެވެ.\n”މިދަނިއްޔޭ…..” ޒޯޔާ ފަޔަށް ލެވުނުހާ ބާރަކާއެކު ގޮސް ލޯކުރިމަތިން ގެއްލިއްޖެއެވެ.\nޔަޝްމް ހުރީ ހަދާނެ ގޮތް ހުސްވެފައެވެ. ދެއަތް މޮޑެލަމުން ދިޔައިރު ނަވްރަސްގެ ތޫނު ދެލޯ އޭނައަށް އަމާޒުވެގެން ދިޔުމާއެކު ހިތުގެ ތެޅުން މަޑު ޖެހިލިހެން ހީވިއެވެ. އޭނައަށް ބަލަން ހުރެވުނީ އެވެ. ހިތުގައި އޮތް ބިރު އޭރު ވެސް ފިލައިގެން ނުދެއެވެ.\nނަވްރަސް އައިސް ޔަޝްމްއާ ކުރިމައްޗަށް ވާހެން މޭޒުގެ ކަނުގައި އިށީނެވެ. ދެއަތް މޭޒުގައި ވިއްދާލައިގެން އިންއިރު އޭނަ ފަރުވާތެރިކަމާއެކު ޔަޝްމްއަށް ބަލަމުން ގެންދިޔައެވެ. ޔަޝްމްއަށް ވަށައިގެން ހޯދާލެވުނެވެ. ނަވްރަސްއަށް ނުބަލައި ވޭތޯ އޭނަ މަސައްކަތްކުރިއެވެ. ނަމަވެސް ހިތުގެ އެދުމާ އޭނަ ދެކޮޅު ހަދާނީ ފަހެ ކިހިނެއް ހެއްޔެވެ؟ ނަވްރަސް ވެފައިވަނީ ޚާއްސަ މީހަކަށެވެ.\n”އަހަންނަށް ބުނެ ދީފާނަންތަ ޔަޝްމް ތިހާވަރަކުން މިޝްޔާގެ މައުލޫމާތު ހޯދަން ބޭނުންވާ ސަބަބެއް؟…” ނަވްރަސް ސީދާ ދިޔައީ އޭނަގެ މައުޟޫއުއަށެވެ. ”އަހަރެން މީނީ ޔަޝްމްގެ ޖަވާބެއްގެ އިންތިޒާރުގަ…” ނަވްރަސް ބުނެލިއެވެ.\n”ޔަޝްމް…” އެދެމެދަށް ވެރިވެފައި އޮތް މަރުގެ ހިމޭންކަމަށް ނަވްރަސް ނިމުމެއް ގެނުވިއެވެ. ހަޤީޤަތުގައި އޭނަ އިންތިޒާރުކުރަމުން ދިޔައީ ޔަޝްމްގެ އަޑު އިވޭނެ ވަގުތަކަށެވެ. އެއަޑު ވެފައި ވަނީ ކަންފަތަށް ވިރިގެންދާ ފަދަ ހިތްގައިމު ރީތި މިޔުޒިކަކަށެވެ.\n”އެއީ…އެއީ…” ޔަޝްމްއަށް ވާހަކަދައްކަން އުނދަގޫވިއެވެ.\n”ޓޭކް އެ ޑީޕް ބްރެތް….” ނަވްރަސް ބުނެލިއެވެ.\nނަވްރަސް ބުނި ފަދައިން ޔަޝްމް ކަންތައް ކުރިއެވެ. އޭނައާއި ނަވްރަސްގެ ހަތަރުކަޅި ގުޅިލާމެހިގެން ދިޔައިރު އެދެމެދުގައި ދަގަތްޕާނީ ބާރެއް ވާ ހެނެންވެސް ހީވިއެވެ. ޔަޝްމްއަށް ކަޅި ޖަހާނުލައި ބަލަން ހުރެވުނެވެ. އެސޫރައިން ހިތަށް ފިނިކަމެއް ގެނެސްދެއެވެ. އިރުކޮޅަކަށް ވިޔަސް ހުރިހާ ކަމެއް މަތިން ޔަޝްމް ހަނދާން ނެތުނެވެ. ނަވްރަސް ވެސް އިނީ ޔަޝްމްގެ ސޫރައަށް ގެއްލިފައެވެ. އެތަފާތު ރީތިކަން ދެކެ ލޯބި ވެވިއްޖެއެވެ. ހިތުގައި ވާ އިހުސާސްތައް ބަންޑުންކޮށްލަން ހިތް ބާރުއަޅަން ފެއްޓިއެވެ. ޔަޝްމްގެ ދެލޮލުން ވެސް އޭނައަށް ތަފާތު ޖަޒުބާތުތަކެއް ފާހަގަ ކުރެވިގެން ދިޔައެވެ. އެހެނަސް އެހިތުގައިވާ ޖަޒުބާތުތަތައް ފާޅުކުރަން ނަވްރަސް ޖެހިލުންވި ސަބަބެއް އޭނައަށް ނޭގުނެވެ. ހިމޭންކަމާއެކު ވަގުތު ފާއިތުވަމުން ދިޔައެވެ.\n”ނަވްރަސް އަހަރެން ދެކެ ރުޅި ނާންނައްޗޭ، އަހަރެން މިއަދު މިތަނަށް އައީ އިތުރު ޗޮއިސްއެއް ނެތީމަ، ފަހަރެއްގައި ވެސް ނަވްރަސް ރުޅިއަރުވާލާކަށް ނޫން، އައެމް ސޮރީ….” ހިތްވަރުލިބުމާއެކު ޔަޝްމް ފުރަތަމަ ވެސް މާފަށް އެދުނެވެ.\n”ކީއްވެގެންތަ އަހަރެން ޔަޝްމް ދެކެ ރުޅިއަންނަންވީ؟، ދުވަހަކު ވެސް އެހެން ވާނެ ހެނެއް ހިޔެއް ނުވޭ… އެކަމަކު ރޭގަ ޔަޝްމް ދިޔައީ އަހަރެން ދެކެ ރުޅިއައިސްގެނެއްނު؟…” ނަވްރަސްގެ ޖުމްލައިގައި ވި ފޮރުވިފައިވާ މާނަ ޔަޝްމްއަށް ނަގިގަނެވުނެވެ. އެއާއެކު ހިތަށް ހަމަޖެހުމެއް ގެނެސްދިނެވެ.\n”އަސްލު އެފަދަ ޖަވާބެއް ލިބިދާނެ ކަމަކަށް ނޫން ދިޔައީ، އެހެންވެ އެގޮތަށް ރިއެކްޓް ކުރެވުނީ، އައެމް ސޮރީ….” ޔަޝްމް ބުންޏެވެ. ”ދެން ތިހާ ގިނައިން މާފަށް ނޭދުނަސް ވާނެޔޭ… އަދި ވެސް އަހަރެން ކުރި ސުވާލަށް ޖަވާބެއް ނުދެމެއްނު…” ނަވްރަސް ހިނިތުންވުމަކާއެކު ބުންޏެވެ. އެހިނިތުންވުމުގެ ތެރެއަށް ޔަޝްމް ގެއްލުނެވެ. ހަމަހޭވެރިކަން ވީ ނަވްރަސް އޭނަގެ ލޯކުރިމަތިން އަތް ހުރަސްކޮށްލުމުންނެވެ.\nޔަޝްމްއަށް ސިހިފައި ފަހަތަށް ފިޔަވަޅެއް އަޅާލެވުނެވެ. އޭރުވެސް ނަވްރަސް އިނީ ހިނިތުންވެލައިގެންނެވެ.\n”އެއީ، އެއީ…. އަހަރެންގެ ކްލޯޒް ފްރެންޑެއް، އަހަރެން ބޭނުންވަނީ މިޝްޔާ ޓްރީޓްމެންޓް ނަގަން ޖެހުނު ސަބަބު އޮޅުން ފިލުވަން….” ޔަޝްމް ބުނެދިނެވެ.\n”ވައި؟…” ނަވްރަސް ބުމަ އަރުވާލިއެވެ.\n”އެއީ އަހަންނަށް ބަޔަކު އޮޅުވާތީހެން ހީވާތީ… އަހަރެން ބޭނުން ވަނީ މިޝްޔާއަށް ވީ ގޮތް ބަލަން، މިޝްޔާއަށް އެކްސިޑެންޓް ދިމާވުމުގެ ފަހަތުގައި ސިއްރުތަކެއް ވާހެން ހީވާތީ، އަހަރެން ހަޤީޤަތް ހޯދަން ވަރަށް މަސައްކަތް ކުރިން، އެކަމަކު އެކަށީގެންވާ ފަދަ ނަތީޖާއެއް ނުނެރެވުނު، އެންޑް ދެން އައި މެޓް ޔޫ…. އަހަރެންގެ ހިތް ބުނަނީ މިޝްޔާއަށް ވަރަށް ބޮޑު އަނިޔާއެއް ލިބިފައިވާކަމަށް……” ޔަޝްމް ވިސްނުން ތެރިކަމާއެކު ވާހަކަ އަތުރާލަމުން ދިޔައެވެ. ނަމަވެސް ހިތުގައި ބިރުވެރިކަން އޮތެވެ. ނަވްރަސް އަކީ ވިސްނުން ތޫނު ޒުވާނެކެވެ. ބުނެވޭ އެއްޗަކުން އޭނަ ބޭޒާރު ވެސް ވެދާނެއެވެ.\n”ކޮން ބަޔަކު؟…” ނަވްރަސް ސުވާލަކަށް ފަހު ސުވާލެއް ކުރަމުން ދިޔައެވެ. ހާސްވިއެއްކަމަކު ޔަޝްމް ބެލީ އެކަން ސިއްރުކުރެވޭ ތޯ އެވެ.\n”ފެމިލީ، ދެން ބުނެބަލަ، އާރ ޔޫ ގޮއިންގް ޓު ޓެލް މީ؟، އަހަރެން ދުވަހަކު ވެސް މީހަކު ގާތު މިހާ ބޮޑަށް އާދޭސް ނުކުރަން…. ޕްލީޒް… ޔޫ އާރ މައި އޮންލީ ހޯޕް….” ޔަޝްމް އާދޭހުގެ ރާގަކަށް ބުންޏެވެ.\nAlhey haada reechey .thanx ingey mifadha vaahakatah genesdhey thee\nNice story ira tha first 😉\nލޯ މެރޭ ހިނދު ހީވޭ ގާތުގާ ވާހެން(38)\nހިތާމަ އެހެނިހެން ލޯބި May 25, 2017


10 kilo hihkaalaigen vahkan kureemaves salaamai nuvi\nމޯތީ ސިންގް (މ)\nއެކި މީހުން ބަރުދަން ލުއިކޮށް ހިކެން ބޭނުންވަނީ އެކި ސަބަބު ތަކާ ހުރެ އެވެ. އެއްބަޔަކު ހިކެނީ ހަށިގަނޑު ރީތިކޮށް ލޫޅާފަތިކޮށް ބެހެއްޓުމަށެވެ. އަނެއް ބަޔަކު ހިކެން މަސައްކަތް ކުރަނީ ސިއްހީ މައްސަލަތަކާ ހެދި މަޖްބޫރުވެގެންނެވެ. ނަމަވެސް އިންޑިޔާގެ އަހުމަދު އާބާދުގެ މޯތީ ސިންގް ޗައުހާން 10 ވަރަކަށް ކިލޯ ހިކެން މަސައްކަތްކުރީ ވައްކަން ކުރާށެވެ.\nނަމަވެސް މިހާ ބޮޑަށް ހިކިގެން ވެސް ވައްކަން ކުރަން އޭނާއަށް މާ ގިނަ ދުވަހު އުޅެވޭގޮތެއް ނުވި އެވެ. ފުލުހުން މިހާރު ވަނީ އޭނާ ހިފާ ހައްޔަރުކޮށްފަ އެވެ.\nމޯތީ ސިންގް ހައްޔަރުކުރުމަށްފަހު ފުލުހުން އޭނާއާ ސުވާލުކުރުމުން ވައްކަން ކުރުމުގެ ނިޔަތުގައި އޭނާ ހިކުނު ގޮތް ވެސް ވަނީ ކިޔައިދީފަ އެވެ. އޭނާ ބުނި ގޮތުގައި ގޭގެޔަށް ވައްކަންކުރަން އާއްމުކޮށް ވަންނަނީ އޭ ގޭގޭގައި ހުންނަ ފެންލައިޓް ތަކުންނެވެ. ނަމަވެސް އޭނާ ފަލަކަމުން ފެންލައިޓްތަކުން ދެމިގަނެގެން ނުވަދެވޭތީ ބަރުދަނުން 10 ކިލޯ ލުއިކޮށްލާފައިވާ ކަމަށެވެ.\nމޯތީ ސިންގް، 34، މީގެ ދެ އަހަރު ކުރިން މަސައްކަތްކުރީ ބޯޕާލްގެ ބަސަންތު ބަހާރް ސޮސައިޓީގައި ހުރި މޯހިތު މަރާޑިއާ ކިޔާ މީހެއްގެ ގޭގަ އެވެ. އެ ގޭގައި މަސައްކަތް ކުރަމުން އޭނާވަނީ އެ ގޭ މީހުން ފައިސާ އާއި ގަހަނާ އަދި އަގުބޮޑު ތަކެތި ރައްކާކޮށްފައި ހުންނަ ތަންތަން ދެނެގަނެފަ އެވެ. އަދި ސީސީޓީވީ ކެމެރާތައް ހުރި ތަންތަނާއި އެ ތަކެތި މަސައްކަތްކުރާ ގޮތް ވެސް އޭނާ ހޯދި އެވެ.\nއެ ގެއަކީ އިލެކްޓްރޯނިކް ދޮރެއް ލާފައި ހުންނަ ގެއެއްކަމުން އެ ގޭގެ ދޮރު ފަޅާލައިގެން އެހާ ފަސޭހައިން ނުވަދެވޭނެކަން މޯތީ ސިންގް އަށް އެނގުނެވެ. އެހެންވެ އެގެއިން ވައްކަން ކުރަން އޭނާއަށް ތަފާތު ގޮތަކަށް ވިސްނަން ޖެހުނެވެ. އެގޮތުން ގޭގެ ފެންލައިޓުން ދެމެގަނެގެން އެ ގެއަށް ވަނުމަށް ވިސްނި އެވެ. ނަމަވެސް ފަލަ ކަމުން އެކަން ނުވާނެކަން އޭނާއަށް ޔަގީންވެ ހިކެން މަސައްކަތް ފެށީ އެވެ.\nއޭގެ ފަހުން ފާއިތުވީ ތިން މަސް ދުވަހު އޭނާ ދުވާލަކު އެއް ފަހަރު ކައިގެން ޑައިޓްކޮށް 10 ކިލޯ ހިއްކާލި އެވެ. އޭނާ ވަޒީފާ އަދާކުރި ގޭގެ ވެރިމީހާ ފުލުހުން ކައިރީ ބުނި ގޮތުގައި މޯތީ ސިންގް އެއްގޮތަކަށް ވެސް ރޭގަނޑު ކައެއް ނޫޅެ އެވެ. ކޮންމެވެސް ބަހަނާއެއް ދައްކާފައި އޭނާ ރޭގަނޑުގެ ކެއުން އެއްގޮތަކަށް ވެސް ނުކާކަމަށާއި އެހެންވެ އޭނާ ވަރަށް އަވަހަށް ހިކުނުކަން ފާހަގަ ކުރެވުނުކަމަށް ގޭގެ ވެރިމީހާ ބުނެފައި ވެއެވެ.\nމޯތީ ސިންގް އެންމެ ފަހުން އޭނާ އުޅުނު ގެއިން ވައްކަން ކޮށްގެން ފިލި އެވެ. ސީސީޓީވީ ކެމެރާ ހުރި ނަމަވެސް އެއަށް ނާރާ ގޮތަށް އުޅެން މޯތީ ސިންގް ދަސްކޮށްކޮށްފައިވާތީ ގެއިން ވައްކަންކުރި މީހާ ހޯދަން ފުލުހުންނަށް ދަތިވި އެވެ. ނަމަވެސް ވައްކަންކުރަން ވަންނަން އެގޭގެ ބަދިގޭގައި ހުރި ކުޑަދޮރެއްގެ ބިއްލޫރިގަނޑު ކަފާލަން ބޭނުންވާ އާލާތްތައް ގަންނަން އޭނާ ހާޑްވެއާ ފިހާރައެއްގައި ހުއްޓާ ސީސީޓީވީ ކެމެރާއަށް އަރާފައި ހުއްޓެވެ. ވައްކަންކުރީ މޯތީ ސިންގް ކަން ފުލުހުންނަށް އެނގުނީ އެހިސާބުންނެވެ.\nމަރާޑީގެ ގެއިން ނޮވެމްބަރު5ވަނަ ދުވަހު މޯތީ ސިންގް ވައްކަންކޮށް 37 ލައްކަ ރުޕީސް އާއި އަގުބޮޑު ސާމާނުތައް ވަގަށް ނަގާފައި ވެއެވެ. ފުލުހުން އޭނާ ހައްޔަރުކުރއިރު ވެސް ވަގަށް ނެގި ތަކެތި އޭނާގެ އަތުގައި ހުއްޓެވެ.\nވަގުކަލޭގެ ހުރިތަން ފުލުހުން ހޯދީ އޭނާގެ ފޯނުގެ ސިގްނަލުންނެވެ. އޭނާ ހައްޔަރުކުރީ އަމިއްލަ ރަށް ކަމަށްވާ އުދައިޕޫރަށް ދިޔުމަށް ދަތުރުކުރަމުން ދަނިކޮށެވެ. އޭރު އޭނާގެ އަތުގައި ވަގަށް ނެގި ފައިސާތަކާއި އަގުބޮޑު މުދާތައް ހުއްޓެވެ.\nއޭޓީއެމެއް ފަޅާލަން އުޅުނު މީހަކު ތާށިވެއްޖެ


ފުވައްމުލައް ސިޓީގެ ރެކްރިއޭޝަނަލް ފެސިލިޓީ އަދި ޕްރޮޓެކްޓެޑް އޭރިއާ ސަރަޙައްދުގައި ގާއިމްކޮށްފައިވާ2ބޯޑް ވޯކްސް2މަސް ދުވަހުގެ މުއްދަތަށް ފޮޅާ ސާފުކޮށް ބަލަހައްޓައިދޭނެ ފަރާތެއް ހޯދުން\nނަންބަރު: IUL) 438/438/2018/282)\nމިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ ބެލުމުގެދަށުގައިވާ ފުވައްމުލައް ސިޓީގެ ރެކްރިއޭޝަނަލް ފެސިލިޓީ އަދި ޕްރޮޓެކްޓެޑް އޭރިއާ ސަރަޙައްދުގައި ގާއިމްކޮށްފައިވާ2ބޯޑް ވޯކްސް2މަސް ދުވަހުގެ މުއްދަތަށް ފޮޅާ ސާފުކޮށް ބަލަހައްޓައިދޭނެ ފަރާތެއް ހޯދުމަށް ބޭނުންވެއެވެ.\nއަންދާސީ ހިސާބު ހުށަހެޅުމަށް ޝައުގުވެރިވާ ފަރާތްތަކުން 2018 އޮކްޓޫބަރު 24 ވަނަ ދުވަހުގެ 14:00 ގެ ކުރިން ތިރީގައިވާ އެޑްރެހަށް ލިޔުމަކުން އަންދާސީ ހިސާބު ހުށަހެޅުމުގެ ޝައުގުވެރިކަން ފާޅު ކުރައްވަންވާނެއެވެ. މި މިސައްކަތުގެ "މައުލޫމާތު ޝީޓު" މި އިޢުލާނާއެކު ޑައުންލޯޑް ކުރެވޭގޮތަށް އެޓޭޗް ކޮށްފައި ހުންނާނެއެވެ. އަދި މި މިނިސްޓްރީގެ ވެބްސައިޓް www.environment.gov.mv އިން ޑައުންލޯޑް ކުރެވެންވެސް ހުންނާނެއެވެ.\nއަންދާސީ ހިސާބުތައް ހުޅުވުން އޮންނާނީ 2018 އޮކްޓޫބަރު 25 ވާ ބުރާސްފަތި ދުވަހުގެ 11:00ގައި މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ އަންދާސީ ހިސާބުތައް ބަލައިނުގަނެ އަނބުރާ ރައްދު ކުރެވޭނެއެވެ. އަންދާސީ ހިސާބުތައް ހުންނަންވާނީ ބަންދުކުރެވިފައިވާ ސިޓީ އުރައެއްގައެވެ. ބޭރުގައި މަސައްކަތަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n16 އޮކްޓޫބަރު 2018\nނަންބަރު: (IUL) 438/438/2018/282\nޕަބްލިޝްކުރި ތާރީޚު: 16 އޮކްޓޫބަރު 2018\nސުންގަޑި: 25 އޮކްޓޫބަރު 2018 1100\n- Fuvahmulah Cleaning Mauloomaathu Sheet


"Shiyam ge maibadhaagai vanee rendhulaafai"\nރައްޔިތުން މަޖިލީހުގައި ރޭ ހިނގި ހަމަނުޖެހުމުގެ ތެރެއިން އަނިޔާވެ، ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރުގެ މައިބަދާގައި ރެނދުލާފައިވާ ކަމަށް ޕީޕީއެމް އިން ބުނެފި އެވެ.\nޕީޕީއެމްގެ ތަރުޖަމާނު ހީނާ ވަލީދު އަވަސްއަށް ވިދާޅުވީ ޝިޔާމްގެ މައިބަދަ އާއި މޭކަށިގަނޑުގައި ރެނދުލާފައިވާތީ އޭނާއަށް އޭޑީކޭ އިން ފަރުވާ ދީފައިވާ ކަމަށެވެ. އަދި ހަތަރު ހަފްތާއަށް އޭނާ ބެޑް ރެސްޓު ކުރަން ޑޮކްޓަރުން ލަފާދީފައިވާ ކަމަށް ހީނާ ވިދާޅުވި އެވެ.\n"މިއަދު ހެނދުނު 7:30 ގައި އޭޑީކޭ އިން ދޫކޮށްލީ. އަނެއްކާ ވެސް ތަދު ބޮޑުވެގެން ހޮސްޕީޓަލަށް ވަޑައިގެންފަ ފަރުވާ ހޯއްދެވި. އަދި މިހާރު ވަނީ ގޭގައި،" ހީނާ ވިދާޅުވި އެވެ.\nގާނޫނުއަސާސީ އިސްލާހު ކުރަން ރައްޔިތުން މަޖިލީހުގައި ރޭ ދަންވަރު ބޭއްވި ޖަލްސާ ހޫނުވީ، ޝިޔާމްގެ ނަން އިއްވާ މަޖިލީހުގެ ތަޅުމުން ބޭރުު ކުރަން ރިޔާސަތުން އެނގި ހިސާބުންނެވެ. މެންބަރެއްގެ ނަން އިއްވުމުން އެ މެންބަރަކު ތަޅުމުން ނެރުމުގެ މަސައްކަތް ކުރަން ޖެހެނީ ސާޖަންޓް އެޓް އާމްސް އެވެ. އެހެން ނަމަވެސް އެމްޑީޕީގެ ގިނަ މެންބަރުން ޝިޔާމް ވަަށާލައި ގަދަކަމުން ބޭރަށް ނެރުމަށް މަސައްކަތް ކުރި އެވެ.\nއެކަމުގެ ތެރޭގައި އޭނާއަށް އަނިޔާވުމުން އެ މައްސަލަ ޝިޔާމް ވަނީ ފުލުހަށް ވެސް ހުށަހަޅައިފަ އެވެ.\nރާއްޖޭގައި ކޮވިޑް-19 ފެތުރި ލޮކްޑައުން ހާލަތަކަށް ގެނެސްފައި ވަނިކޮށް މަޖިލީސް ޖަލްސާތައް ކުރިޔަށް ގެންދަން ނިންމުމުން ފުލުހުންނާއި އެޗްޕީއޭ އިން ވަނީ މެންބަރުން ކޮންމެހެން އަމަލު ކުރަން ޖެހޭ އުސޫލެއް ކަނޑައަޅައިފަ އެވެ. އެ އުސޫލުގައިވާ ޖަލްސާގައި މެންބަރުން ގައިދުރުކަން ބަހައްޓަން ޖެހެ އެވެ.\nއޭޑިކޭ ހޮސްޕިޓަލް ޕީޕީއެމް ރައްޔިތުންގެ މަޖިލިސް + އިދިކޮޅު ފަރާތްތައް އަހުމަދު ޝިޔާމް


SunOnline: America ge zuvaan keeper slonina hoadhuge reyhugai Real fahathah jahsaalumah fahu chelsea kuriah\nޒުވާން ކީޕަރު ސްލޮނީނާ ހޯދުމުގެ ރޭހުގައި ރެއާލް ފަހަތަށް ޖައްސާލުމަށްފަހު ޗެލްސީ ކުރިއަށް\nއަހްމަދު އިޒްމީމް 13 Jun 2022, 11:45\nޗިކާގޯ ފަޔާގެ ގޯލްކީޕަރު ގަބްރިއާލް ސްލޮނީނާ---\nއެމެރިކާގެ ޗިކާގޯ ފަޔާއަށް ކުޅޭ އުމުރުން 18 އަަހަރުގެ ޒުވާން ކީޕަރު ގަބްރިއާލް ސްލޮނީނާ ހޯދުމަށް ސްޕެއިންގެ ޗެމްޕިއަން، ރެއާލް މެޑްރިޑްގެ އިތުރުން ޗެލްސީން ގަދަ ހިފުމަކަށް ނިކުމެއްޖެއެވެ.\nމީގެ ކުރިން ރެއާލުން ގަބްރިއާލް ސްލޮނީނާ ހޯދުމަށް ޝައުގުވެރިކަން ފާޅުކޮށް އޭނާ އެ ޓީމަށް ބަދަލުވާން އުޅޭކަމުގެ އަޑު ގަދަވެފައިވަނިކޮށް ސްލޮނީނާ ހޯދުމުގެ ރޭހަށް ޗެލްސީން ވަނީ ވަދެފައެވެ.\nފުޓުބޯޅައިގެ މަޝްހޫރު ނޫސްވެރިޔާ ފަބްރީޒިއޯ ރޮމާނޯ ރޭ ބުނީ ސްލޮނީނާ ޗެލްސީއަށް ގުޅުމާ ވަރަށް ގާތްވެފައިވާކަމަށެވެ. މިހާރު ކަންކަން ކުރިއަށްދާ ގޮތުންނަަމަ ވަރަށް އަަވަހަށް އޭނާ ޗެލްސީއާ ގުޅޭނެކަމަށް ވެސް ފަބްރީޒިއޯ ވަނީ ބުނެފައެވެ.\nރެއާލުން މިދިޔަ ހަފްތާގެ ތެރޭގައި ސްލޮނީނާ ހޯދުމަށް ހުށަހެޅި ބިޑް ޗިކާގޯ ފަޔާއިން ބަލައިނުގަތުމުން ރެއާލުން އާ ބިޑަށް ހުށަހެޅުމަށް ތައްޔާރުވެފައި ވަނިކޮށް ޗެލްސީން ވަނީ ރެއާލުން ހުށަހެޅި އަގަށް ވުރެ ބޮޑު އަގެއް ހުށަހަޅާފައެވެ.\nއަންނަ ސީޒަނަށް ތައްޔާރުވަމުންދާ ޗެލްސީން ދަނީ އެ ޓީމު އިތުރަށް ވަރުގަދަ ކުރުމަށް މަސައްކަތް ކުރަމުންނެވެ. އެގޮތުން ސެވިއްޔާގެ ޒުވާން ޑިފެންޑަރު ޖޫލްސް ކުންޑޭ ހޯދުމުގެ މަސައްކަތް ވެސް ދަނީ އެ ޓީމުން ކުރަމުންނެވެ.\nމީގެ އިތުރުން ބާޔާން މިއުނިކް ދޫކޮށްލާނެކަން އިއުލާން ކޮށްފައިވާ ރޮބާޓް ލެވެންޑޯސްކީއަށް ވެސް އެ ޓީމުން ދަނީ ފާރަލަމުންނެވެ. އަދި ޕީއެސްޖީގެ ޑިފެންޑަރު ޕްރެސްނެލް ކިމްޕެމްބޭ ހޯދުމަށް ވެސް ޗެލްސީން ދަނީ މަސައްކަތް ކުރަމުންނެވެ.\nޗެލްސީއަށް އާ ކުޅުންތެރިން ހޯދާއިރު އެ ޓީމުގެ ގިނަ ކުޅުންތެރިންތަކެއް އެ ޓީމު ދޫކޮށްލާނެކަމަށް ވެސް މީޑިއާ ރިޕޯޓުތައް ބުނެއެވެ. އެގޮތުން އެ ޓީމުގެ ކެޕްޓަން ކެސާ އަޒްބްލިކުއަޓާގެ އިތުރުން މާކޯސް އެލެންސޯ އަދި ރޮމެލޫ ލުކާކޫ އެ ޓީމު ދޫކޮށްލާނެކަމަށް ވަނީ ބެލެވިފެއެވެ.\nމީޑިއާ ރިޕޯޓުތައް ބުނާގޮތުގައި ޗެލްސީގެ ފަހަތަށް ކުޅޭ އަންދްރޭސް ކްރިސްޓެންސެން ސްޕެއިންގެ ބާސެލޯނާއަށް ބަދަލުވާން ވަނީ ތައްޔާރުވެފައެވެ. އަދި އެލެންސޯގެ އިތުރުން އަޒްބްލިކުއަޓާ ހޯދުމަށް ވެސް ބާސާއިން ދަނީ މަސައްކަތް ކުރަމުންނެވެ.


Kanduvi meehunge therein ekaku maruvehje\nވ އަތޮޅަށް ދަތުރުކުރަމުންދިޔަ ލޯންޗް: ތިން މީހަކު ކަނޑުވެ އެކަކު ގެއްލި އެކަކު ވަނީ މަރުވެފައި --\nކަނޑުވި މީހުންގެ ތެރެއިން އެކަކު މަރުވެއްޖެ އެވެ.\nފުލުހުން ބުނީ މާލެ އިން ވ އަތޮޅަށް ދަތުރުކުރަމުންދިޔަ ލޯންޗެއް އޮޅުވެލި ކައިރިން ނެގި ރާޅެއްގައި ޖެހި ތިން މީހަކު މޫދަށް ވެއްޓިފައިވާ ކަމަށެވެ. އެ ހާދިސާ ހިނގީ ހަވީރު 5:10 ގައެވެ. މި ހާދިސާގައި ލޯންޗުން މޫދަށް ވެއްޓުނު ތިން މީހުންގެ ތެރެއިން ދެ މީހަކު ވަނީ ފެނިފައެވެ. ހަބަރެއް ނުވެ ވަނީ އުމުރުން ހަތަރު އަހަރުގެ ކުއްޖެއް ކަމަށް ފުލުހުން ބުންޏެވެ.\nއެ ލޯންޗު ވަނީ ގުރައިދޫ ފަޅަށް ވައްދާފައެެވެ.\nގުރައިދޫއިން ވާހަކަ ދެއްކި މީހަކު ބުނީ އެ ރަށަށް ގެނައި މީހުންގެ ތެރެއިން އެކަކު މަރުވެފައިވާ ކަމަށެވެ. އެއީ އަންހެނެކެވެ. މަރުވެފައިވަނީ ގެއްލިގެން ހޯދަމުންދާ ކުޑަކުއްޖާގެ މަންމަ ކަމަށް އެނގިފައިވެއެވެ. އަވަސްއާ ވާހަކަ ދެއްކި މީހާ ބުނީ އެ އަންހެން މީހާ ސިއްހީ މަރުކަޒަށް ގެނައިރުވެސް މަރުވެފައިވާ ކަމަށެވެ.\nފުލުހުންވެސް ދެންމެ ވަނީ އެކަން ކަށަވަރު ކޮށްދީފައެވެ. ފުލުހުންގެ މީޑިއާ އޮފިސަރު ވިދާޅުވީ ހާދިސާގައި ގެއްލިފައިވަނިކޮށް ފެނުނު ދެ މީހުންގެ ތެރެއިން އެކަކު މަރުވެފައިވާ ކަމަށެވެ.\n"މަރުވެފައިވަނީ އަންހެނެއް. އަންހެން މީހާ ގުރައިދޫ ހެލްތް ސެންޓަރަށް ގެންދިޔައިރުވެސް މަރުވެފައިވާ ކަމަށް ފުލުހުންނަށް މައުލޫމާތު ލިބިފައިވޭ،" ފުލުހުންގެ މީޑިއާ އޮފިސަރު ވިދާޅުވިއެވެ.\nމޯލްޑިވްސް ޕޮލިސް ސާވިސް އެމްއެންޑީއެފް ކަނޑުމަތީގެ ހާދިސާ + މޫސުން މަރު


އޮފިސަރ ގްރެޑް 1\nސަޕޯޓިން ކޯ އެލަވަންސްގެ ގޮތުގައި -/700 ރުފިޔާ ދެވޭނެވެ.\nކަރިކިޔުލަމް ޑިޕާޓްމަންޓުން ހިންގާ އެކިއެކި ތަޢުލީމީ ޕްރޮގްރާމްތަކުގެ އިދާރީ މަސައްކަތްތައް ކުރުމާއި ސްކޫލްތަކާއި ގުޅިގެން މިޑިވިޜަނުން އިންތިޒާމުކުރާ އެކިއެކި ޕްރޮގްރާމްތަކުގެ މަސައްކަތް ރާވައި ހިންގުމާއި މިއާގުޅޭ އިދާރީ މަސައްކަތުގައި އެހީތެރިވެދިނުން.\nޑިވިޜަނުން ރާވާ ހިންގާ ބައްދަލުވުން، ސެމިނަރ، ވާރކްޝޮޕް ދަތުރުފަދަ ކަންކަމުގައި އިދާރީގޮތުން ކުރަންޖެހޭ އިންތިޒާމްތައް ކުރުން.\nކަރިކިޔުލަމް ޑިޕާޓްމަންޓުގެ އަހަރީ ބަޖެޓާއި ރިޕޯޓް ތައްޔާރު ކުރުން.\nޑިޕާޓްމަންޓުން ހިންގާ ބޭރުގެ އެހީގެ ޕްރޮޖެކްޓްތަކުގެ މަސައްކަތް ކުރުން.\nޖަވާބުދޭންޖެހޭ މެސެޖް، ސިޓީ، ނޯޓް ފަދަ ތަކެއްޗަށް ޖަވާބު ދިނުން. އެފަދަ ސިޓީތައް ވެރިންގެ އަރިހަށް ގެންދިއުން، އަދި އެކަންކަން ޤަވާޢިދުން ފޮލޯއަޕް ކުރުން.\nޑިޕާޓްމަންޓުގެ ފައިލިންގ ސިސްޓަމް ހަރުދަނާ އުޞޫލެއްގެ މަތިން ފައިލްކޮށް ބަލަހައްޓައި ފައިލްގައިވާ އެއްޗެއް ހޯދުމުގައި ފަސޭހަ ރަގަޅުގޮތްތައް އިންތިޒާމް ކުރުން.\nޑިޕާޓްމަންޓުން ތައްޔާރުކުރާ މުޤައްރަރާއި، ފޮތްފަދަ ތަކެތީގެ ސޮފްޓްކޮޕީއާއި ހާޑުކޮޕީ ރައްކާކޮށް، އިންވެންޓްރީ ބެލެހެއްޓުން.\nޑިޕާޓްމަންޓުގެ މަސައްކަތާގުޅޭ އިދާރީ ކަންތައްތައް ވެރިން އަންގަވާ ގޮތެއްގެމަތިން ބެލެހެއްޓުން.\nޑިޕާޓްމަންޓުގެ ވެރިޔާގެ އެޕޮއިންޓްމަންޓްތަކާއި ބައްދަލުވުމުގެ ކަންތައްތައް އިންތިޒާމްކޮށް ބެލެހެއްޓުން.\nސާނަވީ ނުވަތަ އެއާ އެއް ފެންވަރެއްގެ އިމްތިހާނަކުން2މާއްދާއިން ދަށްވެގެން ޑީ ގްރޭޑް ލިބިފައިވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ ' ހަޔަރ ސެކަންޑަރީ ސްކޫލް' ސެޓްފިކެޓް އިމްތިހާނުގައި 'ދިވެހި' މި މާއްދާއިން 'ސ' ގްރޭޑް ލިބިފައިވުން.\n(ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓްތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\nހ. ޙާޞިލްކޮށްފައިވާ ތަޢުލީމާއި، ތަމްރީނަށްބަލައިގެން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 07 އޮކްޓޯބަރ 2019ވާ ހޯމަ ދުވަހުގެ 12:30 ގެ ކުރިން، ނޭޝަނަލް އިންސްޓިޓިއުޓް އޮފް އެޑިޔުކޭޝަން އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3323243 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަގާމަށް މީހަކު ހޮވުމަށް ބާއްވާ އިންޓަވިޔުއޮންނާނެ ތަން އިޢުލާނަށް މުއްދަތު ހަމަވާތާ ރަސްމީ7ދުވަސްތެރޭގައި އެންގޭނެއެވެ. މި މަޤާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މި މަޤާމަށް ކުރިމަތިލާ ފަރަތްތަކުގެ ތެރެއިން ޝަރުތުހަމަވާ ފަރާތްތަކާ އިންޓަވިއު ކުރުމަށްފަހު އެންމެ މަތީ މާކްސްލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައި ދެވޭނެވެ. މި އިޢުލާނާ ގުޅިގެން މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި އިންސްޓިޓިއުތްގެ ނަމްބަރ 3323242 ފޯނަށް ގުޅުއްވުން އެދެމެވެ.